

**Părinți model,**

**copii la fel**

**POVEȘTI DE VIAȚĂ,**

**POVEȘTI EDUCATIVE**

Proiect de parteneriat

CAER 2017

ȘCOALA GIMNAZIALĂ SPECIALĂ NR.4 - BUCUREȘTI

Nr.1/2017

COORDONATORI:  COLECTIVUL DE REDACŢIE:

prof.Geabău Marilena prof. Vișan Elena

prof.Ștefan Elena   prof.Geabău Marilena

prof.Vișan Elena                            prof.Zapan Ana Mihaela

ISSN.................

**CUPRINS**

**ARGUMENT**

**DEALUL CEUCA, UN MĂRȚIȘOR DESPLETIT.................................................9**

Prof.Geabău Marilena

Școala Gimnazială Specială nr.4, București

**LEGENDA RÂULUI BORCEA...........................................................................................10**

Profesor Banu Ionela

Liceul Tehnologic ,,Anghel Saligny,, ,Fetești, Județul Ialomița

**TRADIŢII PASCALE PE RÂUL BARCĂULUI............................................................11**

Prof. înv. preșc. Cuc Ligia Corina

CSEI ”Cristal” Oradea

**COMOARA DIN GROTA ALBĂ ………………………………………………………..15**

Profesor Pușcașu-Gavrilă Simona

Școala Gimnaziala Nr.1 Răchiți

**DIN DRAGOSTE..................................................................................................................20**

Prof. Fănică Daniel

Școala Gimnazială Cândești, jud.Buzău

**DIN NOU LA ȘCOALĂ........................................................................................................21**

Profesor învățământ primar: BOTEA IONICA

Școala Gimnazială Nr.1 Florești, jud. Giurgiu

**DIN TAINELE MUNȚILOR BUZĂULUI…………………………………………….....24**

prof. Perţea Petronela Natalia

Liceul Teoretic „Nicolae Iorga” Nehoiu, Buzău.

**TABLETA VS LECTURA…………………………………………………………………26**

Profesor Dîrlău Oana

Şcoala Nr. 79, Bucureşti

**FANTEZII DE PE PLANETA MEA....................................................................................27**

Prof. îndrumător Ghica Elena Doina

Colegiul Național Traian Doda, Caransebeș

Lucrare colectivă, Colectivul clasei I

**POVESTEA ÎNGERAȘULUI................................................................................................28**

Prof.psihopedagog: Badea Anamaria

Școala Gimnazială Specială nr. 4, București

**ESEU ISTORIC LA CRUCEA TREI APLECĂCIUNI...................................................30**

Prof. Teompa Aviu Ştefan

Colegiul Tehnic „Dorin Pavel” Alba Iulia

**LEGENDA RÂULUI DIN SATUL MEU...........................................................................32**

Prof. Moroiu Cerasela-Ioana

Școala Profesională Scânteia

**LEGENDA LUI IOVAN ÎN BANATUL MONTAN.........................................................33**

Prof. Zimbran Iohana

Liceul Tehnologic” Nicolae Stoica de Hațeg”, Mehadia

**LEGENDA LUI HERCULES ÎN BANAT……………………………………………….36**

Prof. Domilescu Ionela Mihaela

Liceul Tehnologic” Nicolae Stoica de Hațeg”, Mehadia

**GROTA CU ABURI DIN BĂILE HERCULANE .............................................................38**

Prof.înv.primar Humița Grigore

Liceul Tehnologic” Nicolae Stoica de Hațeg”, Mehadia.

**LEGENDE DIN JUDEȚUL DOLJ………………………………………………………..39**

Prof. înv. primar Dragomir Natalia Nicoleta

Școala Gimnazială Gângiova, județul Dolj

**POIANA MĂRULUI, UN SAT DE POVESTE...................................................................40**

Prof.Orzan Adriana

Școala Gimnazială Nr. 1 Poiana Mărului, jud. Brașov

**O FABRICĂ CU UN ORAŞ...................................................................................................42**

Prof. Şopterean Maria- Cristina,

Colegiul Tehnic ,, Victor Ungureanu’’ Câmpia Turzii, Cluj

**O LEGENDĂ A PĂMÂNTULUI..........................................................................................47**

Profesor Manoilă Maria,

Colegiul Tehnic “Iuliu Maniu”București

**MI-E DOR DE COPILĂRIE!.............................................................................................48**

Profesor Vişan Mioara

Şcoala Gimnazială Constantin Brâncuşi, Bucureşti

**MINCIUNA ȘI DREPTATEA LA ACEEAȘI MASĂ.......................................................49**

Prof. Amariei Mihaela

Liceul Tehnologic ,,Arhimandrit Chiriac Nicolau” Vînători-Neamţ

**MUZEUL CHIHLIMBARULUI DE LA COLȚI (JUD.BUZĂU).....................................50**

Prof. Fănică Daniel

Școala Gimnazială Cândești, jud.Buzău

**NUCUL DORULUI................................................................................................................56**

Serdeşniuc Cristian, profesor,

Gimnaziul „Constantin Negruzzi”, satul Tîrnova, raionul Donduşeni, Republica Moldova

**O ÎNTÂMPLARE CU VAPORUL………………………………………………………...58**

Prof.Grigore Cecilia Teodora

G.P.P.,,Mugurasii”Rm Sarat,judetul Buzau

**O OIŢĂ ŞI-UN PURCELUŞ..................................................................................................59**

Prof. Gruescu Delia,

Şcoala Gimnazială Tărlungeni

**TREI PRIETENI.....................................................................................................................60**

Profesor Roxana Doanță

Școala Gimnazială Specială nr. 3, București

**POVESTEA JAPONEZĂ „Câmpurile de orez în flăcări”.................................................61**

Culeasă de Prof. Înv. Preşcolar Ionescu Ileana Constanţa,

Director Grădiniţă “ Scufiţa Roşie”, Bucureşti

**UNDE DUCE LĂCOMIA.....................................................................................................63**

prof. Mihaela Gabriela Lumînare

Școala Gimnazială Specială nr.4, București

**POVEȘTI TERAPEUTICE- Iarbă, iarbă, fir de iarbă.....................................................64**

Prof. înv. primar Ionescu Daniela Georgeta

Şcoala Gimnazială Nr. 79 București

**POVESTE TERAPEUTICĂ PENTRU COPII – ÎN CĂUTAREA FERICIRII.............65**

Prof. Fănică Daniel

Școala Gimnazială Cândești, jud. Buzău

**O ÎNTÂMPLARE FERICITĂ.............................................................................................67**

Prof. Vișan Elena,

Școala Gimnazială Specială nr. 4, București

**PENTRU FIECARE, UN ALT MOD DE A ÎNȚELEGE…………………………….…68**

Prof. Daniela Rodica Briciu

Şcoala Gimnazială „Gheorghe Şincai”, Floreşti, judeţul Cluj

**POVESTEA CELOR 4 LUMÂNĂRI...................................................................................76**

Prof. Ungureanu Roxana

Școala Gimnazială Specială nr. 6, București

**POVESTEA UNEI FETIŢE ASCULTĂTOARE................................................................78**

Prof. Gruescu Delia,

Şcoala Gimnazială Tărlungeni

**POVESTEA UNUI COLȚ DE RAI.......................................................................................80**

Prof. Radu Luminița

Liceul Teoretic „Nicolae Iorga” Nehoiu

**CAISUL FERMECAT………………………………………………………………………82**

Ungureanu Eduard Andrei **,**clasa a III-a

Şcoala Gimnazială nr. 113 Bucureşti

Prof. coord. Părău Ionela

**DUPĂ MUNCĂ ȘI RĂSPLATĂ……………………………………………………………83**

Dovlevioaica Maia,clasa a III-a

Şcoala Gimnazială nr. 113 Bucureşti

Prof. coord. Părău Ionela

**MATRIM CEL ISTEȚ ȘI CELE TREI COROANE……………………………………..85**

Prof. Anuță Angelica

Școala Gimnaziala Nr.2 Roșiori, Botoșani

**Povești terapeutice create pentru preșcolarii de la**

**grupa mică........................................................................................................................89**

Educatoare Nedelcu Ioana

Grădinița cu P.N. Berezeni

**PROSTIA OMENEASCĂ......................................................................................................91**

Profesor învățământ primar Morohoschi Eufrozina

Școala Gimnazială ,,Iorgu G. Toma", com. Vama, jud. Suceava

**POVEŞTI DIN ŞCOALĂ, POVEŞTI DIN CLASA MEA- ÎNCREDEREA....................92**

Profesor pentru învăţământ primar, Arsineta Popa

Şcoala de Artă “Sergiu Celibidache” Roman, Judeţul Neamţ

**POVEŞTI DIN ŞCOALĂ, POVEŞTI DIN CLASA MEA- CEL MAI BUN!...................94**

Profesor pentru învăţământ primar, Arsineta Popa

Şcoala de Artă “Sergiu Celibidache” Roman, Judeţul Neamţ

**SECRETUL DESPRE CUM SĂ FII VESEL ÎN FIECARE ZI.**

**O POVESTE CU ITZA ȘI BUBI...........................................................................................95**

Prof. consilier școlar Tunyagi Ozana

CJRAE/CJAP Cluj

**LEGENDA PÂRÂULUI CHIRIL………………………………………………………….99**

Prof. Anișoara Vleju

Școala Gimnazială Crucea, jud. Suceava

**OMUL ŞI CRUCEA………………………………………………………………………101**

Prof. Anișoara Vleju

Școala Gimnazială Crucea, jud. Suceava

**TĂRÂMUL MAGIC AL PRIETENIEI………………………………………………….104**

Vleju Irina Aurora, clasa a IV-a

Școala Gimnazială Crucea, jud. Suceava

**VORBE CU HAR..................................................................................................................108**

Prof. Adăscăliţei Andra-Mirabela

Liceul Tehnologic Special “Ion Pillat”, Dorohoi

**POVESTE TERAPEUTICĂ- “FETIȚA CU EMOȚII”....................................................109**

Prof. Arsene Alina,

Școala Gimnazială Specială nr. 4, București

**POVESTEA VORBEI…………………………………………………………………..…110**

Prof. psihopedagog Voicea Daniela

Școala Gimnazială Specială nr.4, București

**PARCUL DIN CURTEA BISERICII, INIMA UNUI ORAȘ....................................112**

Prof. Geabău Marilena

Școala Gimnazială Specială nr.4, București

**GURA MEA DE RAI……………………………………………………………………115**

Alexandra Geabău,C.N.Ion Creangă București

Indrumător prof.Gorgon Daniela

**GRÂU ȘI NEGHINĂ...........................................................................................................117**

Prof.psihopedagog Geabău Marilena

Școala Gimnazială Specială nr. 4, București

**FLOAREA LACRIMILOR...................................................................................118**

Prof.psihopedagog Geabău Marilena

Școala Gimnazială Specială 4, București

**Argument**

**Prof.psihopedagog Geabău Marilena,inițiatorul proiectului ,,Părinți model,copii la fel,,**

Omul se naște sub semnul iubirii, trăiește sub semnul necesității și se stinge sub semnul respectului. Dacă am reuși să ne facem deopotrivă iubiți și respectați, am fi fericiți. Societatea contemporană are nevoie de noi pârghii in educarea tinerei generații iar aceste repere pot fi furnizate prin colaborarea:părinți-profesori-elevi.In proiect vor exista solicitări pentru egalizarea de șanse,construirea spiritului civic,campanii de donatii si activități interactive intre elevii cu si fără dizabilități.

Societatea contemporană suferă un derapaj axiologic în care părinții caută să asigure material cât mai mult viața copiilor ignorând timpul pe care ar trebui să-l petreacă cu copiii pentru educație și suport afectiv. Trăim într-o lume in care adulții doresc să le facă viața atât de ușoară copiilor lor încât îi privează de dreptul și obligația de a învăța să-și aibe singuri grijă de ei, să facă o autoanaliză a secventelor de comportament pe care trebuie să și le însușească de când intră în casă după ce vin de la școală si până pleacă a doua zi la școală astfel încât acești copii să devină arhitecții propriei imagini de sine și a unei personalități independente. ….De asemenea, problemele societății contemporane au făcut ca multe din sentimentele cu valoare civică:respect,solidaritate,recunoștință, compasiune, patriotism,etc să decadă sau să fie aproape uitate spre a face loc egoismului și afirmării de sine.Este momentul să punem din nou bazele unei competiții bazate pe principii morale,atitudine civică constructive, solidaritate de grup și socială pozitivă, iar aceste deziderate se pot realiza pregătind copiii pentru maturizare in exerciții constructive in triada educațională profesor-elev-părinte.

Vom realiza echipe de câte două unități școlare apropiate in care copiii se vor întâlni spre a povesti întâmplări și învățăminte din familie și din grupa preșcolară/scolară aparținătoare, părinții se vor intâlni cu specialist in psihopedagogie voluntary din școlile speciale și consilieri care vor face o diagnosticare a asteptărilor părinților prin chestionare, vor prezenta părinților problemele copiilor lor și ale grupurilor vulnerabile din unitățile partenere și vor face un plan de acțiuni astfel încât copiii să înțeleagă rostul programului zilnic de viață, importanța cultivării și întreținerii sentimentelor civice, să poată deveni voluntari în școlile speciale.Vom realiza și echipe de două sau mai multe unități școlare apropiate școlilor speciale care să devină voluntary pentru elevii din școlile speciale unde numărul copiilor cu situație economică precară e mult mai mare.

Scopul major al acestui proiect vizează acordarea așteptărilor părinților cu posibilitățile copiilor lor, exerciții de organizare a vieții cotidiene a copiilor pentru a-i ajuta să se maturizeze și să preia din sarcinile familiei,armonizarea relațiilor din familie și din clase, imbunătățirea relațiilor parinți-copii,profesori –copii, si a relațiilor de grup educațional. În vederea atingerii acestui scop se vor realiza o serie de intrevederi cu parinții in cadrul cărora s-au dezbatut anumite probleme si dificultăți ce intervin in relația parinte-copil și în adaptarea copiilor la relatiile din clasă.De asemenea, prin acest proiect vom consilia părinții să învețe copiii lor să-i ajute și să-i respecte pe copiii cu dizabilități prin campanii de voluntariat și donații și să transmită patrimoniul cultural al generației lor copiilor,

b.Număr de elevi şi număr de cadre didactice implicate:1000 elevi, 150 profesori,1500 părinți; c.Beneficiarii:direcţi copii și părinții din unitățile școlare partenere şi indirecţi:profesorii;

d.Activităţi propuse, în ordinea în care se vor desfăşura:

-,,Treptele maturizării,,ce așteptări au părinții de la profesori și copii,ce sunt dispuși copiii să facă;

- ,,Oglinda clasei,,-cum se reprezintă copiii in grupul clasei, cum îi ajută părinții să se integreze

- Monografii profesionale expuse de părinți la clasele unde au copii sau încrucișat,chestionar aptitudini;

-,,Povestile/legendele locului in care trăim,,-participare online-copiii și profesorii culeg legendele locului de la părinți/această secțiune devine concurs și pentru profesori;

-Recunoștința ,un sentiment salvator și imperativul educării lui-compuneri,desene,dezbateri;

e.Descrierea activităţii principale:construirea unui ghid de consiliere pentru părinți și a unei reviste cu povești despre locurile in care trăim;

f..Impactul educativ estimat asupra grupului ţintă:-responsabilizarea parintilor in educarea copiilor lor si crearea unor metode benefice de interactiune a parintilor in viata copiilor pentru succesul acestora in demersul educational,social si practic de integrare in colectivitate;

-maturizarea elevilor prin exerciții de asumare a răspunderii in clasa și in familie și

-educarea unor atitudini care sa asigure coeziunea de grup atat in familie cat si in grupul scolar si in grupuri de joaca

C.2. **Scopul proiectului**:crearea unor punți de legătură funcționale între școală și familie care să conducă la maturizarea, adaptarea și integrarea cu succes a copiilor în grădiniță , școală și societate, făcând din educabili, viitori cetățeni responsabili cu simț și sentimente civice pentru armonia socială.

Activitatea care adună florile sufletului colegilor și părinților noștri din școală, în această revistă electronică, are o funcție catharctică deopotrivă și de folos semenilor noștri în proiectarea actului didactic.Fiecare dascăl învață ceva din experiența sa, ce poate fi impărtășit. E vremea ca părinții să-i facă pe copii să înțeleagă că fiecare drept pe care-l cere un om/copil, antrenează o obligație iar cei care-și cer doar **drepturi** încalcă adesea **dreptatea** celorlalți.Să –i ajutăm pe părinți să respecte cuvântul dat față de copii, ca să facă din principii un drum de urmat , nu zăbrele care îngrădesc bucuria de a face ceva bun, util,frumos.

Mulțumesc celor care au participat și îi aștept la următorul număr al revistei ,,Părinți model, copii la fel, care sper să aibă cu mult mai mulți participanți.

Cu drag, profesor psihopedagog, Marilena Geabău

 **DEALUL CEUCA, UN MĂRȚIȘOR DESPLETIT** Prof.Geabău Marilena,

Școala Gimnazială Specială nr.4, București

În vremuri de demult era un tânăr cioban,Martis, care păștea oile boierului Livizanu. El ducea turma până pe varful dealului Ceuca, deal care se continua cu muntele pe care e ridicată Mănăstirea Horăicioara.

Odată, la vremea prașilei, nu a avut cine să-I ducă apă și mâncare ciobanului, care ținea oile mai pe culmea dealului și a trimis nevasta boierului pe fata lor să ducă ciobanului de-ale gurii. Se vede treabă că toate slugile erau plecate la sapă pe moșile Livizanului. Stanca, fata boierului, a luat coșul cu merinde și plosca de apă ce-I pusese mumă-sa și a plecat pe Ceuca după cioban.A mers cale de-un ceas din dealul Oșlobenilor unde era conacul boieresc, până în vârful dealului Ceuca unde era turma boierului la păscut.

Când fata l-a văzut pe cioban I s-a aprins inima de dragul lui. Era tânăr și înalt, voinic și curat, și chipes foarte la fața lui.Ciobanul a îndrăgit-o și el pe loc, uitându-și rangul și hangul cum spun bătrânii. S-au purtat unul cu celălalt de parcă se știau de-o viață, iar fata boierului n-a mai vrut să plece acasă. Boierul a trimis doi grăjdari să-I caute fata și când a auzit că ea se împotrivește să se întoarcă, a mers chiar el la stâna care era pe vârful dealului Ceuca și l-a împușcat pe cioban, îngropându-l sub stână. Fata s-a supărat pe tatăl ei și n-a vrut să se intoarcă acasa, spunând că rămâne ea să păzească oile.

Fata a rămas ciobanița pănă a venit iarna și a luat tatăl ei oile acasă, îndemnând-o să vină și ea dar în ziua aceea, a avut loc un cutremur și au căzut pietre și stânci de pe Horaiță, pe Ceuca. O stâncă mare, s-a rostogolit până pe locul unde se afla Stanca, fata boierului și a strivit-o chiar deasupra gropii cu adâncitură unde zăcea iubitul ei cioban. Stanca a ajuns una cu stânca și primăvara când se topește zăpada de pe Ceuca,deal cu pământ argilos cu mult fier în compoziție, vin la vale viituri de apă roșie printre șiruri albe de zăpadă ce pornesc parcă toate din vârful Stancii, curg aluviuni nefirești de roșii, imaginea semănând uimitor cu firele unor mărțișoare nerăsucite ca și dragostea netrăită a Stancii cu Martis. Atunci, noi, copiii din școala de la poalele dealului urcăm să culegem ghiocei și brândușe pănă la Stanca.

Bibliografie: Geabău Marilena, Monografia comunei Bodești, Neamț, Ed.Sf.Nicolae, Iași, 2005

 **LEGENDA RÂULUI BORCEA**

**PROFESOR** **BANU PETRONELA**

**LICEUL TEHNOLOGIC ,,ANGHEL SALIGNY,, ,FETEȘTI, JUDEȚUL IALOMIȚA**

Multe sunt legendele care ne încântă copilăria și, mai târziu, când suntem mai aproape de cer, le ascultăm din nou, cu drag.

Legenda pe care o voi scrie în rândurile de mai jos am auzit-o de la doi bătrâni pescari lipoveni. În comunitatea lor, a lipovenilor, poveștile prind viață mereu: la gura sobei, în barcă, așteptând un pește mare sau, pe ulițele satelor…

Se spune că, demult tare, cu mai bine de 500 de ani în urmă, pe aici, prin Bărăgan, nu erau ploi. Degeaba se rugau bătrânele satului, ploile nu voiau să vină…Era doar un râu curgător, fără nume…însă oamenii, în special cei bătrâni, nu puteau să care apa pentru animale și pentru nevoile lor…

În vremea aceea, trecea cu tot alaiul său, un împărat vestit pentru bogăția lui. Însă, pe cât era de bogat, pe atât era de zgârcit! Fiindu-I sete, se opri în dreptul casei unui om sărman și bătrân.. Omul avea și o fată, tânără și frumoasă, vestită în partea locului, pe care mulți au pețit-o ani buni…O chema Borcea, un nume turcesc, așa cum era și mama ei, de care se îndrăgostise bătrânul cu mulți ani în urmă. Mândru era tatăl ei, mândru căci nu era fată în împrejurimi care să o egaleze în frumusețe!

Împăratului, trecut de prima tinerețe și văduv, îi căzu dragă fata. Vorbi cu omul sărman și, fără să o întrebe, hotărî să o ia de nevastă cât mai curând.Bătrânul fu de accord, gândind că o așa potriveală pentru fata lui nu apare și a doua oară. Auzind toate acestea, fata se împotrivi, mai ales că ea prinsese drag de un flăcău dintr-un sat vecin. Și-a pus în gând să fugă, decât să fie nevasta împaratului. Viclean, bănuind planul fetei, împăratul porunci slugilor sale să o păzească cu prețul vieții timp de trei zile, cât lipsește el. Mândră în felul ei, fata reuși să se strecoare din casă îmbrăcată în hainele tatălui ei. Slugile au crezut că este bătrânul și l-au lăsat să plece. Știind că nu are altă cale de scăpare, fata se îndreptă spre râul fără nume… Nu zăbovi prea mult, îi ceru iertare lui Dumnezeu și își continua drumul…A doua zi, un pescar a găsit-o fără viață pe malul celălalt și a adus-o bătrânului îndurerat.

De atunci, râul fără nume poartă numele fetei, Borcea…

Bătrânii pescari lipoveni spun că, de atunci, Borcea își cere tributul an de an…

**TRADIŢII PASCALE PE RÂUL BARCĂULUI**

**Prof. înv. preșc. Cuc Ligia Corina**

**CSEI ”CRISTAL” ORADEA**

Cu ochii minţii revăd cu nostalgie şi duioşie sărbătorile copilăriei mele, într-un sat bihorean ”întemeiat în toată puterea cuvântului” cu oameni harnici şi făloşi care şi-au construit gospodării cu puterea palmelor şi cu sudoarea frunţii.

Copil fiind, mă uitam cu sfială la aceşti titani ai satului nostru cum la vremuri de restrişte săreau toţi ca unul să ajute pe cei mai slabi dintre consătenii lor ,respectând cu sfințenie povețele Bibliei care spune: ”să-ți iubești aproapele ca pe tine însuți”.

Cele mai frumoase amintiri ale copilăriei mele sunt cele legate de sărbătorile de Paști când satul nostru se transforma într-o mare familie.

Îmi tresare sufletul de fiecare dată la auzul dangănetul clopotelor bisericii care își chema la miezul nopţii credincioşii ”să ia lumină”,să fie martori la Învierea lui Iisus Cristos din morţi.

Din fiecare casă ieşeau pe ulița principală toţi membrii familiei,de la bătrâni la copii,îmbrăcaţi în haine noi şi se îndreptau spre biserică vorbind în şoaptă, ca să nu strice parcă miracolul pe care îl aşteptau.

Toţi copiii erau urcaţi în corul bisericii sub atenta supraveghere a doamnei învăţătoare şi cântau cu mare patos ,,Hristos a înviat„ .

La întoarcerea acasă, fiecare ducea în mână lumânarea aprinsă de Inviere. Apoi, toţi membrii familiei se aşezau la o primă masă festivă de Paşte, nu înainte de a se spăla cu apa nouă în care se punea oul roşu și bănuţul din argint. Sărbătoarea este deschisă de cel mai vârstnic bărbat din casă care ciocneşte oul, cu soţia, apoi în ordine cu ceilalți membrii ai familiei. Fiecare membru al familiei trebuie să mănânce mai întâi un ou sfinţit și de-abia apoi din celelalte preparate de pe masa de Paşte. După slujba de Înviere de la biserică, toţi membrii familiei se așază la masă şi gustă mai întâi din paştile sfinţite. Apoi se ciocneşte câte un ou și se închină un pahar de vin. De pe masa de Paşte nu trebuie sa lipsească ouăle roşii, caşul de oaie, salata cu ceapă verde și ridichi, drobul și friptura de miel, colacul cu nucă sau cu mac. Se spune că trebuie să ţii minte prima persoană cu care ai ciocnit de Paşte, astfel, dacă te vei rătăci şi îţi vei aduce aminte de acea persoană, vei găsi şi drumul spre casă.

Întrega suflare a satului se pregătea pentru acest moment al Învierii de la începutul postului Paştelui. Femeile posteau în fiecare zi de miercuri şi vineri, iar în Vinerea Mare se ţinea post negru: nu se mânca nimic, nu se bea apă, nu era voie să dormi. Seara, toată comunitatea se aduna la biserică unde se construia de către bărbaţii satului, din scânduri un cavou care se acoperea cu flori simbolizând mormântul lui Iisus Hristos.

Se cântă prohodul cu tristețe și jale, mai apoi, toți sătenii se întorceau la casele lor în așteptarea minunii ” Învierii”.

Voi descrie succint în continuare cele mai importante activităţi ale oamenilor care precedau sărbătoarea de Paşti:

Împistritul ouălor:

Femeile împistreau ouăle cu ajutorul unei chișițe cu ceară, o muncă foarte migăloasă care cerea mult timp, se desenau pe ouă diferite modele: cruci, frunze, flori, etc. Ouăle împistrite erau vopsite apoi într-o fiertură de coji de ceapă care le dădea culoarea roșie. În satul nostru ouăle erau doar roşii.

Ouăle roșii simbolizează sângele vărsat de Iisus pentru mântuirea omenirii. Legenda spune că dupa răstignirea lui Iisus, Pilat a fost invitat la o petrecere. Atunci un soldat a intrat în încăpere și a strigat că Iisus a înviat. Pilat, neîncrezător, a spus că va crede acest lucru doar atunci când oul pe care îl ţinea în mână se va înroşi. Și oul s-a înroșit pe loc, iar Pilat a scăpat oul pe jos care a crăpat. Tot de atunci a rămas și obiceiul ca de Paşte să se ciocneasca ouăle.

O altă legendă spune că în dimineaţa Duminicii după Înviere, o copilă mergea cu un coş cu ouă la Ierusalim pentru a le vinde. Copila s-a întalnit pe drum cu un evreu, care bucuros de vestea învierii lui Iisus, în loc de bună ziua i-a spus copilei „Hristos a înviat”. De atunci a rămas obiceiul ca de Paşte oamenii să se salute în acest fel.

Ciocnitul ouălor de Paşte se face dupa reguli bine ştiute. Persoana mai în vârstă ciocneşte primul oul ţinut în mână de o persoană mai tânără, şi rosteşte: "Hristos a înviat", iar celălalt îi răspunde cu "Adevărat a înviat". Există tradiţia ca în dimineaţa de Paşte, întreaga familie să îşi spele faţa cu apă nouă, în care se pune un ou roşu. Există astfel credinţa că cel care se spală în această apă va fi tot anul frumos și sănătos ca un ou roşu.

Umblatul copiilor după ouă:

În dimineaţa zilei de Paşti toţi copiii din sat porneau cu coşurile pregătite după ouă roşii. Mergeau din casă în casă spunând: ”Hristos a Înviat” vestind parcă gospodarilor minunea dumnezeiască şi primeau în schimb ouă roşii şi cozonac cu nucă sau cu mac.

Mielul de Paști:

Mielul de Paşte este un alt simbol al acestei sărbători creştine și reprezintă simbolul lui Iisus. Ca şi Mântuitorul, mielul este o jertfă adusă creștinătăţii. Mielul este și mâncarea tradiţională de Paşte și este pregătit după mai multe reţete. Un alt preparat simbolic al sărbătorii de Paşte este și drobul din carne de miel. Mielul pregătit pentru masa de Paşte era fript cu toate măruntaiele la cuptor, fără a fi fiert și fără a i se zdrobi vreun os.

Săptămâna Patimilor:

Ultima saptămână a postului Paştelui este cunoscută sub numele de Săptămâna Patimilor, sau Săptămâna Mare. În această saptămână, postul ţine pâna joi, iar vineri și sâmbătă sunt zile destinate postului negru. În această săptămână, tinerii obişnuiesc să mănânce doar pâine și fructe uscate și să bea doar apă de izvor. În Săptămâna Mare trebuie să fie păstrată liniştea şi tristeţea generală, la biserică au loc servicii divine, tot în această săptămână au loc focuri rituale, postul trebuie să se respecte cu stricteţe, sunt înterzise treburile casnice importante.

Tot în Săptămâna Mare se face curăţenia generală prin case și curţi, se întrerup lucrările de câmp, se confecţionează haine noi pentru sărbătoare, se taie păsările și vitele pentru masa de sărbători și se merge la biserică pentru împărtăşanie. În Săptămâna Mare oamenii trebuie să își ierte păcatele reciproc și să facă fapte bune.

În prima zi a Săptămânii Mari, luni, este pomenit Iosif cel Preafrumos, care a fost vândut de fraţii săi pentru 30 de arginţi. Tot în această zi, Iuda l-a vândut pe Iisus tot pentru 30 de arginţi.

În ziua de marţi se pomeneşte pilda celor 10 fecioare. Cinci dintre fecioare erau înţelepte și aveau untdelemn pentru candele (erau milostive), iar cinci fecioare erau nebune și Domnul Iisus nu le-a primit.

În ziua de miercuri se pomeneşte femeia păcătoasă care a şters cu părul ei picioarele Mântuitorului. În ziua de joi se prăznuieşte spălarea picioarelor ucenicilor de către Mântuitor, Cina cea de Taină, rugăciunea din Grădina Ghetsimani și vânzarea Domnului de către Iuda.

Joia Mare sau Joia Patimilor este ultima zi din postul Paştelui. Se spune ca în această zi nu este bine sa dormi, astfel cine va dormi va fi leneş tot timpul anului. Joia Mare este şi ziua în care morţii vin la vechile locuinţe unde rămân până în sâmbăta de dinainte de Rusalii. Pentru că vremea este de obicei friguroasă în această zi, se fac focuri în jurul casei, pentru ca morţii să se poata încălzi. Tot în această zi se duc la biserică băuturi și mâncăruri care se sfinţesc şi se dau de pomană pentru pomenirea morţilor. Tot în Joia Mare se înroşesc şi ouăle, care nu se vor strica niciodată.

Vinerea Mare se mai numeşte şi Vinerea Paştilor, Vinerea Patimilor sau Vinerea Seacă. În această zi, Iisus a pătimit și a fost răstignit. În Vinerea Mare se ţine post negru, adică nu se bea și nu se mănâncă nimic toata ziua. Postul negru se ţine pentru a-l feri de boli pe cel ce posteşte. Postul negru îl va face mai sănătos și îi va merge bine tot anul. Tradiţia spune că cel care posteşte în această zi nu îl va mai durea capul niciodată și va şti cu trei zile înainte când va muri.

În Sâmbăta Mare se prăznuieşte îngroparea trupească a lui Iisus și pogorârea Lui în Iad. Duminica Învierii este ziua în care Mântuitorul a înviat. Timp de 40 de zile, creştinii se salută cu "Hristos a înviat" și răspund cu "Adevărat a înviat".

În a doua zi de Paşte în satul nostru se organiza ,,hidede” adică mai mulţi instrumentişti, de obicei de origine romă, care erau cei mai pricepuţi, erau plătiţi de feciorii cei mai înstăriţi din sat ca să cânte pentru tot satul.

Feciorii şi fetele jucau pe muzică tradiţională bihoreană, descântau, iar femeile tinere măritate pregăteau colăcei (gogoşi), bărbaţii se cinsteau cu pălincă de prune.

Miercurea dupa Paşti oamenii ţineau ,,de piatră”, preotul satului făcea o slujbă specială doar pentru pământurile şi culturile oamenilor, tradiţie care se păstrează şi astăzi.

Sfintele Paști, când prăznuim Învierea Mântuitorului nostru Iisus Hristos, este o sărbătoare solemnă: ”Bucuria ei este de altă natură decât cea pe care o simţim la Naşterea lui Iisus, când ne străduim să facem din inima noastră peștera spirituală în care pruncul Iisus se va naşte. Acolo, la Crăciun, stăm uimiți în fața minunii prin care Dumnezeu cel neîncăput, cel fără de început, cel care a făcut lumea aceasta minunată şi cerul, și pământul se margineşte pe sine într-un prunc micuţ şi fragil, culcat într-o iesle, încălzit numai de prezența animalelor și de dragostea Maicii Sale şi a lui Iosif. Parcă la Crăciun încă nu L-am integrat înlăuntrul nostru pe Hristos, încă este Pruncul minunat venit din cer, avem un oarecare sentiment de exterioritate faţă de Dumnezeu Fiul. De Paşti, prin postul de ispășire și prin faptul ca L-am văzut pe Dumnezeu între noi, având chipul și statura noastră, suferind ca noi, sângerând, chemându-şi Tatal din ceruri, rugându-se pentru cei ce-l chinuiau - virtual, am fost şi noi printre aceia - bucuria noastră este mai interioară, Iisus ne-a integrat prin suferință și prin iertare.

Oamenii sunt mai liniștiți de Învierea Domnului, mai interiorizaţi. Învierea aduce o bucurie mai liniștită, nu trebuie sa alergăm aşa cum încercăm de Craciun să ajungem la Peştera Naşterii. Dumnezeu Omul este în noi, în suferința noastră, în pocăința noastră, în purificarea noastră prin post si prin reconvertire. Slujbele frecvente și mai lungi, durerea inimii noastre pentru păcatele săvârșite, deniile și priveghiurile ne înalță treptat spre o apropiere de Dumnezeu. Și duhul nostru este mai râvnitor către pocăință și mai sârguincios spre rugăciune”.

Bibliografie.:

Anca Bratu,(2012) ,Tradiții, obiceiuri şi credințe în Săptămâna Patimilor, Cuvântul Libertăţii.

Culese de la Maria Erdei, Liviu Erdei, Lenuța și Gavril Jemle din satul Cenaloș-Ciuhoi.

Părintele: Pop Florin: ( 2016), Gânduri duhovnicești despre Paști -articol

**COMOARA DIN GROTA ALBĂ** Profesor Pușcașu-Gavrilă Simona,

Școala Gimnaziala Nr.1 Răchiți

Dincolo de munții înzăpeziți și mările cristaline, într-un tărâm de mult uitat și pierdut își ducea traiul de pe o zi pe alta un băiat pe nume Cotiso. Traiul său era unul liniștit și sărăcăcios, trăind cu părinții săi bătrâni și îngrijindu-se de puținile găini din curtea lor. Zilele treceau leneș și clipele în care Cotiso nu se îngrijea de gospodărie erau clipe în care își împărțea pâinea cu vrăbiile și rândunelele ce își făceau de treabă pe la fereastra lui. Învățase încă din copilărie să nu fie egoist cu puținul pe care îl are și să împartă și ultima fărâmă din merindele sale.

Muncitor din fire și mereu gata să ajute, Cotiso se pomeni într-o zi ajutând la culesul recoltelor când primi vestea tristă despre tatăl lui ce căzuse grav bolnav. Băiatul fugi îngrijorat sărind peste pârâiașul din mijlocul satului și alergând printre copacii falnici ai pădurii doar ca să ajungă mai repede în cocioaba părinților săi. Când intră pe ușa casei își văzu tatăl slab de-i putea-i cuprinde talia într-o palmă și palid ca făina proaspătă. Ochii copilului se înnecau în lacrimi și simți cum speranța pentru tatăl său dispărea. Era îndurerat să își vadă părintele bolnav, dar mama lui îl privi cu blândețe și îi alungă frica. Se apropie de el și cu glasul îmbătrânit, dar dulce îi spuse:

- Nu plânge dragul mamei, că nu rămânem noi fără de lumină în momente așa negre, îi șopti ea mângâind părul bălai al băiatului. Am vorbit eu cu un pusnic bătrân, ce își face veacul dincolo de pădure, într-o peșteră din munți și știe leacul pentru boala tatălui tău. - Și atunci de ce mai zăbovim și nu îl vindecăm pe tata? întrebă Cotiso.

- Leacul nu este unul de îl găsești la toate drumurile, băiatul meu drag. Pusnicul mi-a spus că undeva departe, într-o peșteră albă ca lâna toarsă și rece ca atingerea crivățului zace un ulcior al cărui conținut e leac pentru toate bolile și aducător de noroc pentru cel ce îl poartă.

- Și astea toate, mamă, pot fi adevărate?

- De-or fi sau nu, eu nu am cunoștință, dar ce rău este în a încerca, îi răspunse bătrâna lui mamă zâmbindu-i cald. Mâine te vei porni odată cu răsăritul și îți voi pregăti o traistă pentru drum.

Cotiso acceptă și solemn îi sărută mâna mamei lui și îi strânse strașnic mâna tatălui ce acum zăcea apăsat de boală.

În dimineața următoare se îmbrăcă cât se poate de bine știind de răceala grotei și porni prin pădure cu traista făcută de mama lui. Nu multe lucruri zăceau în interiorul ei, dar băiatul se mulțumi cu ceea ce era în interior: O pâine mare și rotundă, un burduf cu apă și un ban prăfuit de aramă. Pe măsură ce înainta codrul se îndesea până când copacii erau atât de apropiați încât nu reușeai să bagi o sfoară printre ei. Iarba în acele locuri crescu atât de înaltă că trebuia să îți croiești drum cu mâinile printre fire să poți trece. Seara se pogorî încet peste pădure și tânărul abia reușise să iasă dintre buruienile înalte și iarbă tăioasă.

Ostenit de călătoria ce abia începuse Cotiso se așeză la baza unui brad falnic și începu să rupă din pâinea mare. Mâncă privind la stele liniștit când tresări deodată speriat. Din iarba înaltă se contură o siluetă mică și întunecată. Băiatul se ridică să privească mai bine și văzu că silueta îi aparținea unui bătrânel scund cu barba lungă și încâlcită și obrajii acoperiți în zeci de straturi de piele zbârcită și noduroasă. Corpul micuț și cocoșat îi era acoperit de o haină maronie și zdrențuită, peticită ici-colo cu câte un pătrat de pânză colorată.

- Ho,ho, băiete! Nu credeam că o să găsesc pe cineva în colțul ăsta de pădure, uitat de timp și de lume.

- Rău m-ai speriat moșule! Ce caută un tataie ca tine prin desișurile astea?

- Tare sunt flămând băiete, și mă gândeam că poate voi găsi niște mure sau frăguțe cu care să îmi potolesc foamea. Dar după cum poți vedea nu am găsit nimic și iar o să rămân nemâncat.

Cotiso se înduiosă de povestea bătrânelului și chiar dacă i-ar fi plăcut să mănânce și restul de pâine îi oferi jumătate moșului. Bătrânul acceptă și mâncă în liniște și după ce termină îi mulțumi voios.

- Băiete, să ai parte de sănătate și bucurie în viață, că mare bine ai făcut hrănind un om sărman!

- Mare lucru nu am făcut, sunt fericit că pâinea mea te-a săturat.

- Pe cine o să găsesc pe drum o să le spun de fapta ta, darnic flăcău! îl anunță bătrânul și continua să meargă pierzându-se printre copaci.

Tânărul obosit și cu burta pe jumătate plină își făcu un culcuș în iarbă și adormi. În dimineața următoare își continuă drumul ieșind din pădurea deasă și ajungând în dreptul unei prăpastii adânci și late de nu i se vedea sfârșitul. Peste gigantica prăpastie stătea atârnat un pod din frânghie și lemn ce se unduia și legăna la fiecare bătaie a vântului. Cotiso se înfioră la gândul că avea de străbătut podul acela șubred. Apropiindu-se mai bine de puntea de frânghii și lemn, tânărul se întâlni cu doi bărbați. Unul era voinic ca un urs cu o barbă roșcată și privirea ageră și celălalt era scund și bătrân cu capul chel și ochii acoperiți de o bentiță albă.

Voinicul se apropie de Cotiso plin de bucurie și entuziasm.

- Băiete, podul e foarte vechi și se zgâlțâie cumplit de tare. Dar dacă mă plătești cu o monedă de aramă pot să țin eu frânghiile podului ca să treci tu în siguranță. Drept dovadă bărbatul apucă una dintre frânghiile podului și acesta încetă să se mai clatine.

- Chiar poți să mă ajuți să trec în siguranță?

- Îi ajut pe toți, vin zeci de negustori în fiecare zi să treacă pe aici.

Cotiso apucă moneda de aramă fiind pregătit să plătească , dar bătrânul cu ochii acoperiți începu să vorbească încetișor ca o șoaptă.

- Un bănuț pentru un biet nevăzător. Vă implor, doar un bănuț să îmi cumpăr merinde în această zi!

Tânărul se aplecă și îi strecură bănuțul cerșetorului înghițind în sec când văzu podul legănându-se haotic.

- Copile, îmi pare rău de tine! Dacă ai ales un cerșetor bătrân și orb în locul unui drum stabil așa să fie, protestă nemulțumit bărbatul masiv.

- De voi dărui, o să primesc și eu înapoi!

Și așa se găsi Cotiso strângând plin de teamă marginile podului în timp ce acesta trosnea și se legăna. Se undui la stânga și băiatul aproape căzu în dreapta, apoi se legănă la dreapta și Cotiso se aplecă în partea stângă văzând cum abisul se cască sub el. Înaintă repezit și o scândură putrezită se rupse sub gheata lui făcându-l ca aproape să plonjeze în hău. Continuă drumul speriat verificând atent fiecare bucată de lemn pe care pășea. Când răul trecu și ajunse de partea cealaltă a prăpastiei, sărută pământul mulțumind că este în viață.

Călătoria mai dură trei zile lungi și trei nopți încununate cu stele și băiatul ajunse în fața ultimului obstacol -Muntele Alb. Muntele era atât de înalt încât piscul i se pierdea printre nori, și era complet acoperit în zăpadă.

Vesel că aventura i se apropie de sfârșit și că leacul tatălui său era atât de aproape, băiatul începu să alerge vesel și să chicotească, în timp ce fulgii albi treceau pe lângă el. Vântul rece îl mângâia , dar nu simțea nimic prin hainele sale căduroase.

Merse ce merse și îi ieși în cale un bătrânel pitic cu barba grizonată și pielea albăstrie de la frig, moșneguțul purta doar o cămașa simplă ca să îl apere de frig.

- Băiete, băiete! Frigul mă mușcă și crivățul mă zburlește! Nu ai avea din întâmplare ceva cu care să mă apăr de vânt și ger?

Cotiso simți frigul , dar își aminti de ce învățase în copilărie despre generozitate și îi oferi bătrânului haina lui cea călduroasă.

- Mulțumesc fecior! Dar ție nu ți-o fi frig fără ea?

- Nu te îngrijora moșule! De voi dărui, o să primesc înapoi!

- Așa să îți ofere viitorul!

Moșneguțul plecă. Urmele și silueta fiindu-i acoperite de crivățul rece și tânărul continuă să urce muntele tremurând și clămpănind din dinți. Frigul îi pătrunse până la os, și băiatul crezu că va rămâne înghețat acolo, pe munte. Dar când speranța păru să îi dispară în dreptul ochilor îi răsări o grotă imensă cu intrarea acoperită de zăpadă sclipitoare.

Intră sfios și văzu că pereții peșterii erau acoperiți în cristale multicolore și panglici din metale prețioase de care erau atârnate lumânării albe cu un miros plăcut și o lumină caldă.

Băiatul se bucură de căldură și începu să cerceteze împrejurimile când auzi:

- Tu, cel ce ai intrat în Grota Albă! Răsunară trei voci precum tunetul. Ce dorești a găsi în acest sanctuar!

- Am venit să caut un ulcior ce îmi va vindeca tatăl de boală.

- Înțelegem! Apropie-te de masă ,preabunule Cotiso!

Flăcăul se apropie tremurând de masa lată din piatră și din spatele acesteia se ridicare trei bătrânei, ce îi păreau cunoscuți. Îi recunoscu. Erau moșneagul înghețat de frig, bătrânul orb și vârstnicul ce căuta de mâncare. Doar că hainele zdrențuite le erau înlocuite de robe lungi din mătase albastră decorate cu simboluri aurii și argintii.

- Vă cunosc, spuse el!

- Da! Ne-ai cunoscut, dar nu pe noi cei adevărați! Acum îți putem spune adevărul. Noi trei suntem gardienii Grotei! Am păzit-o vreme de o mie de ani ajutându-i pe cei miloși şi buni prin proba celor trei nevoiași. Probă pe care tu ai trecut-o, și o să fii răsplătit.

Când terminară de rostit cuvintele un fum gros se ridică și pe masă apăru un ulcior argintiu plin ochi cu un lichid ce părea a fi făcut din stele.

- Vă mulțumesc, dar nu îl pot lua pe tot!

- Îl vei lua, fiindcă îl meriți. Și asta nu e tot.

Cei trei ridicară mâinile și alte obiecte își făcură apariția.

- De la mine, fiindcă m-ai hrănit vei primi această desagă plină cu bunătățuri ce nu se termină.

- De la mine, fiindcă te-ai milostivit să îmi oferi un bănuț vei primi aceast cufăr plin cu nestemate și galbeni.

- Și de la mine, fiindcă m-ai acoperit de frig și vânt vei primi această haină ce te va apăra mereu de frig.

Cotiso clipi și se și trezi îmbrăcat în haina de blană albă cu nestemate cusute în jurul gulerului și mânecilor, cu desaga din catifea roșie ornată cu fire aurii pe umăr și călărind pe un armăsar voinic ce avea legat de șa cufărul din lemn de trandafir plin cu avere într-o parte și cu ulciorul de argint în cealaltă.

- Nu știu cum să vă mulțumesc gardieni ai Grotei Albe! spuse tânărul bucuros, dar când privi nu mai era nimeni în grota frumos împodobită.

Înțelegând mesajul porni vesel către casă. Pe drum văzu că muntele era acoperit în iarbă și flori, peste prăpastie apăruse un nou pod, unul din piatră solidă și pădurea deasă era străbătută de o potecă largă pavată cu pietre late.

Odată ajuns acasă intră chicotind în casă cu ulciorul în mâini. Mama lui împietri zâmbind văzând hainele de pe el.

Cotiso se aplecă nerăbdător peste patul tatălui său și îi picură în gură din ulcior. Nici nu trecu o clipă că bătrânul deschise larg ochii și strigă vesel:

- Soție, băiatul nostru s-a făcut prinț.

Tânărul râse când mama lui veni să îl strângă în brațe. Dar râse și pentru că știa că nu va mai fi sărac.

**DIN DRAGOSTE**

**Prof. Fănică Daniel**

**Școala Gimnazială Cândești, jud.Buzău**

*Povestea spune că: muncind uităm să trăim şi să iubim, adesea nu vedem pădurea de copaci, marcaţi de responsabilităţi uităm să mângâiem, strădania fără încredere în succes e sortită eşecului.*

Trăia odată un credincios vestit pentru viaţa lui austeră. Într-o zi aflându-se în faţa altarului l-a chemat pe Dumnezeu zicându-i:

- Doamne, aş fi în stare să fac orice, absolut orice, din dragoste pentru tine. Supune-mă, la orice încercare şi vei vedea că spun adevărul.

- Ia un vas, i-a spus un glas îngeresc, umple-l ras cu ulei, pune-l pe cap, străbate piaţa şi apoi oraşul, stradă cu stradă şi întoarce-te, dar bagă de seamă, să nu iroseşti nici un strop de ulei.

Omul a umplut vasul, l-a aşezat pe cap şi a pornit cu braţele întinse în echilibru, rostind la tot pasul: „nici un strop să nu se irosească!". Era zi de târg şi bărbatul a străbătut întreg oraşul, stradă cu stradă, fără să piardă nici un strop de ulei. Mulţumit s-a întors şi a aşezat vasul la biserică.

A luat icoanele drept martore a izbânzi sale, dar tăcere. Şi în zilele următoare icoanele au rămas mute. Cuprins de disperare omul, cu capul pe genunchi plângea amar şi repeta printre suspine: „şi totuşi nici un strop nu s-a irosit".

Atunci s-a auzit un glas iarăşi:

–La ce-mi trebuie mie uleiul tău, nătărăule? Ce fac eu, Dumnezeu, cu un vas cu ulei? De câte ori, în timp ce purtai vasul pe cap, de câte ori, netotule, te-ai gândit la mine?

... Aşa era, se gândise numai la ulei ...

–Mai bine ai fi răsturnat vasul şi te-ai fi gândit la mine cu iubire. Lasă de-o parte încercările, care te fac vestit şi iubeşte-l pe Dumnezeul tău, măcar un pic.

*Spunem povestea: părintelui aspru care uită să mângâie, colaboratorului, şefului, dascălului care uită să laude, celui care uită că există Dumnezeu, omului copleşit de muncă, ce uită să trăiască, să se bucure. aceluia ce nu caută perfecţiunea interioară.*

**DIN NOU LA ȘCOALĂ**

Profesor învățământ primar: BOTEA IONICA

Școala Gimnazială Nr.1 Florești, jud. Giurgiu

Clopoțelul sună. Se anunță din nou după o lungă vacanță de vară începerea anului școlar. Majoritatea elevilor se așează lângă ceilalți colegi, mai puțin o parte care se uită nedumeriți neștiind unde să se așeze. Sunt proaspeții bobocei care vor începe clasa PREGĂTITOARE. Toți sunt însoțiți de părinți. Se zărește pe fața lor fericirea că în sfârșit vor începe școala. Dar oare cum va fi drumul?

Copiii sunt strigați și poftiți în clase împreună cu domnii învățători. Majoritatea parcă au uitat de părinți încântați de noul început, numai un băiețel nu se dezlipește de mama sa, parcă nevoind să plece de lângă ea.

A doua zi facem cunoștință, totul pare perfect. Provine dintr-un mediu familial cu potenţial intelectual bun. Este singur la părinți. R. este un copil care la grădiniță s-a integrat greu, stătea numai după cadrul didactic de la grupă(fiind mătușa lui) . În acea perioadă tatăl fiind sofer pe TIR pleca în străinătate și mama lucra tot în străinătate, acesta rămânând în grija bunicii.

S-a integrat la școală destul de repede, cu rezultate foarte bune, dovadă fiind rezultatele de la clasă cât și de la concursurile la care a participat. Relația cu mine era foarte deschisă. Astfel trec zilele, săptămânile, cele două semestre ale clasei pregătitoare. Chiar dacă cercul de prieteni era foarte restrâns (2-3) totul părea perfect.

A început clasa I. Totul pare din nou foarte bine. La începutul semestrului II copilul pare mai trist, uneori mai dezinteresat, parcă se întâmpla ceva. Oare ce se întâmplă? Întotdeauna venea dimineața însoțit de mama lui, îl lăsa și pleca. La ședințe aceasta venea foarte rar și când o făcea venea cu propunerea de a cumpăra cât mai multe auxiliare pe motiv că elevii trebuie să lucreze mai mult. Și în clasa pregătitoare ar fi dorit teme pentru acasă.

Când am văzut că copilul devine tot mai trist am chemat-o pe mamă la școală. Nevenind i-am făcut o vizită acasă. Mama a încercat să dea vina pe profesoara de engleză și pe profesorul de religie că se comportă urât cu copiii, că le vorbește urât. A doua zi aceasta vine la directorul școlii reclamând aceste lucruri care s-au dovedit total neadevărate din discuția cu ceilalți elevi cât și cu părinții acestora.

Spre finalul clasei I ne pregătim de serbare. Fiecare copil primește rol. R. trebuie să interpreteze rolul iedului din ,,Iedul cu trei capre,,. Trebuie să bea lapte din biberon. Copilul refuză cu rugămintea de a nu folosi biberonul. Am crezut că este un simplu moft. A doua zi primesc vizita mamei la școală. Discut cu ea. Mă roagă să nu spun nimănui ce îmi va spune.

Copilul ei nu poate să folosească biberonul pentru că i s-a întâmplat ceva care crede ea că va trece dacă nu i se va aduce aminte. A plecat în vizită într-o după-amiază împreună cu un alt coleg de clasă la cel mai bun prieten al lui (acesta fiind și colegul de bancă). Rămași singuri în casă colegul lui a închis ușa și i-a pus ,,*să facă anumite lucruri împotriva voinței lor*,,.

Am rămas fără cuvinte. Trist este că mi-a spus că se întâmplase de ceva timp, că ar fi luat legătura cu un psiholog și acesta i-a spus că lucrurile vor trece de la sine fără să mai discute despre aceste fapte. Cum să fie oare adevărat? Degeaba am încercat să-i spun că problema nu se rezolvă așa, că un psiholog nu poate să o sfătuiască astfel, nu a vrut să asculte. S-a terminat astfel clasa I.

Începem clasa a II-a. R. este din ce în ce mai trist, dimineața se dezlipește cu greu de mamă, începe să plângă că nu mai vrea să rămână la școală. După o lună copilul nu mai vine la școală. Am încercat să vorbesc cu psihologul cu care se sfătuia, după spusele mamei telefonic, dar aflu că nu mai merge la acesta. Iau legătura cu familia copilului (bunica, bunicul și mătușa paternă, bunicii materni nefiind din sat). Aflu cu stupoare că băiatul nu este lăsat să meargă la aceștia, nu vorbește cu ei, motivul fiind faptul că nu au ce să-l învețe pe băiat, că vorbesc urât, etc. Mătușa băiatului mă roagă să-l ajut, ei doresc să facă acest lucru dar nu sunt lăsați, să o sfătuiesc să meargă la medic.

Din discuția cu medicul de familie actual (a schimbat mai mulți) aflu faptul că mama are probleme grave, pe lângă faptul că are epilepsie, are și probleme de comportament. Este sfătuită să meargă la psihiatru cu băiatul. Se duce câteva ședințe, după care renunță. Primește diagnosticul anxietate(diagnostic aflat din scutirea adusă la școală pentru motivarea absențelor).

Iau legătura telefonic cu mama, vorbesc cu băiatul. Din discuția cu el nu dorește să vină la școală dar dorește să merg la el acasă să-mi arate temele și acolo unde are nevoie să-l ajut. Merg la el acasă (2 luni), încântat îmi arată jocurile care le are, ne jucăm și după aceea ne uităm și pe cărți, suntem la adunare. Începem să discutăm puțin câte puțin și despre venirea la școală.

În sfârșit după vacanța de iarnă vine la școală împreună cu mama sa. O săptămână mama stă cu el în clasă(primele 2 zile cu el în bancă).Următoarele 3 săptămâni mama stă pe hol, copilul nelăsând-o să plece acasă. Pentru reintegrarea lui adaptez activitățile astfel:

\* discut cu el despre faptul că mi-a lipsit de la școală, că ceilalți colegi i-au dus dorul,

\* stau cu el în pauză atunci când îmi cere, vorbește la telefonul meu cu mama sa în pauză atunci când simte nevoia;

\* jocuri diverse care lui îi făceau plăcere: aruncarea mingii către un coleg cu anumite teme , buchețelele- la educație fizica, recunoaște-ți colegul legat la ochi prin pipăit ,etc;

\* discuții la dezvoltare personală despre rolul si importanța copilului la școală,

\* lucru in echipă, în grupuri la matematică, limba romană, arte vizuale, etc.,

\* activitățile au fost în fiecare zi organizate astfel încât să conțină cel puțin un joc, mai multe sarcini care îi făceau plăcere, îl motivau.

În semestrul II mama nu mai stă pe hol, îl așteaptă la poarta școlii la sfârșitul orelor.

Încheiem cu bine clasa a II-a. Cum va fi după vacanța mare?

**DIN TAINELE MUNȚILOR BUZĂULUI**

prof. Perţea Petronela Natalia

Liceul Teoretic „Nicolae Iorga” Nehoiu

Îmi amintesc cu nostalgie şi emoţie de anii copilăriei petrecuţi în casa bunicilor, în sătucul de la poalele munţilor Buzăului, însuflețit de oameni simpli, gospodari şi prietenoşi.

Parcă simt şi acum mirosul fânului proaspăt cosit, mireasma îmbătătoare a trandafirilor din pridvorul casei, aburul bucatelor gătite cu multă dragoste de bunica şi gustul floricelelor de porumb pregătite de bunicul în tuci, la sfârşitul săptămânii când se întorcea de la pădure. Nimic nu poate tulbura amintirile care vibrează mereu în sufletul meu, care au rămas o candelă vie a copilăriei mele.

Nerăbdători, noi, copiii, savuram popcorn-ul pregătit tradiţional la soba cu lemne, iar bunicul depăna amintiri din tinereţe şi poveşti despre locurile de la curbura Carpaţilor, multe dintre acestea aflate de Moş Ghelase, un înţelept al satului care susţinea că avea o carte în care erau scrise profeţii despre viitorul lumii.

În timp ce încerca să scrijelească cu în băţ, în colbul ogrăzii conturul munţilor în care şi-a petrecut copilăria şi tinereţea, ne împărtăşea întâmplări cu haiduci, cu fete care s-au îndrăgostit de aceştia, sau întâmplări legate de retragerea nemţilor către Ardeal, în cel de-al Doilea Război Mondial.

Deşi absolvise doar şcoala primară, bunicul se transformase într-un adevărat povestitor, ne atrăgea prin cuvintele sale cu tâlc, încărcate de emoţie, reuşind să ne transpună în lumea fascinantă a haiducilor de altădată.

Dintre multele poveşti ale bunicului voi încerca azi, să vă împărtăşesc povestea toponimului „Crucea Fetii”, poziţionat pe versantul nordic al Munţilor Penteleu, pe cărarea ce duce spre Muntele Viforâta.

Legenda spune că la sfârşitul secolului al XIX-lea, în Munţii Buzăului trăia un anume haiduc Năchită împreună cu alţi tovarăşi de-ai săi. O fată din satul Varlaam, pe nume Maria lui Ion Sterian, se îndrăgostise de haiducul Năchită şi fugise în munţi împreună cu acesta.

Codrii verzi şi desişurile de nepătruns ale Penteleului le oferi adăpost, până într-o zi când cineva din sat divulgă boierilor secretul haiducilor.

Între culmile semeţe ale Corâiului şi Zănoagei, într-o vale ferită de vânturile aprige, în care se auzea în nopțile tivite cu stele pribege țârâitul dulce al greierilor, era un izvor cu apă cristalină ce potolea setea călătorului, după câteva ceasuri bune de mers.

În fiecare zi, Maria ieşea din ascunzătoarea haiducilor şi mergea să aducă apă proaspătă din poiană cu o cofă din lemn de brad. Îşi arunca privirea roată peste munţii din jur, încercând să afle dacă liniştea munţilor este tulburată de tropotul cailor poterii.

Într-una dintre zile, privind pe poteca dinspre Viforâta, fata văzu potera îndreptându-se spre ascunzătoarea haiducilor. Fluieră din degete, aşa cum era înţelegerea cu Năchită, dar nu mai avu timp să se salveze şi căzu răpusă de gloanţe.

În acel loc, în memoria ei, a fost ridicată o cruce, iar ciobanii în fiecare primăvară, când urcă cu turmele la munte, îngrijesc locul şi aprind o lumânare pentru sufletul acesteia.

V-am zugrăvit mai sus frumusețea plaiurilor în care am copilărit, în care am crescut, în care am învățat să explorez lumea, în care m-am adăpat cu imaginația debordantă a localnicilor. Copilăria mea a fost un tărâm magic, în care eu eram prințesa ce înțelegea glasul codrilor, șoaptele vântului, strigătul ploilor de vară, vârsta la care alergam cu fluturii în lumina dulce a soarelui de vară, în care mă delectam cu legendele culese de la bătrânii din sat.

**Bibliografie**

* Informaţii culese de la bătrânii din satul Fundata, comuna Lopătari, judeţul Buzău.

**..**

**TABLETA VS LECTURA**

Profesor Dîrlău Oana

Şcoala Nr. 79, Bucureşti

Fusese o zi lungă: mai întâi se trezise, plecase repede la şcoală, după şcoală au urmat orele de engleză, apoi fugi repede acasă pentru prânz, foarte puţină odihnă şi… apucă-te de teme, căci, la ora 17:00, trebuia să ajungă la bazinul de înot! Acum, Mihăiţă stătea fericit în fotoliul de puf, cu tableta în mână. Cât a aşteptat momentul acesta! Degetele îi pluteau parcă pe ecran, iar ochii, ochii păreau că nici nu mai au timp să clipească…

Deodată, ceva îi distrase atenţia… Privirea lui intensă alunecă spre rafturile bibliotecii în faţa căreia se afla. Rămase împietrit… O carte frumos copertată începu să se mărească şi să crescă până când deveni cât biblioteca. Începură să roiască, ieşind val-vârtej, feţi frumoşi, prinţese, zâne, împăraţi şi împărătese, zmei fioroşi, balauri, cât pe ce să nu mai încapă în cameră! Unii pluteau în imponderabilitate, alţii ziceai că sunt umbre, alţii se strecurau prin pereţi, prin ferestre, prin tavan, fără însă a prezenta o singură zgârietură!

Inima lui Mihăiţă bătea atât de tare, încât credea că îi va sări din piept. De frică să nu fie înghiţit de cine ştie ce personaj, se strecură sub biroul pe care tocmai aterizase un cal înaripat.

-Dragilor, sunt foarte trist, aşa nu mai merge! zise Împăratul Împăraţilor. Nu ne mai citeşte nimeni, nu mai primim niciun dram de atenţie, de respect! De când au apărut telefoanele şi tabletele, copiii nu ne mai bagă deloc în seamă! Stăm cuminţi între filele prăfuite şi aşteptăm ca cineva să se gândească la noi!

Toate personajele i-au dat dreptate Împăratului Împăraţilor. Prâslea cel Voinic, Greuceanu, Ileana Cosânzeana, Aleodor Împărat, Zâna Crăiasă, Cotoşman Năzdrăvan, Gheonoaia, Făt-Frumos cu părul de aur, Fata moşului cea cuminte, Fata Săracului cea isteaţă, şi multe altele…., toate şi-au spus ofurile, toate s-au plâns.

-Dacă am pleca la o plimbare printr-un parc plin cu copii, aproape nimeni nu ne-ar recunoaşte! se plângeau până şi zmeii, personajele negative ale textelor.

Deodată, din mulţimea personajelor, se desprinse un bătrân micuţ, cu barbă albă şi lungă. Toată lumea a amuţit. Era Bătrânul Înţelept, cel mai respectat din toată familia personajelor. Îşi făcea apariţia foarte rar, se arăta doar în momentele cele mai importante, pline de primejdie, de aceea toţi rămaseră împietriţi.

-V-am ascultat pe toţi, zise acesta, am cumpănit şi am o rezolvare. Ştiu ce trebuie să facem pentru a-i recâştiga pe copii şi dragostea lor pentru lectură. Trebuie să…

-Ce faci, Mihaiţă? Ai adormit cu tableta în mână?

-Ce, ce-i, cine… este? mormăi băiatul speriat. Totul a fost doar un vis? Vai, ce păcat! Bătrânul Înţelept nu a terminat fraza: “Trebuie să…”. Oare ce voia să spună?

Rămase puţin pe gânduri, apoi faţa i se lumină. Privirea lui caldă învălui biblioteca şi paşii îl îndreptară către o singură carte “Legendele sau basmele românilor”. O luă cu o mână tremurândă şi se aşeză în pat.

-Sigur voi găsi un răspuns! Noaptea va fi un sfetnic bun!

**FANTEZII DE PE PLANETA MEA**


Prof. indrumator GHICA ELENA DOINA

Colegiul National TRAIAN DODA, CARANSEBES

Lucrare colectivă, Colectivul clasei I

P_BRD025Este toamnă. Într-un colţ de deltă, insectele fac revoltă – vor să facă o scrisoare, scrisă pe o floare şi s-o trimită la soare, prin PELICANUL FANU , care merge tot anul, în ţările calde, până la soare departe, cum că de curând toamna a furat soarele de tot.

P_INS011

 OMIDUŢA DUŢA: -Nu mai pot, mi-a îngheţat pălăriuţa!

LILA LIBELULA : -Vai, strănut. Trebuie să mă bag sub aşternut!

OCĂNILĂ -Nu mai pot să înot. Mi-au îngheţat picioarele de tot !

P_ANI046

MELCILĂ : -Plec cu căsuţă cu tot!

P_INS005

ALBINIŢA BIŢA : Vai, mi-e subţire rochiţa! O să-mi pice şi

fontiţa.

P_INS015

GĂRGĂRIŢA RIŢA : A încurcat-o fetiţa, o iau către căsuţă, după ce semnez această hârtiuţă.

P_CRT038

P_INS009ŢÂNŢARUL FUNIGEL :Nu mai pot de ger ! Bâzzzz! Bâzzzz ! Mă duc după sacâz!

LILA LIBELULA : Ia mai tacă-ţi gura cu toată bâzâitura !Hai să ne ascundem că o să răsară luna!

P_INS017

REGINA MELCINA : Gata s-a terminat grădina ! Plânge-n hohote sulfina!

PELICANU FANU : Haideţi şi scrieţi căci mă prinde anul!

**POVESTEA ÎNGERAȘULUI**

Prof.psihopedagog: Badea Anamaria,

Școala Gimnazială Specială nr. 4, București

A fost odată un băieţel pe nume Andrei. El era un băiat foarte mofturos. Atunci când trebuia să mănânce, mama lui nu îi putea face pe plac niciodată. Lui nu îi plăceau fructele, nici legumele, nici carnea. Îi plăceau doar dulciurile. Mama lui Andrei era foarte supărată din acest motiv şi era mereu preocupată de cum să îşi facă puiul mulţumit. Îl iubea atât de mult şi îi era atât de milă de el încât nu îndrăznea să-l certe.

La grădiniţă, el era mereu neatent şi o supăra pe educatoare, la fel ca pe mama lui. Mai mult, mereu îi deranja pe ceilalţi colegi, tot timpul era distrat. Își deranja mereu colegii, chiar și vecinii, iar cu animalele se comporta foarte urât.

Deoarece era obraznic şi neascultător, Andrei nu avea niciun prieten şi mereu se juca singur.

Într-o zi, colegul lui, Dănuț a adus la grădiniță multe jucării, iar Andrei a vrut să participe la jocul acestuia.

- Tu nu primești nicio jucărie, deoarece ești un copil obraznic și nu ai grijă de ele. Când vei face fapte bune și vei învăța să te joci frumos cu jucăriile, atunci ne vom juca cu tine, spuse Dănuț.

Auzind acestea, Andrei se înroşi de ruşine și plecă tare necăjit acasă.

Dar când veni seara, ce să vezi??! Printre suspinele lui, zări lângă el o zână îmbrăcată într-o rochie albă, cu un zâmbet atât de strălucitor încât lumină camera întunecată. Băieţelul s-a oprit brusc din plâns şi a zis:

- Tu cine eşti? Cum ai intrat în camera mea? spune Andrei.

- Cine sunt eu? Eu sunt Zâna Ingerașilor şi am venit la tine să te ajut. Vezi acest praf verde? E praful magic care ne va purta într-o minunată călătorie. Şi acum, vino cu mine!

Cei doi au pornit în călătorie. Era fantastic să zbori şi mai ales lângă o zână. În zborul lor, zâna i-a arătat mulți copii, unii buni, alții răi. Copiii buni erau înconjurați de prieteni, erau veseli și voioși, iar copiii obraznici erau singuri și triști.

- Uite, spuse zâna, îți ofer un îngeraș. Acesta va sta pe umărul tău drept și te va îndruma să faci lucruri bune. Tu trebuie să ai grijă de el! De tine depinde cât îti va sta acest îngeraș alături! Tu alegi dacă vrei să fii un copil ascultător sau obraznic.

A doua zi, la grădiniță, Andrei a început din nou să facă lucruri rele. Îi lovea pe ceilalți copii, îi împingea și nu o asculta pe educatoare.

- Andrei, Andrei....se auzi o voce tare necăjită! Sunt eu... îngerașul și sunt tare suparat, deoarece, de câte ori faci un lucru rău, eu devin din ce în ce mai mic și mai slab... și dacă tu continui să fii un copil răutăcios, eu voi fi atât de slăbit, încât nu voi mai putea fi alături de tine.

- Dar eu nu vreau să te pierd...nu vreau să mai fiu obraznic, eu vreau să am prieteni și să fiu mereu vesel, spune Andrei cu lacrimi în ochi...

- Dacă vrei să rămân alături de tine, trebuie să faci lucruri bune, să fii un băiat ascultător. Astfel, eu voi deveni din ce în ce mai puternic, voi avea grija de tine și te voi învăța să faci numai lucruri bune!

- Da, asta imi doresc cel mai mult! spuse băiatul.

Din acel moment, Andrei a devenit un copil tare ascultător, vesel, iubit de toți din jurul său. El și-a făcut foarte mulți prieteni, iar îngerașul era tare bucuros de comportamentul acestuia.

Faptele bune ale lui Andrei, i-au crescut puterile îngerașului, iar acum, acesta îl putea feri de pericolele ce îl pândeau pe băiat la tot pasul. Faptul că Andrei s-a schimbat, l-a determinat pe îngeraș să rămână pentru totdeauna în viața sa...

**ESEU ISTORIC LA CRUCEA TREI APLECĂCIUNI**

**Prof. Teompa Aviu Ştefan**

**Colegiul Tehnic „Dorin Pavel” Alba Iulia**

Istoria, ştiinţa care însumează oameni, poveşti, fapte, adevăruri, paradoxuri, am înţeles, de această dată să o reîntâlnesc prin prisma eseului. Eseul l-am perceput ca şi o libertate, şi ce e mai simplu decât libertatea? Această aparentă facilitate, a făcut eseul un gen atractiv pentru cei ce simt nevoia să scrie. Ideile sale pot fi fascinante, asistând la un regal al spiritului, în care se regăsesc deopotrivă, inteligenţă, rafinament, talent literar, cultură.

În gândurile bunicilor şi a străbunicilor, încă se mai ascund crâmpeie de gânduri nespuse despre o viaţă trăită. Poate să fie o tentaţie pentru dascăl un exerciţiu de profesionalism pentru a valorifica latura oferită de istoria orală, şi de a îndemna elevii a-şi cunoaşte profilul rudele mai îndepărtate, într-un mod mai puţin conformist, din perspectiva trecutului trăit, un trecut mai degrabă brutal, aşa cum a fost cel comunist.

Aşa s-a născut matriţa eseului, La Crucea Trei Aplecăciuni, pornind de la o mărturie de istorie orală, îmbrăcând un substrat calm, puţin pătimaş, dar nu lipsit de empatie faţă de personajul principal.

Prin scris ne exprimăm fronda faţă de un regim care a negat şi complexat valorile pe care le-a pus la index, a impus uniformizarea, a suspendat existența culturală, impunând o atentă supraveghere a celui cu vederi liberale. E desigur un demers pasiv, dar necesar de a revendica necesitatea încriminării ideologiei ce a mutilat demnitatea umană timp de peste patru decenii.

La poalele Muntelui Poieniţa, rătăcit prin imperiul pădurilor, satul împărtăşea parcă la nesfârşit condamnarea la singurătate. Doar din când în când, asemeni fâlfâirii din aripi a unei păsări, sufletul unui răposat se despărţea de trupu-i gârbovit. Destinul, parcă jurase să le apere o existenţă, ostilă oricăror rugăminţi de binecuvântare cu înnoiri civilizatorii.

            Stângaci, cocoşi cu glas de tinichea, apoi mai clar, mai curgător, mai graţios, vesteau ivirea zorilor. În fiecare casă strălucea palid o luminiţă, furios un bulgăre de lumină se azvârlea în întuneric.

             Vremurile aveau însă să devină tulburi. Amăgitoarea stăpânire comunistă de import, care tocmai se instaurase, cuibărea în sufletul majorităţii românilor teamă. Erau timpurile de după război. Cu strâmbe promisiuni, umblaseră noile autorităţi.

Aşa încep amintirile mele despre comunism, văzute prin ochii bunicii mele, cernute prin gândurile unui adolescent încrezător pentru care trecutul este departe, iar viitorul mult prea aproape ca să poată întrezări ceea ce va fi. De cele mai multe ori comunismul pentru noi este o lecţie oarecare dintr-o carte de istorie, nişte date seci, reci care acoperă o parte din istoria noastră.

Evadăm din lumea de vis şi de ciocolată a zilelor noastre. Mă bucuram de prezenţa bunicii mele. Avea acelaşi glas dulce, când fiind mic ne duceam la umbra frăgarului din fundul grădinii. Ea îşi înfigea furca cu caierul de in în brâu şi începea să tragă şi să răsucească un fir lung şi subţire. Eu mă culcam pe spate şi lăsam alene capul în poala ei. Fusul îmi sfârâia pe la urechi. Mă uitam la cer, printre frunzele copacului. De sus mi se părea că se scutură o ploaie albastră. Glasul ei dulce mă legăna, genele mi se prindeau şi adormeam; uneori tresăream şi o întrebam câte ceva; începea să spună, şi eu visam mai departe.

Aveam să o regăsesc din nou la tulpina unui măr în floare povestindu-mi despre comunism. Îmi desfăcea părul şi mă săruta în creştetul capului. Câte-o petală se desprindea din ramuri şi cădea legănându-se. Eu mă luam cu ochii după ea şi ziceam “Spune bunico, spune!”

Iarna parcă se mâniase şi ea. Satul zăcea într-o amorţeală hibernală. Îndelungata şi apăsătoarea linişte fu’ curmată. Pinter tocmai îşi orându-i-se animalele. Stătea la gura sobei aşteptând ca nevasta lui să pregătească masa. Locuiau într-o casă veche, printre cele mai vechi din sat cu cheotori în cruce,  acoperită cu paie, având o singură odaie. Se auzeau paşi prin târnaţ, apoi deodată bătăi în uşa de la tindă, asemeni unei avalanşe de pietre ce se rostogolesc într-o vale seacă. Pinter rămase fără grai. Doi miliţieni cu scântei în priviri erau în prag.

N-apucă bine să-şi pună o haină groasă pe el că şi cătuşele erau pe mână. Vorbise de rău noile autorităţi comuniste şi ceasul răfuielii sosise. Era într-o seară de duminică când, în cârciumă avuse o discuţie mai aprinsă cu noul primar, un guraliv, dar printre sărăntocii satului care se înfipse-se în politică, susţinând  noul regim. Refuzase să prindă într-o zi de duminică boii la jug şi să meargă la pădure pentru a duce lemne de foc la primărie.

Străbătură satul escortat îndeaproape. Merseră un timp apoi la ieşire din sat poposiră la o casă zăbovind un timp. Miliţienii cer să fie omeniţi cu mâncare şi băutură. Pinter îşi exprimă dorinţa de a fuma o pipă dar fu’ refuzat. Făcu cu ochiul gazdei şi ceru apă. I se aduse o doniţă cu ţuică din care înghiţi cu sete şi cu năduf.

Porniră mai departe, aveau cale lungă de urmat. Pinter simţea cătuşele ce-i strângeau mâinile. Ceru îndurare să fie lăsat mai slobod, dar primi doar zâmbete pe sub mustaţă. Într-un moment de supremă încordare zalele cătuşelor cedară. Printr-un gest,   într-un soi de neghiobie le aruncă în tâmpla unuia dintre jandarmi, a cărui zbatere fu zadarnică. O grimasă îngheţă pe chipul celuilalt …

Pinter nu era un om oarecare, frângea alune în degete şi avea “darul” de a duce mult în spate, iar atunci când se întâmpla să aibă boureni mai slăbuţi, apuca tânjala şi trăgea de unul singur plugul prin pământ. N-avea nevoie de pogonici, doar de cineva care să ţină de coarnele plugului.

Un junghi de durere străbătu sufletul lui Pinter. Era tulburat. Se simţea ca şi cum Dumnezeu i-ar fi spulberat inima, ca pedeapsă pentru nelegiuirea sa. Se aşază pe zăpadă, inspirând aerul de iarnă, cu privirile orientate înainte, orbit, clătinându-se, în timp ce câmpul vizual i se umplea de umbre, parcă erau îngeri luminoşi ce se îndepărtau. O felie de lumină se pogora asupra locului. Parcă lama unei săbii uriaşe se rotea în spaţiu. Epoleţi de zăpadă strălucitoare luceau în sărutul razelor soarelui. În mintea sa totul era un haos. Suspine, bocete se prelinseră formând constelaţii de sunete molipsitoare ce comunicau cu o altă lume. Un cântec se înălţa în aerul prin care razele aurii de lumină dansează feeric. Tăcere, nemişcare, voci. O, Doamne ce-am făcut?

Făcu trei aplecăciuni ca şi cum ar fi fost în faţa altarului. Cu o ultimă urmă de voinţă, şovăielnic, puse povara miliţianului fără de suflare în spate şi porniră în tăcere, nestingheriţi ca şi cum nimic nu s-ar fi întâmplat. Faţa i se îngălbeni, doar din ochi îi ţâşneau fulgere negre. Îşi ridică privirea şi văzu corbi ce croncăneau …

Era trecut cu puţin de amiază. Broboadele de transpiraţie i se scurgeau pe faţă. Încovoiat, obosit de efort, chinuit de calvar, păşea spre prăpastia existenţei, parcă uşa unei cripte se deschide,  închizându-se lent peste un om în stare de catalepsie, care n-a murit.

Îşi vedea scrisă condamnarea cu litere de mucegai. Dincolo de gratii zărea faţa păroasă a unui demon cu lămpi galbene şi strălucitoare în locul ochilor, ferestre dincolo de care se ghicea iadul. Un bătrân, mai bătrân decât omenirea, mai bătrân decât Pământul…Halucinaţii îl făceau să capete aerul unui idiot, să pătrundă în tărâmul nebuniei.

Restul se va întâmplă ca un vis. Soarele se cobora acum dincolo de orizont, iar lumina zilei şi întunericul ajunseseră la un moment de echilibru perfect. Se uită în jur cu teamă. Străbătură uliţele strâmte ale oraşului şi pătrunseră în clădirea Miliţiei. Camera arestului avea miros de catran.

Ceasurile nopţii de iarnă erau lungi…Pe întuneric se apropia de fereastră şi lăsă să intre în odaie un val de aer proaspăt.  Agonizat de remuşcări, asaltat de coşmaruri avu o noapte agitată. Când se trezi, descoperi că în timpul somnului i se strecurase un gând, ispăşirea nelegiuirii. Nu mai credea în mântuire, spera doar în şansa să moară liniştit.

Ne-am obişnuit să folosim sobrietatea ştiinţifică şi să evităm abordarea sentimentală. Am  recurs la „altfel de istorie”, mai valoroasă poate decât un document. E povestea unui ins năpăstuit din „marea de amar”. L-am desprins dintr-o cifră sau o fracţiune de cifră, iar cifrele sunt definite reci şi distante.

În fiecare atom al acestui univers de suferinţe se ascunde un om, o biografie care trece prin cercurile infernului, dar îşi păstrează gândurile, sentimentele şi memoria proprie. Luând fiecare caz în parte, te cutremuri mai mult decât în faţa statisticii efectuate pe mii sau milioane de cazuri. Fixând un singur chip înţelegi mai mult decât un convoi de sclavi.

Nu toate victimele au fost martiri, dar toate ne roagă, din Cerul lor, să nu le uităm…

(culeasă de la Todosiu Iosiv, în vârstă de 48 de ani în anul decesului 2002, cătutul, Drevedeni, comuna Mogoș, județul Alba)

**LEGENDA RÂULUI DIN SATUL MEU**

MOROIU CERASELA-IOANA

ȘCOALA PROFESIONALĂ SCÂNTEIA

Fluviul Dunărea cuprinde în brațele sale primitoare o parte din câmpia aridă a Bărăganului Ialomițean. Brațul Borcea străjuiește comuna Bordușani pe o lungime de 8 kilometri. În zilele toride ale verii, locuitorii comunei, de la cel mai mic până la cel mai mare vin să se răcorească în apele Dunării Vechi. Râul oferă oamenilor hrana cea de toate zilele prin multitudinea de specii de pești care trăiesc în aceste ape dulci, pădurea deasă oferă locuri de relaxare și lemne pentru sobă în vremea iernii. Dar oferind o mulțime de beneficii, în fiecare an râul cere ceva la schimb, tributul său pentru beneficiile aduse populației.

Există o legendă a locului care circulă cu precădere în zilele caniculare ale verii. De cum se lasă vara și căldura peste sat, iar vacanța mare aduce bucurie în sufletul copiilor, aceștia din zori și până în seară ar vrea să stea numai pe malul apei la scăldat. Uitând de multe ori de foame sau de jocurile copilăriei, copiii se strâng în cete și coboară agale potecile ce se îndreaptă către malul apei. Luciul apei cristalin îi îmbie la răcoare. Unii joacă fotbal pe nisipul arzător, alții construiesc castele de nisip, cei mai experimentați la înot trec râul, se aruncă din bărci, înoată pe la fund sau sar de pe malurile înalte la trambulină.

Pentru a potoli acest dor de ducă la malul apei, bătrânii locului spun mereu că se aude o voce din gârlă care cere câte un om spre a-i servi. Aceștia spun ca *cere gârla om*. Curenții puternici ai apei adânci se aud uneori ca un glas care strigă la oameni: *Om, om, om!* Este strigătul tributului. Vara cei care nu știu bine să înoate sau sunt prinși de curenții foarte puternici și se aventurează în apele adânci ale Borcei riscă să sfârșească printr-o tentativă de înec sau chiar să își piardă viața.

Aproape în fiecare vară se întâmplă ca această legendă a locului să astâmpere copilașii dornici de scăldat. Părinții povestesc copiilor ceea ce și ei au auzit la rândul lor de la părinți și oamenii locului. Înspăimântați de aceste lucruri ei preferă să rămână în fața porții să creeze jocuri sau să reinventeze jocurile deja știute. La scăldat merg însoțiți de părinți sau adulți care știu foarte bine să înoate. Chiar dacă arșița îi îndreaptă spre scăldat, ei ascultă sfatul părinților de a nu se aventura în lumea apelor.

Această legendă am auzit-o și eu, copil fiind. La început mi-a fost teamă și am crezut, ba chiar mi se părea că aud acel strigăt al stăpânului apei. Cu trecerea timpului am descoperit că era vorba de o poveste spusă de părinți pentru a ne potoli dorul nestăvilit de a sta toată ziua pe malul apei și pentru a ne știi în siguranță.

**LEGENDA LUI IOVAN IORGOVAN ÎN BANATUL MONTAN**

Prof. Zimbran Iohana

Liceul Tehnologic” Nicolae Stoica de Hațeg”, Mehadia

Pe cursul râului Cerna, între Banat şi Mehedinţi, se află o splendidă arie protejată de interes naţional numită Cheile Corcoaiei. Ea face parte din parcul naţional Domogled-Valea Cernei, înfiinţat în 1990, care se întinde pe suprafaţa a trei judeţe: Caraş-Severin, Mehedinţi şi Gorj.  
 Etnologii sunt de părere că peste Mitul lui Hercule s-a suprapus cel al lui Iovan Iorgovan, haiducul legendar care se adăpostea în peşterile de pe culoarul Cernei şi care este o variantă autohtonă a eroului grec, povestea sa fiind aidoma legendei care istoriseşte lupta dintre Hercule şi hidră. Legenda este prezentă pe valea Cernei. În legendă Iovan este numit „fiu de rămlean” adică „fiu de roman.”

În legenda prezentată de Oarcea (1964), se spune că sub ţancurile Domogledului, pe cursul superior al Văii Cernei s-a născut Iovan Iorgovan, singurul fecior al mocanului ce stăpânea turmele de pe plaiurile Cernei.

În amurgul unei seri, pe când era copil, Iovan s-a scăldat în apele termale de la Şapte Izvoare şi de atunci crescu într-o zi ca altul într-un an, ajungând falnic şi puternic. În acelaşi timp însă, în apa caldă a izvoarelor se scăldă şi un pui de şarpe care se făcu astfel uriaş şi se transformă într-un balaur cu şapte capete. Neavând teamă de nimeni, balaurul făcea prăpăd în Valea Cernei, mâncând fără milă tot ce întâlnea în cale (deopotrivă vite şi oameni) şi din ce în ce mai mult.

Într-una din zile, în largul unei poieni, trei surori au fost atacate de fiorosul balaur, cele mari fiind sorbite dintr-o înghiţitură. Disperată, fata cea mică fugi în pădure, rugându-se Soarelui să o scape de urgie. Făcându-i-se milă de frageda fată, Soarele o transformă într-o căprioară sprintenă, care scăpă de balaur fugind ca vântul şi ca gândul. În căutarea celor trei fete a plecat voinicul Iorgovan, care pasămite era îndrăgostit de cea mică. Călare pe un cal ce mânca jar, însoţit de ogari şi înarmat cu un paloş făurit cu măiestrie, voinicul porni în căutarea dihaniei.

În variantă românească hidra fuge de Iovan Iorgovan și se adăpostește în munți prin zona [Closanilor](http://ro.wikipedia.org/wiki/Mun%C8%9Bii_Mehedin%C8%9Bi). Acolo, sus pe Muntele Oslea, Iovan Iorgovan își încearcă paloșul pe o stâncă uriașă care se prabușeste și formează podul de la Ponoare.



În zona [Cheilor Corcoaiei](http://ro.wikipedia.org/wiki/Corcoaia) (cheile lui Hercule) are loc prima luptă unde eroul îi taie unul dintre cele cinci capete. Hidra străpunge muntele și fuge, lăsând în urma sa un traseu sinuos, straniile chei săpate în calcarele de pe valea Cernei, cu speranța că va ajunge prima să se scalde din nou în izvoare termale pentru a-și reface puterile. Iovan însă ajunge primul, se scaldă, prinde puteri și de fiecare dată îi mai taie hidrei câte un cap. Acțiunea se repetă până cînd hidra, rămasă doar cu două capete, fuge pe valea Cernei către Dunăre.  Ultimul cap, după uciderea balaurului, dus de Cerna la vale, a ajuns până la Dunăre, unde din otrava lui s-a prăsit în întunecimea peşterilor din Clisură roi de muşte otrăvitoare ce omoară vitele şi atacă oamenii.

Legenda mai spune că viteazul Iorgovan a pornit trist în căutarea fetelor, gândindu-se fără încetare la cea mică, cea mai frumoasă dintre ele. Într-una din zile, după căutări îndelungate, poposind într-o poiană lângă un izvor limpede zări o căprioară zglobie, despre care o turturea îi şopti că este de fapt, o fată fermecată. Pentru a afla adevărul Iorgovan se prefăcu că o vânează, trăgând o săgeata pe la urechile ei. Văzând aceasta, căprioara se transformă într-o frumoasă fecioară „zâna zânelor, floarea florilor” şi cu ochii înlăcrimaţi îl rugă să nu dezlege câinii şi să nu o omoare, pentru că a fost vrăjită de Soare ca să scape de furia balaurului. Iorgovan îşi dădu seama atunci că ea este fata pe care o căuta, îi istorisi lupta cu balaurul şi porniră împreună la drum spre casele lor.

În varianta prezentată de Simionescu (1983), se spune că în cursul superior al Văii Cernei, voinicul Iovan Iorgovan s-a luptat cu un balaur cu douăsprezece capete, însă ademenit de Ileana Cosânzeana, a uitat să-i zdrobească şi ultimul cap. Balaurul l-a prevenit pe voinic că dacă va muri, capul său se va împuţi şi va slobozi muşte care vor provoca mari stricăciuni oamenilor, apoi cu ultimele puteri, s-a pornit pe Cerna la vale până la Dunăre, unde şi-a găsit sfârşitul într-o peşteră din defileu, numită astăzi Gaura cu Muscă. Legenda mai spune că de atunci, din peştera respectivă, ies muştele columbace şi dau năvală asupra vitelor şi asupra oamenilor provocând mari stricăciuni.

În folclor [Iovan Iorgovan](http://ro.wikipedia.org/wiki/Iorgu_Iorgovan) a fost și un haiduc vestit și un vânător iscusit care a trăit probabil înainte de secolul al XVIII-lea, cel mai probabil în a doua jumătate a secolului al XVII-lea. Aproape toate peșterile importante din zona Munților Mehedinți și culoarul montan al Cernei, în special în jurul localităților Orșova, Baia de Aramă, Băile Herculane și Tismana, apar în folclorul local ca locuri de refugiu ale acestuia.

În volumul „Iorgovan – mit, legendă, baladă” (Casa Editorială Cuget, Simțire și Credință, București, 1995), scris de Enache Nedela și Mihai Floarea, sunt adunate 43 de variante ale baladei populare dedicate acestui erou mitic purtând nume de floare primăvăratică („Iorgovan” este înrudit cu persanul „erguan” – liliac, care la rândul său a avut ca etimon nostratic \*orgo-, \*ergo-). Autorii comentează, de asemenea, simbolurile acestei unice creații folclorice: pădurea – simbol al lumii imaginare, fetele – simbol al gintei latine, somnul – simbol al uitării, al pierderii identității, cucul – simbol al indiferenței, șarpele – simbol al opresiunii, musca golumbacă – simbol al perpetuării și multiplicării răului, darurile – mreana și fuiorul de aur etc.

**LEGENDA LUI HERCULES ÎN BANAT**

Prof. Domilescu Ionela Mihaela

Liceul Tehnologic” Nicolae Stoica de Hațeg”, Mehadia

Hercules, eroul legendar în drumul său spre Caucaz, în căutarea lânei de aur, împreună cu argonauţii săi ar fi trecut prin zonă urcând  pe Dunăre în sus. Pe vremea aceea Dunărea avea un alt curs faţă de cel de astăzi, prin Iugoslavia, curgând în Adriatică. Hercules şi argonauţii  ar fi ajuns la cataracta de pe Dunăre – Cazanele Dunării. Aici s-ar fi oprit pentru a încerca trecerea corăbiei deasupra cataractei. Până la găsirea unei modalităţi de a trece corabia deasupra cataractei, Hercules ar fi plecat pe Cerna în sus şi ar fi ajuns la Herculane unde s-a întâlnit cu Corcoaia, o batrână care locuia în zona  Platoului Coroninii.

Aceasta, văzându-l vlăguit, i-ar fi spus să intre în apa unui izvor ce se afla în vale să se mai înzdrăvenească deoarece și cei doi fii ai săi intrau în apa izvoarelor după ce terminau munca câmpului, iar după baia în apa caldă erau mai viguroși. Localnicii când erau bolnavi sau aveau animale bolnave, rănite sau muşcate de şerpi veninoşi făceau baie în aceste izvoare, iar după ce ieşeau afară şi ei și animalele se vindecau complet. Bătrâna i-a povestit lui Hercules despre un balaur care venea şi se scalda aici, iar când își lua zborul de pe pământ scuturându-și aripile, stropi de apă cădeau de sus din cer ca o perdea de ploaie formând o cascadă în munte numită Cascada Vânturătoarea.

Reluându-şi drumul, Hercules ajunse într-un loc sălbatic numit astăzi  Piatra Puşcata. Tot acolo s-a întâlnit cu un localnic, acesta aflând că este Hercules i-a cerut ajutorul pentru a omorî un balaur care își avea vizuina lângă Izvoarele Cernei şi care le aducea mari necazuri. Eroul  i-a ascultat rugămintea şi a pornit în căutarea balaurului, dar înainte de a părăsi locul, Hercules, ca să nu uite pe unde a venit a făcut un semn cu coada măciucii în peretele de stâncă.

Hercules ajunse în satul care era fortificat şi bine apărat. Din discuţia avută cu căpetenia satului, aceasta i-a povestit de necazul lor şi anume că de fiecare dată când ieşeau din sat şi se duceau la munca câmpului balaurul venea şi îi omora, distrugându-le şi recoltele. Pentru a nu mai avea probleme cu balaurul ei trebuiau să dea în  mod  regulat câte o copilă din sat pe care o legau  de un stâlp, care se afla pe  buza unei prăpastii. Balaurul venea şi o lua, astfel sătenii aveau linişte un timp.

Hercules se hotărăşte să omoare balaurul şi organizează o pândă folosind drept momeală o fată din sat. În momentul când  balaurul veni să ia fata de pe stâlp, Hercules îi apăru în cale şi îi dădu o lovitură puternică cu măciuca, dar aceasta  sare din solzii balaurului în munte, retezând jumătate din vârful acestuia.  Apoi balaurul năucit de lovitură o luă pe Cerna în jos şi intră în Cheile Corcoaiei. Locul fiind strâmt balaurul a rămas blocat. Hercules a ocolit muntele, ieşindu-i în cale. Acolo, în chei, în locul  strâmt, Hercules încercă atât de tare să-i dea lovitura de graţie încât piciorul i-a intrat în stâncă, urma fiind vizibilă şi azi. Balaurul de durere și aproape pe moarte se zvârcoli aşa de tare încât reuşi să iasă din strâmtoare şi intră în locul unde îşi avea  vizuina.

În locul lui au ramas rămas urmele luptei, muntele despicat în două. Scobiturile rotunde din pereţii de stâncă şi despicătura verticală prin care abia se întrevede un colţ de cer, undeva sus de tot, e lasată de măciucă.

Hercules îl urmări și îi aplică ultima lovitura omorându-l, sângele tâşnindu-i cu putere, formând izvoarele – Izbucul Cernei, iar ultima suflare ieşindu-i într-un vârf de  
munte, în locul ştiut astăzi de Grota cu aburi şi în avenele şi peşterile din jur.

Fata speriată, a trecut râul Cerna în Cheile Ţasnei ascuzându-se într-o grotă, dar din cauza luptei dintre balaur şi Hercules și a zguduiturilor pământului intrarea în grotă a fost astupată de stâncile masive prăvălite de pe versanti. Hercules  i-a auzit ţipetele disperate şi s-a apucat să elibereze intrarea grotei însă un bloc enorm de piatră era chiar la intrare. Hercules a încercat cu forța lui recunoscută să-l dea la o parte, dar nu reuși. Atunci a luat măciuca şi l-a spart în două, dar şi o parte din grotă. A luat apoi bucățile de stâncă și le aruncă atât de departe că una dintre ele ajunse în mijlocul râului Cerna în locul numit La Bobot. Apa a fost oprită de stâncă. Trecând peste ea formând casacada Bobot din Valea Cernei.

Locul în care a fost grota și spărtura de măciucă, este ştiut de oamenii locului drept  Gaura Fetei şi se poate vedea din poteca care trece pe deasupra.  
După lupta cu balaurul Hercules trecând pe lângă izvoarele de apă miraculoasă, în drumul lui spre Dunăre unde îl aşteptau argonauţii, îşi aduse aminte de vorbele bătrânei Corcoaia. Se hotărî să intre în unul din izvoarele termale, ieşind de acolo  mai puternic ca niciodată.

**GROTA CU ABURI DIN BĂIȘE HERCULANE**

Prof.înv.primar Humița Grigore

Liceul Tehnologic” Nicolae Stoica de Hațeg”, Mehadia

Băile Herculane, cea mai veche staţiune din România, reuşeşte să-i uimească pe drumeţii care ajung în Banatul Montan printr-o mulţime de minuni ale naturii. Aici, drumeţii nu doar că pot să respire un aer puternic ionizat, comparabil cu cel din Alpii elveţieni sau de la Cascada Niagara, dar au posibilitatea de a admira frumuseţi unice în România. Printre acestea se numără şi Peştera cu aburi, care nu are cum să nu-i impresioneze pe cei care ajung s-o viziteze. Grota cu Aburi are doar 14 metri lungime, dar te poartă cu gândul prin locuri stranii. Asta pentru că peştera nu a primit întâmplător acest nume. Peştera răsuflă aburi fierbinţi, de până la 56 grade Celsius, printr-o crăpătură în stâncă. Vaporii sunt degajaţi de apa unui izvor termal care ţâşneşte prin crăpăturile peretului din stâncă. Interesant este faptul că în grota din judeţul Caraş-Severin drumeţii pot simţi şi un miros puternic de sulf, care este însoţit de bolboroseli înfundate asemănătoare cu fierberea unui cazan în clocot. Astfel, această bolboroseală te duce cu gândul la o imagine a infernului. Datorită emanaţiilor sulfuroase, pe pereţii Peşterii cu aburi s-a dezvoltat un muşchi pe care-l găsim doar aici, philonotis schliephackei. Acesta a fost motivul pentru care s-a propus crearea unei rezervaţii în acest loc.

Peştera cu aburi ascunde poveşti palpitante, de care turiştii sunt fermecaţi. Cercetătorii povestesc că, în urmă cu 2.500 ani, aici a fost locul unui altar pentru zeităţi păgâne. În unele însemnări greceşti se spune că a venit la peşteră chiar şi Burebista pentru a cere ajutor. Prima dată a fost ascultat, dar la a doua vizită se spune că din grotă au ieşit aburi şi miros înecăcios, la cererea regelui pământului.

Astfel, la scurt timp, Dacia a fost cucerită de romani. Potrivit aceleaşi legende, magia peşterii nu a pierit, ci s-a transformat în terapie romană. În Peştera cu aburi pot fi întâlnite şi impresionante stalactite gelatinoase, de opt centimetri grosime, formate datorită pungii de aer cald.

**LEGENDE DIN JUDEȚUL DOLJ**

**Prof. înv. primar Dragomir Natalia Nicoleta**

**Școala Gimnazială Gângiova, județul Dolj**

Legendele și poveștile au fost și vor rămâne mereu în atenția oamenilor, vor stârni interesul și curiozotatea, prin subiectele lor pline de mister.

Oamenii sunt mereu interesați de legendele, care s-au povestit de-a lungul anilor despre anumite zone din țara noastră, dar și despre anumite fenomene stranii care bântuie unele locuri.

Județul Dolj, situat în partea de sud-vest a regiunii numite Oltenia, este un loc despre care s-au auzit de-a lungul timpului anumite legende care au fost în atenția oamenilor dornici să caute explicații pentru fenomenele stranii care se petrec în aceste locuri.

Una dintre cele mai cunoscute legende ale județului Dolj, este cea despre *mireasa* *de* *la* *Radovan*, care se pare că îi bântuie pe oameni de peste 60 de ani.

Oamenii locului spun că această pădure este bântuită de fantoma unei mirese care s-ar fi spânzurat în acest loc pentru că i-a murit logodnicul. O altă variantă spune că fantoma este a unei tinere care a venit din Moldova, în căutarea unui trai mai bun și care și-a pus capăt zilelor pentru că ar fi rămas însărcinată, ceea ce era o rușine la acea vreme.

Aceasta nu ar fi fost înmormântată creștinește și astfel, sufletul nu și-a găsit liniștea. Se spune că în apropierea acestei păduri se produc accidente, din cauza faptului că șoferilor le apare în față fantoma miresei care bântuie pădurea.

Un alt loc din județul Dolj despre care se spune că ar fi bântuit de strigoi este *satul* *Gura* *Racului*, sat care face parte din comuna Bulzești, locul nașterii scriitorului Marin Sorescu. Oamenii spun că acest sat a fost strămutat acum 200 de ani din cauză că era bântuit de strigoi. Aceștia cred că spiritele îi bântuie și acum pentru că noaptea se aud zgomote puternice în acel loc. La lăsarea serii, oamenii locului nu mai ies pe ulițele satului din cauza strigoilor, despre care spun că bântuie această zonă. *Satul* *Palilula*, din județul Dolj are o legendă interesantă referitoare la întemeierea acestuia. Se spune că întemeietorul satului este un tânăr, pe nume Andrei Popa sau Andri Popa, care a luptat alături de Iancu Jianu împotriva atacurilor de la Vidin și Plevna. În timpul unor lupte, acesta a avut sarcina de a recupera câteva zeci de fete furate de turci. Andri Popa a reușit să aducă în Oltenia toate fetele, adică 500, pe care le-a vândut pe diverse obiecte, o șa sau o armă, obiecte simbolice.

Sătenii consideră că zona este protejată de Dumnezeu deoarece nu a fost găsită de turci și nemți, în perioada primului război mondial, dar și pentru că biserica construită fără fundație, de Andri Popa, a rezistat cutremurelor. De la numele acestui haiduc a apărut o celebră piesă muzicală, numită ,,Andrii Popa”.

Legendele, prin conținutul lor plin de farmec și mister au îmbogățit literatura română. Acestea prezintă aspecte esențiale despre cultura unui popor, dar și despre istoria anumitor locuri. Rolul legendelor este de a găsi explicații cu privire la prezența unor fenomene stranii care se petrec în jurul nostru.

La început legendele s-au transmis din generație în generație pe cale orală, iar pe parcurs au început să se transmită și în scris.

**POIANA MĂRULUI, UN SAT DE POVESTE**

Prof.Orzan Adriana

Școala Gimnazială Nr. 1 Poiana Mărului, jud. Brașov



Poiana Mărului este așezată între două mari „țări” cu o istorie zbuciumată ce au luptat pentru păstrarea tradițiilor și limbii românești: *Țara Bârsei* și *Țara Făgărașului.* Este vegheată de-aproape de masivul Piatra Craiului, un bloc calcaros de 2238 m.

Personal nu pot vorbi despre Poiana Mărului ca despre o localitate, ci ca despre temelia fiinţei mele. Aşadar, fiind o mlădiţă a acestui sat, îmi revine datoria morală de a vă purta într-o călătorie în timp ca să aflaţi de la ce „*râm de tragem*”.

N-aş greşi dacă aş începe această călătorie fiinţială din vremuri biblice: *Şi Dumnezeu a zis: Aici, între Ţara Bârsei şi Ţara Făgăraşului, să se ridice dealuri şi să crească păduri, să fie poieni şi să izvorască ape*...

La început în vremuri, demult apuse, când nimeni nu se gândea că orice este posibil, a apărut acest sat ca printr-o legendă ce s-a adeverit… În mijlocul acestui loc minunat exista un codru umbros la fel ca în poeziile lui Eminescu, un codru frumos în care niște haiduci urmăriți de oastele domnitorului Vlad Tepeș s-au gândit să intre pentru a scapa de pedeapsă. Tradiţia spune că demult, demult, exact în vatra satului s-ar fi aflat o frumoasă poiană în mijlocul căreia trona un măr impunător. Poiana era înconjurată de o pădure neumblată. Așadar, în această poiană s-a strâns o ceată de haiduci de codru şi refugiaţi urmăriţi de autorităţile stăpânitoare. Intrând în acea poieniță ei au dat de un măr foarte mare, cum numai în basme se aude, doar că acesta nu avea merele de aur. Când au văzut acest pom minunat, plin de florile calde ale primăverii, s-au gândit ca acolo este locul cel mai bun pentru a se ascunde.

În cele din urma ei au scăpat de urmăritori și au crezut de cuviință că acolo este locul cel mai bun pentru întemeierea unui mic așezământ. Ei bine, din acea zi minunată, aproximativ din anul 1477 locul acesta s-a numit Poiana Mărului și acei haiduci și-au întemeiat familii, au făcut copii și așa satul a devenit unul dezvoltat, plin de locuitori harnici și mândri.

O altă legendă propovăduiește ca punct de formarea a actualului sat exploatarea minelor de argint ce au existat în timpuri străvechi pe pârâul „Valea lu' Vodă”, exploatate încă de pe vremea turcilor. Pe aceste locurile înalte se presupune că au existat aceste mine, situate în imediata apropiere a vetrei satului, şi, în momentul în care aceste mine au devenit neproductive, o parte din cei ce le-au lucrat s-au stabilit definitiv în aceste locuri. Ulterior au fost exploatate minele de la Pârâul Dracului, rămânând şi acestea, cu timpul, părăsite, aşa încât de aici e posibil să fi rămas o parte din lucrători. O altă legendă din partea locului spune că locuitorii de astăzi ar fi urmaşii cărăuşilor folosiţi la aceste mine. Văzând că nu există instalaţiuni speciale pentru prelucrarea minereului extras, acesta fiind, probabil, dus cu căruţele până la Zlatna ori, pentru acest transport a fost necesară organizarea unei serii de cărăuşi, transportul făcându-se numai cu animalele. Aceştia au fost nevoiţi să-şi înjghebe mici aşezări atât pentru întreţinerea animalelor, cât şi a familiilor lor. Este sigur că la aceştia s-au putut asocia, în timp, şi refugiaţii care îşi căutau scăpare în acele locuri, precum şi păstorii veniţi aici de prin alte zone.

Așadar, obârşia noastră este una de poveste: putem fi urmaşii unor haiduci refugiaţi ce şi-au format cu timpul o comunitate într-una din poienile în care se afla un măr impunător, putem fi urmaşii unor păstori de transhumanţă sau urmaşi ai unor căruţaşi folosiţi la minele de argint ce au fost exploatate în timpuri străvechi pe pârâul „Valea lui Vodă”. Cert este că pe aceste meleaguri frumoase şi semeţe nu s-a putut aşeza decât o populaţie românească, ce s-a acomodat mai uşor traiului greu al omului de la munte.

Bibliografie selectivă:

1. Beleuţă George, *Monografia satului Poiana Mărului*, Sibiu, 1963, p. 26

2. Orzan Adriana, *Toponimia Poienii Mărului*, lucrare de licenţă, Sibiu, 2001;

3. Turcu Ioan, *Escursiuni în munţii Ţării Bârsei şi ai Făgăraşului*, Braşov, Tipografia „Andrei Mureşanu”, 1896, p. 102.

**O FABRICĂ CU UN ORAŞ**

Prof. Şopterean Maria- Cristina,

Colegiul Tehnic ,, Victor Ungureanu’’ Câmpia Turzii, Cluj

Poveștile ce urmează a fi prezentate fac parte dintr-un proiect de cercetare a istoriei orale, istoria comunității în care trăim. Este o mică parte din istoria ,,Industriei Sârma, considerată perla metalurgiei românești în perioada regimului comunist’’ şi a oraşului Câmpia Turzii, care s-a născut datorită acestei fabricii. Astfel, am pornit de la o discuţie cu foşti angajaţi ai Industriei Sârmei din perioada de glorie şi una din exigenţele demersului meu în realizarea acestei lucrări a fost de a aduna cât mai multe mărturii de la cei care au muncit, sau mai bine zis şi-au petrecut cea mai mare parte din timpul vieţii lor în Industria Sârmei.

De aceea cea mai mare parte a lucrării cuprinde interviurile transcrise ale angajaţilor, care prin bunăvoinţa lor, mi-au spus povestea vieţii lor care se întretaie cu istoria Industriei Sârma şi implicit cu cea a oraşului Câmpia Turzii. Astfel povestirea curge, fără a fi prea des întreruptă de note explicative şi referinţe critice, pentru că lucrarea în sine încearcă să redea trecutul Industriei Sârma, văzut de locuitorii oraşului Câmpia Turzii, fiind vorba în cazul acesta de ,,trecutul de lângă noi’’

Elementul unificator ar fi acela că interviurile de faţă, realizate de o echipă de elevi de la Colegiul Tehnic ,,Victor Ungureanu’’ din Câmpia Turzii, membrii ai cercului de istorie ,,Clio’’ au drept protagonişti oameni simpli, persoane în vârstă (între 50 și 90 ani), solicitate să vorbească despre propria lor viaţă, despre propria lor experienţă în Industria Sârmei. Unii dintre intervievaţi sunt, de altfel, bunici sau străbunici ai intervievatorilor: în felul acesta, nepoţii sunt stimulaţi să înveţe din familie, din experienţa comunităţii locale o istorie recentă, o istorie a proximităţii oferită de comunitatea în care se dezvoltă ca viitori cetăţeni.

**O ZI DE MUNCĂ LA INDUSTRIA SÂRMEI**

2013 a fost declarat Anul Istoriei locale la Câmpia Turzii având drept scop rememorarea trecutului oraşului, trecut care are două linii directoare: o linie directoare este trecutul rural: Câmpia Turzii s-a format prin fuziunea a două sate Ghiriş şi Sâncrai, şi pe de altă parte, este trecutul legat de industrie, industrie care s-a născut la Câmpia Turzii practic prin punerea în funcţiune a Întreprinderii Industria Sârmei în 1920 .

Iată de ce este Câmpia Turzii oraşul în care este bine să locuieşti. Şi nu în ultimul rând, pentru că istoria oraşului Câmpia Turzii se împleteşte cu cea a Industriei Sârma, căci Câmpia Turzii este ceva special. În primul rând Câmpia Turzii şi Industria Sârmei, dar Câmpia Turzii cu Industria Sârmei împreună seamănă foarte bine cu ceea ce spunea Bismark la un moment dat despre Prusia. El spunea că Prusia nu e un stat cu armată, ci o armată cu un stat, Câmpia Turzii n-a fost un oraş cu o uzină, ci a fost o uzină cu un oraş. Câmpia Turzii este rezultatul dezvoltării fabricii, fabrica a creat Câmpia Turzii, nu Câmpia Turzii a creat fabrica.

În comunism se considera că adevărata bogăţie este mâna de lucru. Mijloacele de producţie, în special fabricile, au fost trecute în folosinţă publică, în proprietatea statului mai exact, căci se considera că aeasta avea să aducă progresul tehnologic şi economic rapid într-o societate a clasei muncitoare.

Este aproape imposibil să parcurgi istoria Industriei Sârma, fără să te opreşti puţin asupra experienţei de viaţă şi de muncă a celor ce au trăit şi muncit pentru această întreprindere, căci muncind cu pricepere şi dăruire la vatra acestei cetăţi metalurgice, mii şi mii de oameni şi-au câştigat aici existenţa decenii la rând, predând ştafeta din generaţie în generaţie.

Cum aş putea să descriu o zi de muncă la Industria Sârmei, eu care sunt străină de activitatea de zi cu zi a acestei întreprinderi? Şi pentru că lucrarea reprezintă o temă de cercetare a istoriei orale, am făcut apel la memoria celor care şi-au dedicat viaţa muncii la Industria Sârma şi şi-au petrecut cea mai mare parte a timpului în structurile acestei întreprinderi, fie ca muncitori, fie ca angajaţi Tesa.

Pentru început voi prezenta mărturiile unei persoane care şi-a început activitatea ca şi muncitor, apoi, după continuarea studiilor ca şi inginer. Iată ce ne mărturiseşte Nagii Marina : am lucrat din ’80 până în ’89 ca muncitor. Ştiai că atunci te duceai la servici cu drag, eram într-un sector unde eram numai fete tinere, domnişoare şi abia aşteptam să ne întâlnim, deşi munca pentru o femeie a fost foarte grea la trefilare. Dar erau anii tinereţii, n-am simţit şi mergeai cu plăcere la lucru. Eu aşa am simţit dintotdeauna, mergeam cu plăcere la lucru, pentru că nu duceai grija zilei de mâine. Ştiai sigur, mâine mă duc la servici. Dacă o să mă căsătoresc o să fac o cerere, o să-mi dea o locuinţă, de azi pe mâine ştiam salariul: atâta am salairul pe lună dacă îmi fac norma. Puteam să-mi programez: cu banii ăştia fac asta, nu de la o zi la alta să se scumpească preţurile, să nu ştii oare mâine mai mergi la servici sau nu. În orice caz, nu ştiu, probabil nostalgia anilor sau aşa, dar mi s-a părut mai bine pe epocă, în uzină. În uzină mie mi-a plăcut mai mult în epoca dinainte, chiar când am fost muncitor, pentru că eu am fost muncitor pe perioada comunistă şi am fost inginer după revoluţie. Mi-a plăcut şi am făcut din pasiune ceea ce am făcut. Pentru că dacă nu-mi plăcea, ca femeie, dădeam chix repede, la cât de greu a fost. Chiar şi pentru un bărbat era greu, dar pentru o femeie a fost foarte greu. Şi ca să te impui în faţa unor bărbaţi, pentru că am fost singura femeie înconjurată de bărbaţi, în lumea bărbaţilor a fost extraordinar de greu. Eu am şi o voce mai tare pentru că e defect profesional. Ca să mă fac înţeleasă trebuia să vorbesc tare, clar şi concis. Trebuia să mă fac înţeleasă, fiecare om în parte să înţeleagă ce vreau. Trebuia să fiu dură, pentru că, multă lume se întreba cum am ajuns eu planificator, singură pe TOT 3, secţia aia mare. Şi toată lumea a zis cum s-a lăsat secţia pe capul unei femei, că n-o să pot să fac faţă la câtă muncă grea era acolo. Şi am făcut că mi-a plăcut, mi-a plăcut ce am făcut. Probabil dacă nu-mi plăcea, nu, nu făceam faţă şi probabil nu mă promovau pe postul pe care am lucrat. Ca şi program uite cum stătea treaba: eu plecam de acasă la 6.10, atunci era autobuz şi îmi plăcea să ajung mai repede nu pe 7 fix. Ajungeam cam pe la 7 fără 20, mă dezechipam, echiparea, eu îmi luam catastifele şi megeam jos în birou pentru producţie. Şi acuma urmăream producţia care s-a făcut, ce urma să se facă, se discutau ce probleme s-au întâmpinat pe schimbul de noapte, dacă au rămas utilaje defecte şi după aceea se lua producţia, şi la fiecare în parte ce are de făcut. Când am fost muncitor, că trebuia să spun şi când am fost muncitor, tot aşa dezechipată în salopeta de lucru, cu sculele care le aveam în dotare, că aveam cleşte de tăiat sârmă, cleşte de prins sârmă, de înfiletat sârmă pe tobele de la maşina de trefilat, şi ajungeam la maşina de trefilat, urmăream, aveam micrometru cu care măsuram sârma de la un cap la coadă, mi se spunea dacă se schimbă comanda pe sârmă, pe maşină sau nu şi dacă nu, așteptam să mi se aducă, de şeful de echipă, de stivuitorist, sârma de la cuptoare, de la atelierul de patentare, îmi spunea de la ce dimensiune la ce dimensiune am de trefilat. Şi aşa îmi desfăşuram activitatea, aveam la normă în funcţie de dimensiune, atâta cantitate de sârmă trebuia să fac: între 10-12-15 colaci de sârmă pe schimb. Asta a fost ziua de muncă atunci când am fost muncitor şi după aceea când am fost inginer, dimineaţa asta era, luam datele de acolo, mergeam sus la biroul meu, le prelucram, le spuneam în faţă, la inginerul şef, unde trebuia să le relatăm şi după aceea, în funcţie de comenzi, urmăream dacă s-a terminat o comandă, dacă trebuie să fac alta şi atunci făceam pentru următoarea zi programul de lucru pe toată secţia.

Limitele cunoştinţelor mele despre activitatea de zi cu zi la Industria Sârmei, nefiind implicată în trecutul acestei întreprinderi, m-au făcut să apelez la mărturiile îngropate în memoria mai mult sau mai puţin îndepărtată a acelor care au scris istorie pentru această întreprindere. Cert este, aşa cum reiese din mărturiile celor care au muncit la Industria Sârmei, că fiecare dintre angajaţi se prezenta la serviciu, îşi ştia funcţia, postul ştia ce trebuie să facă, cum să facă, când să facă şi cât să facă.

**TIMPUL LIBER ŞI MARILE SĂRBĂTORI COMUNISTE**

O caracteristică a comunităţii din Câmpia Turzii, ca parte a unei societăţi industriale, în perioada comunistă, reprezintă încrederea oamenilor că trăiau mai bine, lucru susţinut cu tărie de către cei mai mulţi dintre intervievaţi. Faptul că beneficiau de strictul necesar, unui trai decent, îmi permit să menţionez, că acest lucru se întâmpla, înainte de anii ’80, însemna pentru locuitorii din Câmpia Turzii o viaţă bună: după încheierea programului de lucru fiecare se retrăgea în sânul familiei, se ocupau de treburile casnice sau se întâlneau cu prietenii cu diverse ocazii, acasă la unii dintre ei sau ieşeau la iarbă verde, totul era perfect. Pentru a susţine cele menţionate mai sus, voi face apel la mărturiile celor intervievaţi:

Iată o mărturisire, de la Nagi Marcel Mihai: “Era şi atunci, nu erau ca şi acuma atâtea oportunităţi, atâtea variante de a te duce în stânga şi în dreapta, erau mai mult din astea.. acum se zice socializare. Şi atunci eram trupe dintr-astea de tineri, mai mulţi prieteni, mergeam la sfârşit de săptămână, nu erau atâtea week-end-uri libere ca şi acum, dar ieşeam şi atunci la iarbă verde, mergeam la munte, mergeam la ştrand, excursii, făceam foarte multe excursii la Sovata, la Geoagiu, la Sângeorz Băi. În autocare, ieşeam de noaptea şi la ora 7.30 eram în autocar, aşa cum eram, mergeam în excursie, seara veneam acasă, ne culcam şi dimineaţa plecam la fabrică La fel şi discotecile, balurile. Se făceau. Sau cum e acum ziua oraşului, până anul trecut ziua metalurgistului, atunci erau altele: 1 Mai, 23 august. Nu erau atât de dese şi pompoase ca şi acum, aveau un alt mod de a se exprima, era mai mult cu partidul atunci. Automat erai cu pancarde şi cu steaguri, dar se ţineau şi atunci. Era un fel de mândrie: de exemplu se făcea un fel de paradă din centru până în capătul Sâncraiului şi până la uzină, se mergea pe stradă. Acuma se numeşte Fiesta cu alte minuni sau parade dintr-astea cu muzică techno, atuncea era cu cântece patriotice. Dar se făceau şi atunci.’’

Dar până atunci, toţi cei care au ridicat din noroi, un sat, o întreprindere şi un oraş contribuind la bunăstarea locuitorilor săi, şi a ţării, totodată, să rămână veşnic în memoria şi amintirea celor ce încă locuiesc sau au locuit în Câmpia Turzii, iar cei care au făcut ca acest oraş să moară câte puţin în fiecare zi, să plătească pentru faptele lor.

*Fragment din interviul acordat de Nagi Marina, inginer planificator TOT3, Industria Sârmei Câmpia Turzii. Interviul a fost realizat de eleva Crsiturean Ana Maria, clasa a XI-a L1, Colegiul Tehnic ,, Victor Ungureanu’’*

*Fragment din interviul acordat de Nagi Marcel Mihai, laminorist-trefilator, maistru Industria Sârmei Câmpia Turzii. Interviul a fost realizat de eleva Gornic Marcela Elisabeta, clasa a XI-a L1, Colegiul Tehnic ,, Victor Ungureanu’’*

**O LEGENDĂ A PĂMÂNTULUI**

Profesor Manoilă Maria,

Colegiul Tehnic “Iuliu Maniu”București

Pământul stă singur şi trist. Din lumea sa mică priveşte, de mii de ani, în oceanul cosmic. Deși a trecut foarte mult timp, amintirile de când Creatorul l-a separat de ceilalţi fraţi ai săi, îi sunt proaspăt întipărite în minte. Aude şi acum ecourile big-bangului și vocea aceea impunătoare care spunea: “Am tot sperat ca voi, fiii mei, să vă înţelegeţi, dar din păcate mă văd nevoit să iau o decizie defintitivă. Vă voi trimite în locuri diferite din Univers, iar distanţa dintre voi va fi de mii de ani lumină. Astfel, fiecare vă veţi roti în jurul centrului galaxiei şi niciodată nu vă veţi mai întâlni.” Însă înainte de a pleca în locurile hărăzite, Creatorul le-a înmânat un praf stelar, zicându-le: “Acest praf, conţine “scânteia vieţii”. Depinde de fiecare dintre voi să găsiți o modalitate, să o aprindeţi.”

Totul s-a petrecut conform spuselor Creatorului şi de atunci întreg sistemul solar se află într-o mişcare de rotaţie în jurul centrului galaxiei.

Curios, Pământul a scormonit în acel praf şi a găsit niste seminţe mici, mici pe care le-a numit atomi. Ca să-i deosebească între ei, i-a denumit: hidrogen, oxigen azot, sulf, clor, brom, iod, calciu, magneziu, sodiu, potasiu, fosfor, litiu, aur, argint, cupru și multe alte denumiri. Astfel, Pâmântul a identificat peste 100 de tipuri de atomi.

Amestecând atomi de hidrogen şi oxigen, Pământul a obţinut molecula de apă şi şi-a dat seama că astfel a aprins “scânteia vieţii”. Apoi a făcut un amestec fizic ce conține 78,084% azot și 20,947 % oxigen, pe care l-a denumit aer. Aerul a fost primul său fiu, iar apa prima fiică. Fiind foarte multe molecule de apă, le-a trimis să locuiască în oceane, mări, râuri și lacuri. Regina Apa a avut mai multe fiice: Apa Pură, Apa Minerală, Apa Carbogazoasă, Apa Grea, pe care o mai cheamă şi Prinţesa Deuteriu.

După un timp, tot combinând la atomi, Pământul a făcut aminoacizii și proteinele și astfel a creat o ființă frumoasă, “omul”, care avea nevoie de apă și de aer pentru a supravieţui. În această făptură, Pământul a pus toate calitățile pe care el le moștenise de la Creator: inteligență, curiozitate, gândire, blândețe, creativitate, iubire, dar și dorul de cei pe care el îi părăsise cu mult timp în urmă. Uneori sau de multe ori, acel dor îi crea omului o serie de stări: de neliniște, tristețe, melancolie, răutate. Prin ochii omului, Pământul privea la stele și lumi îndepărtate create de frații lui. Cândva, în viitor, omul avea să caute în Univers, originile Pământului.

Foarte mult timp, copiii săi s-au înţeles minunat. Omul trăia în armonie cu toată creația Pământului. După un timp numărul oamenilor a crescut foarte mult și pentru a găsi surse de hrană și de îmbrăcăminte, omul a început să caute soluții, amestecând atomii. Astfel, omul a obținut multe substanțe benefice (medicamente, vitamine, minerale), dar și substanțe chimice care produc foarte multe răni Pământului.

Astfel, Apa se plânge că a devenit sluga omului: “eu îl spăl, îi potolesc setea, fiica mea, Prinţesa Deuteriu, îi dă energie, iar el aruncă gunoaie în împărăţia mea. Mă otrăveşte cu tot felul de chimicale şi de aceea mă răzbun şi mă revărs peste aşezarea omului. Aerul se plânge şi el: “Eu îi dau oxigenul fără de care nu ar putea să respire, iar el mă poluează cu substanţe toxice”. La rândul său, omul găseşte diferite argumente pentru a-şi justifica purtarea, spunând că pentru a se hrăni trebuie să facă toate aceste acțiuni.

Pământul este în impas. Are amintiri dureroase despre reproșurile fraților lui. Își amintește cum fratele său Mercur, îi reproșa Creatorului: “eu sunt de 18 ori mai mic decât Pământul”, iar Jupiter se plângea că “tot timpul mă bat vânturile”, iar Neptun, Uranus, Saturn, Pluton, Marte, Venus, spuneau și ei că sunt nemultumiți de modul în care au fost creați. Își dă seama că și el a făcut aceeași greșeală. Așa, cum Creatorul l-a iubit pe el cel mai mult, așa și el, din toată creația sa, pe om l-a iubit cel mai mult.

Se gândește că nu a învățat nimic din acea lecție a trecutului. Trebuia să stabilească reguli clare pentru fiecare și să impună limite omului. Acum, este prea târziu, dar cu siguranță trebuie să găsească o soluție.

**MI-E DOR DE COPILĂRIE!**

Prof esor Vişan Mioara

Şcoala Gimnazială Constantin Brâncuşi, Bucureşti

Poveştile mele de suflet, cu rol educativ în copilăria mea și a fratelui meu sunt legate de iubirea și înţelepciunea mamei. Femeie simplă de la ţară, care şi- a petrecut toată viata lucrând pământul pentru a fi roditor, mama, dorea, ca orice mamă, să aibă copii înţelegători, ascultători, harnici și cuminţi.

Pe când fratele meu avea vreo 3– 4 anişori…era mai plângacios. Cum nu-i convenea ceva plângea sau mai bine zis ,,bâzâia ”. Pe timp de iarna mama şi bunica ţeseau în război velinţe și covoare cu flori alese cu zeci de culori îmbinate armonios. Când termina un covor mama ţesea o portțiune numai cu fir de bumbac o panză ce trebuia tăiată cu foarfeca pe din două. Şi atunci mama mă chema lângă ea, fratele meu fiind şi el prezent, şi mă punea s-o intreb cât timp dura să taie pe lăţime:

-Ce faci, mamă, acolo?

Iar ea răspundea cu aceeasi propoziţie :

-Tai ,,bâzâcul„ băiatului, trăgând cu ochiul la fratele meu să vadă reacţia lui și îi explica încă o dată că de acum nu va mai plânge că ea a îndepărtat plânsul cu foarfeca!! Și uite aşa mai cu vorba bună, mai cu un obicei așteptam amândouă ca fratele meu să nu mai mai fie trist și zâmbetul să ia locul încruntării pe chipul lui.

La masă, mama punea mâncare în farfurie întâi tatălui nostru în semn de respect şi preţuire și apoi nouă, copiilor. Dacă serveam ciorbă ..întotdeana ne punea câte o aripă de pasăre, să avem putere să zburăm în viaţă, ca păsările, și niciodată nu aveam voie să mâncăm de la pasăre târtiţa sau picioarele..ca sa nu ramânem niciodată codaşi!!

Înţeleaptă și iubitoare era mama, iar noi eram ascultători, niciodată nu- i întorceam vorba si o ajutam la treburi.

Mi-e dor de copilarie, mi-e dor de vremurile în care domnea bunul simţ!

**MINCIUNA ȘI DREPTATEA LA ACEEAȘI MASĂ**

Prof. Amariei Mihaela

Liceul Tehnologic ,, Arhimandrit Chiriac Nicolau” Vînători-Neamţ

La un han, într-una din zilele de demult, Minciuna se ospăta și petrecea foarte bine. Dreptatea trecea din întâmplare pe acolo. Era hămesită de foame, dar nu avea niciun ban în buzunar. Intră numai, se uită și ieși supărată pe ușa hanului. Minciuna o văzu și repede o ajunse din urmă, întrebând-o:

* Ei, soro, unde pleci atât de supărată? Șezi la masa mea!
* Aș ședea bucuroasă, dacă aș avea cu ce să plătesc!
* Pentru ce-ți faci griji degeaba? Ești invitata mea! Am bani destui să plătesc. După cum

vezi petrec cu prietenii! Ce mai contează unul în plus! Unde mănâncă atâția este loc și pentru tine.

* Prea bine! Dar ți-am spus! Nu am bani!
* Nu-ți face griji, îți repet! Eu plătesc!
* Chelner! Adu-i invitatei mele tot ce îți va cere!
* Desigur!
* Aș vrea borș din costiță de purcel, o tochitură și alivenci!
* Și o carafă de vin, chelnere, să nu uiți! adaugă Minciuna.
* Nu uit, coniță!

Și se puseră toți pe mâncare și pe băutură și o ținură așa până când Dreptatea a dat semne că nu mai poate înghiți nimic.

* Stai, soro, că ne pregătim și noi de mers!

Și s-au ridicat toți de pe la mese. Atunci chelnerul a cerut plata. Minciuna, însă i-a cerut rest la cei o sută de lei pe care i-a achitat pentru toți cei prezenți.

* Ce rest vrei să-ți dau dacă nu mi-ai plătit nimic. Eu vreau să-mi plătești consumația că

stăpânul îmi cere banii diseară.

* Ce spui tu acolo, măi prăpăditule, mă faci hoață? Nu ți-e rușine! Am atâția martori!

Ți-am dat o sută de lei și vreau să-mi dai restul, dacă nu îl aștept pe stăpânul tău și te dau jardarmilor să te arunce în temniță.

* De câte ori să-ți spun că nu mi-ai dat niciun ban, pe onoarea mea! Te rog să verifici prin

buzunare.

Dreptatea se uita cu mirare și nu știa ce să facă, voia să intervină, însă își dădea seama că are în Minciună un adversar abil și nu îl poate ajuta cu nimic pe bietul chelner, ba chiar îi va face și mai mult rău.

* Stai un pic, nenorocitule! Nu mai aștept niciun stăpân, anunț jandarmeria să-mi recuperez paguba!
* Fie-ți milă! Am familie grea, abia mi-am găsit de lucru, iar stăpânul mi-a zis că mă dă afară fără să crâcnească dacă îi fac belele!
* Ce spui tu acolo? Ei, nu v-am zis eu că este un nenorocit! Dă-mi restul, șarlatane!

Bietul chelner, pentru a nu-și pierde slujba că avea copii de crescut și-a scos bănuții pentru pâinea din ziua următoare a copiilor și i-a întins Minciunii. Aceasta i-a rânjit superior și i-a înșfăcat cu satisfacție ultimii bani.

Tocmai atunci venea și stăpânul care se uita cu mirare la atâta lume adunată în fața hanului lui. Minciuna i-a zis cu prefăcută supărare:

* Ia nu mai ține toți șarlatanii în slujba ta! Te faci de râs cu asemenea netoți! A vrut să mă jăcmănească!
* Stăpâne, nu-l crede că nu-i adevărat!
* Ia uite la el! La jandarmerie! În temniță cu tine!
* Hai pleacă din slujba mea, om bun de nimic care înșeli lumea și mă faci de râs!

Chelnerul, dându-și jos șorțul, necăjit în sufletul lui, a mai putut doar să spună doar pentru sine:

* Vai Doamne, unde-i oare DREPTATEA pe lumea asta?
* Aici, sărmane om, dar ce pot să fac că ... am mâncat și eu! a adăugat Dreptatea cu glas stins, dar tot ca pentru sine.

**MUZEUL CHIHLIMBARULUI DE LA COLȚI (JUD.BUZĂU)**

**Prof. Fănică Daniel**

**Școala Gimnazială Cândești, jud.Buzău**

*Colți este localitatea de reședință a comunei cu același nume din județul Buzău, din Muntenia, unde se află Muzeul Chihlimbarului, unic în România, prin specificul său. Ea își trage denumirea de la relieful „coțuros” pe care îl are. Colți, fiind sigura localitate din țară de unde s-a exploatat această nestemată semiprețioasă în sistem minier, are acest privilegiu, de a adăposti o expoziție sui-generis cu bijuterii făurite din chihlimbar, cu „pepite” din acestă rășină fosilă, dar și cu uneltele folosite la extragerea sa și la finisarea bijuteriilor. Accesul către muzeu se face din DN10 Buzău-Brașov, până în localitatea Pătârlagele, apoi pe DJ Valea Sibiciului-Colți, încă 13 km. Prima mină de chihlimbar a fost deschisă în zonă în anul 1927 de Dr. Dumitru Grigorescu.*

În perioada de înflorire a extragerii chihlimbarului, în Colți au existat opt mine care, însă, au fost închise rând pe rând. Unele dintre ele au fost detonate și astupate, iar altele au rămas deschise și în prezent. Ultima a fost închisă în 1948. În anul 1973, în sat a fost inaugurată „*Colecția muzeală Colți*” ca secție a *Muzeului Județean Buzău.* Colecția, cunoscută și sub denumirea improprie de *Muzeul Chihlimbarului*din Colți, singura de acest fel din România, este compusă din roci cu chihlimbar, chihlimbar brut și prelucrat, unelte folosite la extragerea și prelucrarea chihlimbarului, precum și acte referitoare la exploatarea minieră. Cele mai importante piese din colecție sunt unele bucăți de chihlimbar de peste 1,5 kg, precum și un cercel în care se află o furnică fosilă. Mai sunt expuse și o colecție de icoane și o colecție etnografică.

Casa în care este expusă colecția a fost construită în stil popular, între 1973 – 1974 și renovată în 1981 și 1983. Pe acești „culegători” de chihlimbar locali îi puteai vedea pe drumuri sau pe crestele munţilor cu raniţa şi târnăcopul în spate. Oamenii din sat îi recunoșteau de departe și spuneau: „*Sunt căutătorii de chihlimbar care au ieşit îndată ce vremea s-a încălzit şi zăpada s-a topit.*” Piatra preţioasă era culeasă din albiile râurilor sau extrasă din stâncile munţilor. Chihlimbarul este o piatră preţioasă de culoare galbenă transparentă, cu forme translucide, opace, fiind de origine organică, mai precis provine din răşină. Vârsta chihlimbarului este apreciată de până la 260 de milioane de ani. Provenind din răşina arborilor de pe acele vremuri, care cu timpul s-a solidificat ca o substanţă amorfă, cu toate că nu este mineral. „*Chihlimbarul are peste 260 de nuanţe de la galben-miere şi până la negru-verde şi toate se găsesc aici la noi, la Colţi. Este zonă bogată şi este cunoscută în toată lumea. Probabil aici au fost îndeplinite toate condiţiile atmosferice de formare a chihlimbarului*”, ne-a declarat Gheorghe Cîrstian, un localnic din Colţi. Zona Colţi este una deosebită prin specificul său, cu case vechi, biserici, mânăstiri, copaci seculari încă scăpaţi de secure. Tot acolo, pe lângă vestigiile rupestre de la Aluniş, în munte, se găseşte chihlimbarul, rostogolindu-se la vale după ploaie, din mulțimea de aluviuni. „*Localnicii de aici au trăit de pe urma acestor pietre de când se ştiu. Bucăţile de chihlimbar sunt descoperite de ploile torenţiale. Era ultima speranţă a nevoiaşului. Când rămân fără bani şi are de plătit o datorie, oamenii pleacă pe munte şi găsesc suficient cât să scape de necazuri”*, ne-a mai declarat Gheorghe Cîrstian.

Locuri unde s-au găsit bucăţi foarte mari de chihlimbar şi unde sătenii caută în continuare ar fi la *Strâmba, Faţa Repede, Căteasca* şi *Dănciuleşti.* „*Trebuie să ai şi noroc ca să găseşti. Sunt oameni care toată viaţa nu au găsit nicio bucăţică. Şi pe lângă asta, sunt o mulţime de secrete. De exemplu, fie că îl cauţi în mină sau în stâncă trebuie să ştii că în jurul cuibarului de chihlimbar sunt firişoare de cărbune. Acolo unde se aglomerează cărbunele trebuie să găseşti*”, ne-a declarat Ciprian Chiriac un căutător de chihlimbar din Colţi. Chihlimbarul e tot mai greu de găsit în zilele noastre şi doar cei din partea locului îi ştiu rosturile şi locul în care se mai găseşte. Asta e de când lumea soarta locuitorilor comunei buzoiene Colţi, cu pământ bogat în pietre semipreţioase, dar oamenii care îl stăpânesc îşi duc viaţa de pe o zi pe alta. Localnicii au revenit la mai vechea ocupație și mai sapă şi astăzi după ambră, s-o vândă turiştilor, cu 10, 20 de lei. Şi toate acestea au loc într-un spaţiu restrâns, la Colţi, într-o localitate cu vreo 1.300 de oameni, majoritatea bătrâni. La şase kilometri de centru comunei, în satul Aluniş, se află celebrele biserici săpate în piatră. Aici este Ţara Luanei. „*Se zice că Luana era o fată foarte frumoasă, care a căzut din cer şi s-a îndrăgostit de un om din aceste locuri. Tot ea i-a învăţat pe localnici să-şi sape chiliile de pe Culmea Martiriei, să se ascundă acolo în vremuri grele, dar şi medicina ori scrisul”*, aflăm de la custodele Muzeului Chihlimbarului din Colţi, Viorica Nica. Dar mai e şi altă legendă.

Bătrânii mai ştiu şi azi de berbecul cu lâna de aur. Se spune că argonauţii l-ar fi căutat în Ţara Colhideei. Curios e că povestea asta face parte din mitologia greacă, dar, în vremuri îndepărtate, zona chihlimbarului de Buzău s-ar fi numit Colhi, de unde a venit povestea Colhideei. Exista o tradiţie care s-a pierdut în negura vremurilor. Se spune că strămoşii colţenilor purtau la gât o bucată mică de ambră, să le aducă noroc. La nuntă sau la botez, localnicii ofereau copilului ori mirilor, după caz, o fărâmă din bogăţia pământului. Dar lucrurile sunt şi mai serioase. După milioane de ani în care s-a transformat din răşină de brad în piatră, chihlimbarul ar avea chiar şi proprietăţi curative. Ca să nu se lege de ei tot felul de boli, ţăranii dizolvau praf de ambră în alcool sau în apă. Lumea credea că te poţi vindeca de bolile de stomac, de rinichi, de ficat, de inimă sau ale aparatului respirator. „*Se pare că nu sunt doar legende. Eu am cunoscut cu mulţi ani în urmă un bătrân care s-a tratat cu ambră şi a reuşit în acest fel să elimine pietrele de la rinichi”*, aud de la acelaşi specialist al muzeului din localitate.

Povestea unui om bătrân de aici este una cu totul specială: din munca lui s-a bucurat chiar „tătucul” Stalin de la Moscova. Iată povestea lui Gheorghe Cristian, om aflat acum la 82 de ani. Totul s-a întâmplat în anul 1951. Activiştii de partid de atunci aflaseră că bărbatul avea o piatră rară de ambră, de 200 de grame. „*Au venit şi au luat-o când nu eram eu acasă. Era de culoare galben-roşu. Au dus-o la întreprindere, au făcut din ea o pipă, iar apoi i-au trimis-o lui Stalin*”. Dar care a fost istoria exploatării chihlimbarului de aici? „*Mai întâi a fost un inginer român, Dumitru Grigorescu. El a concesionat terenul, a săpat aici mai multe galerii, de la 1924 până la 1932. S-a exploatat chihlimbarul, care la vremea aceea era echivalentul aurului. Apoi au venit olandezi, nemţi. Pe urmă au venit comuniştii, au făcut întreprinderea, unde prelucrau ambra. Asta s-a făcut până în 1968, când minele s-au închis. Toţi au luat de aici cât au putut. De noi nu le-a păsat. Noi nu ne-am ales cu nimic*”, încheie omul povestea chihlimbarului de la Colţi. „*Pipa lui Stalin a fost făcută din piatra mea de chihlimbar*” repetă Gheorghe Cristian.

Și asta pentru că ambra de Colţi este unică în lume. A fost dovedit ştiinţific, încă din 1902, prin lucrarea de doctorat a savantului Gheorghe Munteanu Murgoci, că ambra sau rumanitul de la Colţi, unic în lume prin culoarea sa neagră, este chihlimbar, nu tămâie, aşa cum au crezut multă vreme ţăranii din partea asta de ţară. Dintre cele 162 de nuanţe de ambră cunoscute în lume, piatra de culoare negru-verde este cea mai valoroasă. Un gram de chihlimbar românesc neprelucrat ajunge azi la 80.000 de lei vechi, în timp ce o bucată şlefuită aproape că îşi dublează valoarea. Foştii mineri colţeni au murit de mult, aşa cum s-au stins şi rostarii sau şlefuitorii de chihlimbar. Zăcământul de chihlimbar se găseşte chiar şi la suprafaţa pământului, aşa că bătrânii din zonă, cu pensii mici, de agricultori, încearcă să-şi mai rotunjească veniturile. Unii ne-au spus că mai vin prin comună tot felul de aşa-zişi turişti şi bat din poartă în poartă. Întreabă cine are rumanit de vânzare. Dar nimeni de la Colţi nu s-a îmbogăţit până acum, de sute de ani încoace. O fi, cum ne-a zis o femeie, blestemul chihlimbarului. Să te naşti pe un pământ bogat, dar să mori sărac. O zonă atât de bogată a țării a intrat în civilizaţie foarte târziu. Abia în anul 1975 s-a dat în folosinţă şoseaua de la Pătârlagele până la Colţi.

Drumul e acum acoperit pe o porţiune mare de noroi, semn că dealurile din apropiere continuă să alunece. Ca să nu mai vorbim de gropile din asfalt. Până când s-a făcut şoseaua, ţăranii mergeau pe o potecă. Plus că electrificarea întregii localităţi s-a încheiat abia în 1973. Autorităţile comuniste şi-au dat seama foarte târziu de potenţialul turistic al locului, astfel că tocmai în 1980 a fost inaugurat *Muzeul Chihlimbarului*. Din chihlimbarul de Colţi au fost scoase de-a lungul timpului bijuterii pentru primele doamne ale statului român şi chiar renumita pipă a lui Stalin. În Colți erau, pe vremuri, meșteri în ale bijuteriilor, oameni prin mâinile cărora au trecut kilograme întregi de ambră. Se fabricau pipe, coliere, brățări, cercei.

În zona Colţi au fost găsite două bucăţi de chihlimbar de dimensiuni impresionante, de aproximativ două şi respectiv 3,5 kilograme (Cea mai mare bucată de chihlimbar din lume), care acum tronează în muzee. Odinioară, puteai găsi chihlimbarul de Colţi deopotrivă la gâtul reginelor, sub forma unor impresionante medalioane, dar şi în mâinile nevoiaşilor. Pentru mulţi dintre ei, bobiţele de ambră, odată vândute, reprezentau singura cale de a-şi asigura traiul pentru câteva zile bune.

Dacă în trecut cu o bucată din „piatra săracului”, cum a fost ea numită, puteai să îţi cumperi o căruţă cu lemne, acum, dacă mai poţi lua pe ea o sticlă, două de apă. Această rășină fosilă avea și puteri miraculoase: „*Chihlimbarul era purtat ca talisman, dar, mai mult de atît, era considerat a avea şi puteri tămăduitoare. Dizolvat în ţuică tare şi lăsat la macerat cît să se formeze un soi de tinctură sau în puţină apă ori vin curat de casă, ajuta ba la alungarea guturaiului, ba la vindecarea bolilor de stomac sau de ficat. Am auzit şi eu de la părinţii mei că dacă înghiţeai zilnic cîte o bucăţică de răşină dintr-aceea rinichii funcţionau mai bine*”, ne povesteşte ghidul muzeului, doamna Nica Viorica, acum pensionară. *„Naşa, atunci cînd mergea să spele copilul, punea în scăldătoarea pruncului şi o bucăţică de ambră, pentru ca cel mic să aibă parte de noroc. La Expoziţia Universală de la Paris din 1867, România şi-a ales ca simbol, alături de „Cloşca cu puii de aur”, şi ambra brună cu reflexe verzulii, varietate unică şi veche de peste 30 de milioane de ani. Succesul a fost uimitor, România obţinînd pentru cele expuse medalia de aur. Ulterior, tot la Paris, în 1932, inginerul Dumitru Grigorescu, cel care a prelucrat ambra industrial (1927-1937), avea să-i ofere personal reginei Angliei un medalion de chihlimbar în care erau conservate insecte. De asemenea, celebra pipă a lui Stalin a fost realizată tot din chihlimbarul românesc, prelucrat de inginerul Grigorescu.”*

Șim cu toții de celebrul Salonul de chihlimbar (*Camera de chihlimbar*) și misterioasa sa dispariție. Considerată la vremea ei ca fiind „cea de-a opta minune a lumii” „Sala de chihlimbar” este una dintre cele mai valoroase opere de artă executate vreodată din chihlimbar. Începută în anul 1701, în timpul regelui prusac Frederic I, „Sala de chihlimbar” este făcută cadou în anul 1716 de regele Prusiei Frederic Wilhelm I (1688-1740), țarului Petru cel Mare. Dispărută în timpul celui de-al Doilea Război Mondial, „Sala de chihlimbar” este reconstruită în perioada 1979 – 2003 doar pe baza unor fotografii. Inaugurată în 2003, la Sankt Petersburg, în prezența președintelui Rusiei, Vladimir Putin și a cancelarului Germaniei, Gerhard Schroeder această operă de artă în chihlimbar este expusă în „Palatul de iarna” din Sankt Petersburg.

În singurul muzeu din ţara noastră al chihlimbarului se află peste 300 de piese semiprețioase aşezate în cutii de sticlă. Colecţia de chihlimbar de la Colţi, unică în ţară și una dintre cele mai frumoase din lume, cuprinde bucăţi în stare brută, dar şi bucăţi prelucrate. Nicăieri în lume nu se întîlnesc atîtea nuanţe de culori, de la negru opac la negru-verde, negru-galben, maron sidefat până la galben strălucitor. Chihlimbarul este o răşină fosilă divers colorată provenită din mai multe specii de pini. Vârsta sa este estimată la 50-60 de milioane de ani, iar în structura chihlimbarului se găsesc adesea fosile animale sau vegetale.

Chihlimbarul, succinul sau ambra este supranumit și „piatra soarelui”, „floare” sau „lacrimile zeilor”. (Valeriu Nicolescu: „*Lacrimile zeilor*”). Chihlimbarul mai există și în alte zone din România, precum: în judeţul Neamţ (dealul Cozia), în judeţul Bacău (pe linia Moineşti – Târgu Ocna), în judeţul Prahova (la Poiana, Şoimari, Câmpina), în judeţul Buzău (pe Valea Sibiciului, Valea Colţilor, Valea Boului şi Valea Alunişului, pe Valea Vineţişului – comuna Nehoiu, pe Valea Roşcoiului – comuna Gura Teghii, la Izvorul Frasinului din comuna Brăieşti, la Izvorul Corbului – comuna Cătina, în albiile râurilor Bâsca Chiojdului, Sărăţelul Bălăneştilor şi Buzău). Dar „*numai la Colţi şi în cătunul Stănila* – menţionează savantul Gh. Munteanu-Murgoci – *s-au făcut săpături mai sistematice prin galerii.*” Geologul Oscar Helm numeşte ambra de Buzău *rumanit (de la România)*. La noi în ţară, chihlimbarul are mai multe denumiri: ambră galbenă, succin, romanit/rumanit şi moldavit. Începuturile exploatării au fost semnalate prin anii 1828 la punctul „Faţa Budei”, unde trupele ruseşti care staţionau în zonă au săpat câteva galerii. Primele ateliere pentru prelucrarea chihlimbarului – după cum afirmau M. Monoranu și V. Nicolescu – „*au aparţinut zugravului de biserici şi sculptorului Grigore Siliceanu (1861), fost elev al lui Gh. Tattarescu la mănăstirea Ciolanu. […] În 1924, la Bucureşti se înfiinţează un atelier specializat în prelucrarea chihlimbarului de Buzău, sub îndrumarea Elizei Brătianu, soţia unuia din marii politicieni ai vremii, Ion I. Brătianu.”* Pe lângă frumuseţea care îl face să fie apreciat de întreaga lume, chihlimbarul are şi multiple întrebuinţări în radiotehnică, electronică, la prepararea lacurilor fine, a unor îngrăşăminte.

Pentru păstrarea și reprezentarea acestui vechi meșteșug al culegerii și prelucrării chihlimbarului, la Muzeul Civilizației Populare Tradiționale „*Astra*” din Dumbrava Sibiului, a fost reconstruită și dată în circuitul turistic (2008) o gospodărie reprezentativă pentru prelucrarea chihlimbarului, din satul Aluniș, comuna Colți, județul Buzău. Aceasta are 2 nivele: parterul (construit din piatră de râu) și etajul (din bârne de brad solzite și tencuite), care adăpostește un atelier de epocă. La atelier se suie prin intermediul unei scări ce dă într-o prispă ornamentată, de unde se intră într-o tindă centrală și de aici în cele două camere.

Atelierul este dotat pe lângă strungul acționat cu pedală, cu un polizor cu curea, unelte pentru prelucrat chihlimbarul, bucăți de rocă cu filoane de chihlimbar și alte elemente. Ușile – din lemn de brad, păstrează feroneria originală. Accesul la casă se face printr-o poartă mare, cu elemente traforate.

*Colecţia muzeală Colţi din judeţul Buzău e unică în România şi „oarecum individualizată faţă de cele din Polonia şi alte ţări baltice, prin varietatea coloristică şi raritatea ambrei de Buzău.” Să sperăm că i se va face dreptate acestui muzeu: că va fi scos din decădere şi uitare prin eforturile comune ale autorităţilor, investitorilor, localnicilor, atrăgând, într-un final, un binemeritat aflux de turişti.*

**NUCUL DORULUI**

Serdeşniuc Cristian, profesor,

gimnaziul „Constantin Negruzzi”, satul Tîrnova, raionul Donduşeni, Republica Moldova

Fiecare om, în această viaţă atât de scurtă, are ceva mai aproape de inimă. Unii îşi caută fericirea răscolind prin buzunare, ca nu cumva să ducă lipsa de bani grei. Alţii silesc din zori să-şi vadă gospodăriile mai măreţe, mai zorzonate, mai speciale decât la vecini, şi se întrec rude între rude. Pentru alţii fericirea sufletului o reprezintă meseria, de la care şi se hrăneşte, câştigându-şi din greu existenţa. Dar sunt oameni care îşi sacrifică destinul pământesc pentru vocaţie, pentru a se dărui lumii, pentru a face un bine, pentru a fi în slujba lui Dumnezeu. Există oameni care tind spre desăvârşire în cariera profesională, maşini de lux, accesorii, lucruri care, în mod firesc, uşor se risipesc fără de vreo valoare spirituală.

Fiecare om este unic în felul său, deci fiecare îşi are propriul ideal şi propriile aspiraţii.

Pentru mine fericirea înseamnă a vedea întotdeauna acest pom, un nuc atât de bătrân, dar în acelaşi timp – tânăr.

Dis-de-dimineaţă mă trezesc cu privirea spre el. Prin fereastra luminată de razele soarelui i se zăreşte măreaţa coroană. Doamne, e atât de falnic! N-am mai întâlnit niciodată asemenea pomi precum acest nuc din ograda casei părinteşti. De când mă ţin minte mă tot vârcolesc să-l cuprind. Şi ani cu ani, vremea trece, nucul îmbătrâneşte odată cu mine, iar eu înţeleg că nu mai pot să-l cuprind aşa cum o făceam în copilărie, când odihneam împreună cu mama la umbra lui răcoritoare.

Anii trec, trec grăbiţi, de parcă îi mână cineva cu o putere usturătoare. Şi iată că vine primăvara, iar nucul îşi dă primele frunze. Apoi vine vara, iar pomul meu drag îşi lasă primele frunze bogate. Şi cât aş dori să nu mai vină toamna, să nu fiu martorul funebrului decor. Şi cât aş dori să nu mai vină iarna, să nu fiu martorul zbuciumului acelui arbore mitic, care se luptă cu forţele viscolului necruţător.

Nu mi-aş imagina vreodată să-i văd îmbătrânirea, pierirea, inexistenţa. Nu mi-aş dori să mă despart de nucul ce m-a protejat de toate greutăţile vieţii. Mi-a fost umbră, atunci când mă apăsa căldura. Mi-a fost leagăn, atunci când nu-mi găseam liniştea. Mi-a fost prieten, atunci când rămâneam singur. Acum înţeleg, ce dar sfânt mi-a lăsat tata! Acum, când sunt mare, conştientizez că lucrurile dragi devin sacre, atunci când cineva iubit ţi le lasă drept moştenire. Iar dacă pentru unii un pom e doar o simplă creatură a Divinităţii, pentru mine e prezenţa tatălui meu, îl simt, îl văd, îl am aproape întotdeauna.

Îţi mulţumesc, tată, pentru că nu m-ai părăsit, ci te-ai metamorfizat în pomul iubirii, al dragostei, al dorului şi al fericirii. Îţi mulţumesc, tată, pentru că te simt mereu aproape, deşi eşti acolo, la Poalele Raiului. Îţi mulţumesc, tată, pentru cadoul de mare preţ, pe care nu-l voi lăsa drept pradă nimănui vreodată.

Povestea-i poveste, dar fără de întâmplări nu poate să fie. Căci, iată venise primăvara, iar nucul se avântă tot mai sus, spre cerul înalt, de parcă ar dori să-L ajungă pe Dumnezeu, să-i spună că încă am nevoie de umbra lui.

Într-o dimineaţă plină de soare, când păsările se ascundeau după ramurele-i mlădoase, în sat se zvonea despre tăierea crengilor care prezintă un pericol pentru firele pilonilor electrici. Sosise şi pe la noi, cică trebuia să taie întregul copac, căci nucul era bătrân, iar siguranţa celor din împrejurime depindea de leagănul crengilor, de faptul că nucul acoperea întregul pilon de înaltă tensiune. Mare jale avea să fie! Vecinii forfoteau de nemilă şi ziceau că demult ar trebui acest nuc tăiat, căci tare-i periculos, dar şi lemne multe din el ar ieşi.

Dar cum să-l tai pe cel care ţi-a fost tată? Cum să-l omori pe cel care te-a crescut, te-a lăgănat, te-a petrecut la şcoală, ţi-a vegheat serile adolescentine, ţi-a mărturisit tăcerea absolută. Cum? Cum? Cum?

Tare multe cărări am bătut, tare multe lacrimi am vărsat, tare multe rugăciuni am înălţat, doar ca să-l mai am pe tata alături de mine. Dar, nimic nu poţi să faci împotriva lumii...

Şi iată că oameni buni există. După mărturisirea minuţioasă a istoriei care-mi este atât de scumpă şi importantă, s-a hotărât să fie schimbaţi cei doi piloni de înaltă tensiune, să fie redirecţionaţi astfel încât să nu mai prezinte pericol oamenilor din împrejurime, iar nucul – firelor electrice.

Din nou e soare în sat şi în grădina părintească. Din nou îl văd pe tata, îi simt mângâierea, îi înţeleg bucuria crengilor avântate spre culmile cerului înalt. Din nou mă simt acel copil dornic de a-mi face un leagăn şi de a mă da uţa până la asfinţitul soarelui.

Timpul trece, zilele nu se mai opresc, iar noi îmbătrânim odată cu nucul dorului sublim. Preţuiţi tot ce aveţi mai scump! Bucuraţi-vă de fiecare lucru, de fiecare cuvânt, de fiecare zi! Acum mă podidesc lacrimile, căci mâine-poimâine voi îmbrătrâni, şi cine oare-l va putea cuprinde pe tata? Tu?

**O ÎNTÂMPLARE CU VAPORUL**

Prof.Grigore Cecilia Teodora

G.P.P.,,Mugurasii”Rm Sarat,judetul Buzau

Într-o zi frumoasă de vară, preşcolarii din grupa mijlocie frumos încolonaţi au luat autocarul din faţa grădiniţei şi voiosi au plecat în excursie la Constanţa.

La plecare doamnele educatoare, cu răbdare şi cu grijă le-au prezentat preşcolarilor regulile pe care trebuia să le respecte fiecare în excursie.

Ajunşi la Constanţa, au vizitat toate obiectivele din itinerar. Au văzut foarte multe lucruri interesante de care cu siguranţă îşi vor aduce aminte cu plăcere.

Punctul final al excursiei a fost plimbarea cu vaporul. Înainte de îmbarcare doamnele educatoare i-au atenţionat pe copii să se poarte cuviincios şi să nu uite de regulile stabilite la începutul călătoriei, ca fiecare să stea frumos la locul său fără să-i deranjeze pe ceilalţi călători, să vorbească în şoaptă, să nu strige unul la altul şi mai ales să nu se joace.

Andrei, unul dintre copiii se pare ca a uitat ,de regulile stabilite de doamnele educatoare, că plimbarea cu vaporul deşi este minunată, poate fi periculoasă. Dupa ce s-a urcat pe vapor a început să se joace cu mingea pe care o cumpărase ca amintire. Deşi atenţionat de doamnele educatoare că încalcă regulile, el a continuat joaca pâna ce a scapat mingea în valurile mari ce mişcau vaporul.

Andrei s-a aplecat periculos de mult şi era să cadă în apa, dacă capitanul vaporului n-ar fi fost atent să-l prindă la timp şi să-l salveze. După această întâmplare Andrei, speriat destul de tare s-a facut băiat cuminte şi ascultător. Astfel că, până la sfarşitul excursiei a stat liniştit la locul lui, conştient de ce era să păţească dacă nu a respectat regulile.

Spre seară toţi au ajuns acasă fericiţi după o aşa excursie frumoasă, dar nimeni nu a uitat de întâmplarea de pe vapor, o întâmplare plină de învăţăminte din care cu siguranţă toţi copiii au învăţat cât de important este sa asculţi şi să ţii seama de sfaturile primite.

**O OIŢĂ ŞI-UN PURCELUŞ**

Prof. Gruescu Delia,

Şcoala Gimnazială Tărlungeni

A fost odată o oiţă pe care o chema Tili. Ea era prietenă cu purceluşul Lulu şi cu măgarul Samu. Ei petreceau toată ziua împreună, mergeau prin pădure, de unde Tili şi Samu păşteau iarbă verde şi proaspătă cât era după-amiaza de lungă, iar Lulu mânca mere şi prune de sub copacii care erau doldora de fructe. Apoi se răcoreau cu apa limpede şi proaspătă de izvor, cu care se mai stropeau din când în când şi... joaca începea. Se alergau, râdeau, se rostogoleau, se prindeau de mâini şi se învârteau, se ascundeau după tufe şi spuneau *cucu-bau*.

Mergând prin pădure şi jucându-se, purceluşul Lulu a zărit o mocirlă adâncă, neagră şi vâscoasă. Fără să mai stea pe gânduri, a strigat:

- Uaaaaau! să sărim în mocirlă, să ne băgăm copitele, chiar şi capul în nămolul cald!.

- Eu nu pot să sar în mocirlă! Nici măcar nu îmi place! Mi-aş murdări blăniţa albă şi catifelată, a spus oiţa Tili.

- Nici eu nu vreau să sar cu tine, a spus măgarul Samu. Mai bine stau aici la umbră.

Purceluşul Lulu a sărit şi s-a bălăcit în murdărie cât a fost soarele pe cer.

Mai târziu puţin, a venit pe pajişte Bogdănel, un băieţel de opt ani, prieten cu oiţa, purceluşul şi măgarul.

-Bună, prieteni! Mă bucur să vă văd! Ce aţi mai făcut?

-Bună, Bogdă! Ne-am jucat, am sărit şi ne-am distrat. Tu?

-Astăzi părinţii mi-au făcut o surpriză: mi-au arătat camera mea din noua noastră casă.

-Suuuper!

-Vreţi să o vedeţi? Vă invit la mine!

-Desigur că ne-ar plăcea foarte mult.

S-au ridicat cu toţii şi dintr-o săritură au fost lângă prietenul lor Bogdănel. Până şi purceluşul Lulu a venit repede, pregătindu-se să se alăture grupului care să vadă noua cameră.

Ajunşi aici, Bogdănel a poftit-o înăuntru pe oiţa Tili; l-a lăsat şi pe măgarul Samu să intre. Când a venit, însă, rândul purceluşului Lulu, Bogdan a spus:

- Dar... purceluşule, copitele tale sunt aşa de murdare! sunt pline de mocirlă. Vei murdări camera mea cea nouă! Îmi pare tare rău, dar nu pot să te las să intri. Va trebui să ne aştepţi afară.

Purceluşul, dezamăgit de cele întâmplate, a plecat privirea în pământ şi a rămas la uşă. Ce bine ar fi fost dacă ar fi ascultat de oiţa Tili!

Astfel a înţeles purceluşul ce important este să te păstrezi curat sau să te speli imediat după ce te-ai murdărit.

**TREI PRIETENI**

Profesor Roxana Doanță

Școala Gimnazială Specială nr. 3, București

A fost odată ca niciodată ...

De fapt, aceasta este o poveste reală. Aici nu veți întâlni prinți și prințese, ci o poveste bazată pe o prietenie nemuritoare.

A fost odată un chipeș ofițer, decorat pentru fapte de vitejie la Mărăști, Mărășești, Oituz. Întors din război, a luat în căsătorie pe aleasa inimii lui si s-au stabilit într-un orășel din Moldova. Au avut o căsnicie frumoasă, cu patru copii. Prietenii cei mai buni ai copiilor erau un cățel – Javra, o pisică – Maricica și o găină – Lenuța. În fiecare zi, când copiii veneau de la școală, cei trei îi așteptau aliniați în fața ușii și îi conduceau către activitățle ce urmau după școală. Lenuța avea un favorit un var mai mare al copiilor, și el tot ofițer. De câte ori venea în vizită, se instala comod pe umărul lui și îi ciugulea cu gingășie epoleții. Maricica, pisica o iubea pe sora cea mai mare, pe care o considera fata ei. Avea mare grijă ca fata ei să învețe să prindă șoareci și, în consecință îi punea în pat produsul vânătorii, ca să exerseze împreună.

Numai cățelul, Javra îi iubea pe totț la fel, necondiționat ...

Și vremea se scurgea ... și se apropia sfârșitul unei epoci.

Pe 8 iulie 1940, când rușii erau deja în Basarabia și se apropiau de granița cu Moldova, familia a plecat în refugiu. Copii au renunțat să-și ia jucării, cărți, dar au avut grijă să ascundă în bagaje pe cei trei prieteni ai lor: cățelul – Javra, pisica – Maricica și găina – Lenuța.

Drumul a fost lung și greu, au călătorit toți înghesuiți într-un vagon, având grijă ca ceilalți călători să nu gasească animalele, mai ales pe Lenuța, pe care mulți ar fi dorit-o poate la masa de prânz sau cină.

Au ajuns dupa o săptămâna la București, unde și-au reluat viața obișnuită; copii la școală știind că acasă îi așteapta în fața ușii, aliniați, Javra, Maricica si Lenuța.

Când a început războiul , tatăl și fiul cel mare au plecat pe front, lăsând acasă familia și pe cei trei prieteni. Când s-au întors în fața ușii îi așteptau tot cei trei, ca și cum nimic nu se schimbase.

Anii au trecut. Cei trei: cățelul, pisica și găina, sunt demult plecați din această lume, ca și părinții copiilor. Dintre copii mai trăiește doar eleva Maricicăi, o bătrâna doamnă care povestește nepoților, cu duioșie și umor, amintiri despre cei mai buni prieteni pe care i-a avut.

Inteligenţă emoţională este esenţială pentru a fi fericiţi şi echilibraţi. Copiii au nevoie de ajutorul părinţilor pentru a învaţă să îşi exprime, identifice şi controleze emoţiile.

Metafora este printre cele mai iubite figuri de stil, atunci când acestea se studiază la şcoală. Poveştile sunt un fel de metafore ale experienţelor reale. Ele sunt în mod natural, se ascultă mai uşor de copii, care pot extrage din ele învăţăminte, norme de bună purtare, modele. Lumea copilărieie este lumea imaginaţiei, lumea poveştilor, lumea fabulosului, astfel că prin poveste, părintele se apropie mai uşor de copil care ajunge singur la propriile concluzii.

Într-o lume agitată, îţi propun o povste culeasă din folclorul japonez care transmite copiilor cât de important este să rămână calmi în faţă unor situaţii stranii și neprevăzute. Abilitate ce este un semn al echilibrului emoţional şi al unei minţi puternice şi sănătoase.

**POVESTEA JAPONEZĂ „Câmpurile de orez în flăcări”**

Culeasă de Prof. Înv. Preşcolar Ionescu Ileana Constanţa,

Director Grădiniţă “ Scufiţa Roşie”, Bucureşti

Demult, în Japonia era un sat aflat chiar lângă marea albastră. Chiar în spatele satului se înălța un munte abrupt. Oamenii îşi construiau casele în apropierea ţărmului mării şi îşi cultivau câmpurile de orez pe un teren plat situate aproape de vârful muntelui.

Un fermier bătrân şi înţelept şi-a construit casă pe vârful muntelui, chiar deasupra câmpurilor de orez. Oamenii din sat îl iubeau şi îl respectau pe bătrân. Îi spuneau Oji-san, adică bunicul.

Într-o seară de toamna, sătenii s-au adunat să sărbătorească recolta bogată de orez.

Oji-san se simţea prea slăbit ca să coboare muntele, aşa că nepotul lui de zece ani Kento a rămas acasă cu el.

Aerul fusese extrem de fierbinte şi liniştit întreaga zi. Pe când Oji-san îi spunea lui Kento că o astfel de vreme apare deseori înaintea unui cutremur, un cutremur a început. Acest fapt nu era prea neobişnuit, deoarece în Japonia cutremurele sunt frecvente.Dar lui Oji-san, care trăise multe cutremure, acesta i s-a părut diferit. S-a uitat în zare pe mare şi teama

l-a înfiorat. Apa se întunecase dintr-o dată şi nu mai venea spre ţărm. Se depărta de mal, ridicându-se sus înspre cer, ca un nor negru ameninţător.

Jos, sub ei, sătenii se adunau pe plajă. Nimeni nu parea să-şi fi dat seama ce făcea marea. Dar Oji-san înţelesese. Ştia ce era pe cale să se întâmple şi că sătenii trebuie avertizaţi imediat. A strigat către Kento:

—Repede, aprinde-mi o torţă!

Kento a alergat către vatră, a aprins o torţa de pin şi i-a dat-o bunicului sau. Oji-san a luat torţa şi s-a grăbit către câmpurile sale de orez. Deşi asta era hrană lui pentru anul următor, n-a ezitat. A aruncat torţa printre tulpinile uscate şi ele au luat foc.

Kento era îngrozit și uluit. A strigat:

—Oji-san, de ce faci asta? De ce? De ce?

Dar Oji-san n-a răspuns.Nu avea timp de explicaţii. A continuat să dea foc orezului până când întregul sau câmp era în flăcări.

Când sătenii au observat norul negru de fum, s-au grăbit să urce pe munte că să ajute la stingerea focului. Dar era deja prea târziu. Kento strigă:

—Oji-san a înnebunit! A dat intenţionat foc orezului!

Derutaţi, sătenii au întrebat:

—Oji-san, de ce ai făcut asta?

Dar înainte ca cineva să mai poată scoate vreun cuvânt, Oji-san a arătat către mare şi a strigat:

—Priviţi!

Oamenii s-au întors şi au văzut un zid negru şi uriaş de apă rostogolindu-se către ei cu o viteză înspăimântătoare.

—Un tsunami! Au ţipat oamenii.

Chiar în acel moment, valul enorm a lovit ţărmul.Forţa sa uriaşă a făcut dealurile să se cutremure. Marea furioasă urlă peste locul unde fusese satul.Oamenii au privit în tăcere cum casele le erau distruse.

În cele din urmă, vocealui Oji-san a spart tăcerea.

—De aceea am dat foc orezului.

Oamenii au înţeles brusc de ce făcuse Oji-san asta. Dând foc câmpurilor sale de orez, salvase patru sute de vieţi.

Când oamenii şi-au reconstruit satul, i-au dat lui Oji-san cea mai mare răsplată la care se putuseră gândi – au construit în cinstea lui un templu. Deşi asta s-a întâmplat cu mai bine de două sute de ani în urmă, oamenii din Japonia încă spun această poveste. Nu l-au uitat niciodată pe bătrânul înţelept care a salvat sătenii de un val uriaş.” Poveste din folclorul japonez.

**UNDE DUCE LĂCOMIA...**

prof. Mihaela Gabriela Lumînare

Școala Gimnazială Specială nr.4, București

Acum o sută de ani, un om simplu de la țară, se gândi el într-o zi, cum să-și încerce el băieții, să vadă care este mai lacom, mai atras de mâncare și mai egoist.

A făcut o mămăligă mare, rumenă ca un soare în zi de vara și a împărțit-o în trei ghemotoace de dimensiuni diferite.

Apoi s-a dus și a deschis o putină și a luat de acolo o bucată mare de brânză, albă și untoasă.

A început apoi să pună în miezul ghemelor de mămăligă, brânza așa cum s-a gândit....

În bucata mică de mămăligă a pus brânză cât abia o cuprindea mămăliga de multă ce era.

La al doilea bulz,tatăl a echilibrat în mod egal mămăliga cu brânză, astfel încât, cel ce îl mănâncă să se bucure în egală măsură și de brânză și de mămăligă.

În al treilea bulgăre de mămăligă, tatăl strecură brânză cât un degetar, ca cel ce îl mănâncă, singur să-și dea seama de lăcomia lui...

Veni vremea să-și cheme băieții, vădit încercați de foame.

Tatăl le puse în față farfuria cu cele trei sfere rumenite, de dimensiuni diferite...

Băiatul, la care mă refer, bunicul meu de mai târziu :), un gurmand dealtfel, fu repede atras să servească în grabă, înaintea celorlalți frați ai săi, bulgarul cel mare.

În timp ce ghemotocul cel mic, îi rămase mezinului, care din două înghițituri, se satură de brânză cât pentru o zi.

Încă mai mesteca la mămăliga, băiatul cel mijlociu, când ceilalți frați ai lui se bucurau de gustul gras, catifelat al brânzei proaspăt făcute, găsite în bulgărul de mămăligă.

Băiatul cel mijlociu, cu gura plină de mămăligă și sperând la brânză, își dădu seama în cele din urmă, că tatăl lor a vrut să-i încerce, și își lasă capul plecat, rușinându-se...

**Morala: Nu contează cantitatea, ci contează calitatea!**

Ce v-am povestit mai sus este o poveste adevarată, povestită de bunicul meu, o amintire din copilăria lui, spusă apoi nepoților, care îi ascultau curioși poveștile de viață, care îl ascultau cântând cântece bâtranești și cu mai mult interes , povestind trăirile și simțirile lui din războiul dureros, care îl marcase pe viață și psihic și fizic...

Te iubim "tataie", acolo unde ești!

**POVEȘTI TERAPEUTICE**

Prof. înv. primar Ionescu Daniela Georgeta

Şcoala Gimnazială Nr. 79 București

**Iarbă, iarbă, fir de iarbă**

-Ocroteşte-mă ! Nu mă călca! se auzi un glas subţirel.

-Cine a vorbit? întrebă Ionuţ din grupa mare privind în jur.

-Eu, firul de iarbă, îi răspunse acelaşi glas subţirel.

Doar atunci, Ionuţ observă ca era gata să calce iarba şi florile din parc.

”Cică, într-o împărăţie tare demult, trăia o femeie pricepută la ţesut. Aşa se făcu că, împăratul o chemă la împărăţie dându-i să ţese un covor din flori şi raze de soare. Coşurile o aşteptau lângă război, doar razele de urzeală lipseau. De unde să le ia? Văzând-o necăjită, soarele împrumută femeii raze şi acestea se şi apucară de ţesut. Galbene cum erau, începură s-o ardă la degete pe ţesătoare. Şi, ca să le astâmpere focul, femeia le stropi cu apă limpede şi albastră ca cerul. Vai, ce supărare! Firele de soare se facură verzi ca tulpinele şi frunzele florilor. Femeia le prinse între degete. Ce moi erau. Şi ce frumoase. Florile se prindeau parcă singure în ţesătura războiului, făcând-o şi mai frumoasă.

-Unde sunt razele de soare? făcu împăratul privind ţesătura din război.

-Mă ardeau la degete şi le-am stropit cu apă. S-au făcut verzi, spuse femeia privind spre frumuseţea ţesăturii. Împăratul întinse mâinile spre război să rupă ţesătura, dar femeia şopti:

-S-acoperiţi pământul, fire verzi! Să vă zică, FIRE DE IARBĂ, surori cu tulpinile şi nimeni să nu vă poată scoate din pământ. Unde v-aţi rupt, să creşteţi la loc.

Şi împăratul văzu cu uimire că, în locul războiului, fire mici, scurte şi verzi, presărate din loc în loc cu flori, cuprinseră întreaga împărăţie. Încerca să le rupă, dar creşteau la loc tot mai verzi şi mai frumoase.” Acum, privind în jur, Ionuţ mângâie cu grijă firul plăpând de iarbă ce era raza de soare stăpărată cu strop de apă.

BIBLIOGRAFIE:

1.- Amabile T.A. = (1997)-Creativitatea ca mod de viaţă – Ed. Ştiinţă şi tehnică-Bucureşti

2.- Benga O = (2002)-Jocuri terapeutice-Ed.ASCR-ClujNapoca

**POVESTE TERAPEUTICĂ PENTRU COPII – ÎN CĂUTAREA FERICIRII**

**Prof. Fănică Daniel**

**Școala Gimnazială Cândești, jud. Buzău**

De multe ori, asociem fericirea cu bunurile materiale, gândindu-ne cât de fericiți am fi dacă am avea anumite lucruri. La fel ajung să gândească și copiii, imediat ce încep să se compare cu ceilalți copii de vârsta lor care au jucării sau haine mai frumoase. Uităm astfel să ne bucurăm de experiențele care ne fac cu adevărat fericiți, precum jocurile sau timpul petrecut cu prietenii.**Îi poți citi povestea următoare copilului, pentru a-ți aminti ce ne face fericiți.**

*“A fost odată ca niciodată o prințesă care avea totul... sau aproape totul. Locuia într-un palat uriaș, iar, după rege și regină, ea era cea mai importantă persoană din regat. De asemenea, avea tot ce își dorea, pentru că era prințesă. Dacă voia ceva, tot ce trebuia să facă era să ceară și i se dădea. Avea toate jucăriile care erau la modă, chiar și un palat de jucărie pe care îl umplea cu păpuși și cu toate accesoriile lor. Avea cele mai noi jocuri pe calculator pe care le juca pe un ecran care acoperea un întreg perete din camera de joacă. Și numai acea cameră era la fel de mare cât unele dintre casele în care locuiau alte familii din regat. Și totuși, în ciuda atâtor minunății, își pierdea adesea interesul și se simțea singură.*

*Uneori, îi vedea pe copiii de pe străzi jucându-se șotron sau sărind coarda, râzând, vorbind și cântând.*

*- De ce scot copiii toate aceste sunete? a întrebat-o pe doica regală într-o bună zi.*

*- Cred că datorită faptului că sunt fericiți, a răspuns doica.*

*Privind din nou copiii de jos, prințesa a spus:*

*- Vreau și eu să fiu fericită. Ce mă va face fericită?*

*Doica regală nu mai fusese de mult într-o poziție atât de dificilă. De-ar fi putut să o lase pe prințesă să iasă pe stradă și să se joace cu ceilalți copii, prințesa ar fi putut învăța să râdă și să se bucure. Măcar dacă prințesa ar fi avut câțiva prieteni cu care să împartă poveștile sau cu care să facă unele din lucrurile pe care e plăcut să le faci cu amicii!*

*Se întreba dacă prințesei nu i-ar plăcea oare să se bulgărească cu puștii de pe uliță sau dacă nu ar râde atunci când ar merge în picioarele goale prin noroi murdărindu-și poate una din rochițele sale frumoase. Dar doica știa că nu i s-ar fi permis niciodată prințesei să facă acest lucru.*

*Tot căutând un răspuns pe care să-l dea prințesei la întrebarea sa, privind în jos, și-a văzut pantofii. Poate că acesta era răspunsul.*

*În cele din urmă, a spus:*

*- Dacă am putea să găsim cel mai fericit copil din regat, ai putea să te încalți cu pantofii lui, poate chiar să mergi pe unde a mers el și ai afla cum e să fii fericită.*

*Prințesa a cerut regelui să caute cel mai fericit copil și să i se aducă pantofii lui. Așteptând să primească pantofii celui mai fericit copil, prințesa se întreba cum or fi arătând aceștia. “Ce culoare au oare? Pantofii veseli trebuia cu siguranță să fie colorați. Or fi fost decorați cu flori, curcubeie sau clopoței?”*

*După o vreme, doica regală a venit în camera prințesei cu știrea:*

*- Înălțimea-Voastră, am vești bune și vești proaste.*

*- Spune-mi-le întâi pe cele bune, a țipat prințesa.*

*- Ei bine, a spus doica regală, sunt bucuroasă să vă spun că am găsit cel mai fericit copil din tot regatul.*

*- Atunci, unde sunt pantofii mei? a cerut prințesa, nerăbdătoare.*

*- Asta este vestea proastă, a răspuns doica regală. Cel mai fericit copil din tot regatul nu avea pantofi deloc.”*

**Ce îl poate învăța pe copil această poveste?**

* că nu întotdeauna obținem ceea ce vrem;
* că fericirea nu se reduce la ceea ce deținem;
* că uneori, fericirea stă în lucrurile simple, dar și în libertate și în compania persoanelor apropiate;
* că prietenii sunt importanți pentru fiecare dintre noi.

**O ÎNTÂMPLARE FERICITĂ**

Prof. Vișan Elena,

Școala Gimnazială Specială nr. 4, București

Povestea spune că a fost cândva, acum mulți ani un copil pe nume Ionică, care avea mulți prieteni, toți copiii mai mici și de seama lui îi erau apropiați în realizarea tuturor jocurilor de dimineața și până noaptea târziu când erau răpuși de oboseală.

Ionică era un băiat blând și calm ce reușea să fie ca un frate mai mare pentru majoritatea copiilor din sat, fiind dornic să își aducă ajutorul în slujba celorlalți.

Zilele de vară treceau repede, cu multe jocuri împreună cu ceilalți copii, se bucurau de vacanță și de copilărie.

Într-o zi s-au hotărât să meargă la râul ce trecea prin satul lor.

Zis și făcut, au plecat cu gândul că se vor scălda în apă toată ziua și apoi vor veni acasă spre seară, ca de fiecare dată. Dar, lucrurile nu s-au întâmplat tocmai așa în totalitate.

Ajunși la râul unde se vor scălda au auzit un sunet difuz al unei pisoi abandonat. Nu au băgat de seamă sunetul auzit și s-au bucurat de apa caldă și de razele soarelui.

Dar, oboseala i-a răpus și s-au așezat pe malul râului pentru a se odihni. Atunci, Ionică, un băiat harnic și cuminte, a pătruns în lumea viselor, ajungând în regatul miorlau exact în timpul unui festin pisicesc cu pește de toate felurile. Ionel era invitatul special ce era răsplătit pentru ajutorul oferit neamului pisicesc.

Băiatul devenise cel mai bun și de încredere slujitor al familiei regale miorlau, care îi oferă ca răsplată o petrecere și un cufăr plin cu bogății. Au petrecut și s-au bucurat, până când se aude și mai intens miaunatul de la începutul scăldatului.

Ionică se trezește speriat și aleargă spre sunetul auzit, fără să își dea seama dacă e vis sau realitate, când vede un ghemotoc de blană, cu ochii mari și cu o privire aristocratică. Era un pisoi ce abia putea să meargă, pe care Ionică l-a luat cu grijă și l-a dus acasă.

Ionică și prietenii lui nu aveau niciun prieten care să facă parte din lumea necuvântătoarelor și nici nu se gândeau că ar avea nevoie, dar la vederea pisoiului toți copiii s-au bucurat și au promis că va deveni cel mai bun prieten al lor.

În vara aceea au învățat o lecție deosebită pe care o vor păstra vie întreaga viață. Au descoperit că animalele pot deveni cei mai buni prieteni ai omului, dacă sunt tratați cu iubire și multă grijă.

**PENTRU FIECARE, UN ALT MODE DE A ÎNȚELEGE**

Prof. Daniela Rodica Briciu

Şcoala Gimnazială „Gheorghe Şincai”, Floreşti, judeţul Cluj

Era o zi ca oricare alta. O zi cu soare – un început de vară ce se strecura prin fereastră, picta umbre pe covorul roșu ca focul din camera Ioanei. Ioana se trezi ușor, cu visele alunecându-i din minte o dată cu mâna ce căuta orbește ceasul deșteptător pentru a-l opri.

Școală. Încă o zi. Încă câteva săptămâni.

Dar ar fi vrut atât de mult să se joace…să se bucure de soare, să-și întâlnească prietenii. Să bea limonadă – din aceea bună, pe care numai mama ei știa să o facă – și să citească, ridicându-și privirea doar pentru a admira verdele viu din curtea casei sale și pentru a ochi cireșe coapte în pomul din colț.

Ioanei nu-i plăcea la școală. Nu se prea pricepea la nicio materie. Matematica îi părea complicată, o înlănțuire de cifre, formule, gânduri pe care Ioana nu le putea pune în ordine nicicum. Înțelegea – dar nu destul. La limba română nu stătea mai bine. Avea un vocabular bogat, datorat în mare parte sutelor de cărți pe care le absorbea, pur și simplu, de fiecare dată când avea puțin timp liber. Dar Ioana era mereu apostrofată că nu răspunde corect cerințelor. Imaginația ei fugea cu orice idee, fugea prin locuri pe care le întâlnise cu bucurie în pagini uzate de atâta răsfoit. Iar la celelalte materii se descurca bine, dar nu excela. Poate doar geografia…în drumurile lungi spre destinațiile de vacanță ale familiei sale, privea pe geamul mașinii lanțurile de munți, câmpiile întinse sau pădurile ce-și îndoiau crengile până la șosea. Ioana trasa liniile călătoriei sale într-o hartă imaginară, modelată după cea învățată la școală.

Dar, altfel, nu se prea bucura de zilele de școală. Se gândea mereu că se va face de rușine dacă va fi scoasă la tablă. Și în fața colegilor ei! Își simțea obrajii înroșindu-se doar gândindu-se la asta. Iar dacă va fi certată din nou pentru că e prea *visătoare*...Ioana nu știa ce să facă în privința asta. Știa că nu era bine cum era. Părinții ei, și majoritatea profesorilor săi, îi atraseră atenția asupra acestui lucru. Dar Ioana nu prea înțelegea cum să schimbe acest lucru.

Încerca să se concentreze mai mult la ore, în special la matematică – îi plăcea, chiar dacă uneori nu putea ține pasul. Îi plăcea când îi ieșea o problemă, când reușea să îmbine ea formulele și informațiile din lecții pentru a rezolva o problemă. Se simțea ca un savant! Un savant care punea câte puțin din fiecare ingredient pentru licoarea perfectă.

Cu această imagine a unui Einstein ciufulit în minte, Ioana își ridică capul din pernă, cu ochii mijiți, și cu un zâmbet complice pe buze. Se îmbrăcă repede în hainele pregătite de cu seară, și își luă ghiozdanul, aproape alergând pe coridorul lung spre bucătărie.

Cum trecea oare timpul atât de repede dimineața? Trebuie să fi fost ceva lege la fizică care explica asta, dar nu o învățaseră încă. Păcat! Era sigur o scuză mai bună decât cele „cinci” minute de somn în plus. Ioana mâncă în grabă sandvișul pregătit de tatăl ei înainte de a pleca la muncă. Astăzi era cu dulceață de vișine – și Ioana zâmbi larg când își dădu seama. Era printre preferatele ei.

Odată ce termină, nu mai zăbovi prea mult. Ioana ieși din casă la opt fără douăzeci fix, exact de cât avea nevoie pentru a ajunge la timp. Era atât de bucuroasă că reușise să le facă pe toate, și să evite o nouă întârziere, încât nici nu sesiză bâzâitul ciudat ce venea de la ceasul de pe hol.

\*\*

Pe drum, însă, Ioanei i se păru că aude ceva straniu. O șușoteală, un zumzet înăbușit. Dar nu era nimeni în jurul ei, în afară de o doamnă trecând grăbită, și doi elevi, în uniformă identică cu a ei. Dar ei nu vorbeam nicidecum șoptit, ci strigau în gura mare! O mică ceartă despre strategia abordată într-un anumit joc, din ce înțelesese Ioana fără să vrea din discuția lor aprinsă.

Și atunci, de unde să fi fost acel zgomot?

Acest gând o sâcâi pe Ioana până ajunse în fața școlii. Dar acolo își întâlni prietenele, la fel de grăbite să intre înainte de prima sonerie, și uită de tot. Și de sunet, și de orice joc. Doar soarele plăcut de dimineață mai lenevea prin colțurile minții ei.

Până să își amintească din nou de sunet, trecură deja trei ore – și soarele nu-și mai arunca timid razele de după orizont, ci izbea cu putere în ferestrele sălii de clasă în care Ioana învăța. Și atunci, o făcu forțată de circumstanțe.

La urma urmei, vocea ce venea din ghiozdan era imposibil de ignorat.

- Ioana! Ioana! Scoate-mă de aici!

\*\*

Ioana scotoci înspăimântată în ghiozdan după sursa vocii ciudate. Nu mai auzea nimic din ce se întâmpla în jurul său, nici pe profesoara de muzică, nici pe colegii săi, repetând zgomotos un cântec nou învățat.

Ce putea fi? Ioana nu găsea nimic. Nu avea telefon, și nimic ce ar fi putut explica ceea ce tocmai auzise. Oare să-și fi imaginat totul? Nu ar fi fost pentru prima dată când rămășițele unui vis zăboveau prin realitate. Visele împrumutau vrăji și lumi magice din cărțile citite înainte de culcare, și, uneori, era mai greu ca Ioana să se întoarcă la zilele frumoase, dar profund obișnuite din viața reală.

Dar, nu, de data asta, nu-și imaginase! Nu visa.

- Ioana! Haide, nu-mi place aici. E cam întuneric...

În sfârșit, deschise buzunarul exterior al ghiozdanului. Aha! De acolo se auzea. Dar cam atât fu ce înțelese Ioana. Restul – mica mascotă ce își croia drum cu niște lăbuțe maronii și pufoase prin fermoarul buzunarului, privind-o pe Ioana și zâmbind – asta nu mai pricepea, nicicum.

Clipi. O dată, de două ori.

Nu, mascota era tot acolo. Micuță, îi încăpea în palmă Ioanei, dar cu niște ochi mari, negri, ce acum erau plini de expresivitate. Și un rânjet șmecheresc, unde, în orice altă zi, Ioana ar fi găsit o linie trasată cu grijă pe botul unui mic leu.

-Așa! Mult mai bine! Pune-mă, te rog, pe penar! Vreau să ascult și eu. Și de aici nu se aude prea bine.

Va să zică, leul-mascotă voia un loc de cinste, pe penarul înalt, cu trei compartimente, de pe care să poată privi scena orei de muzică. Ioana nu-și putea credea ochilor și urechilor!

Aruncă o privire în jur, cercetând fețele colegilor săi. O privi pe colega sa de bancă, apoi pe colegul său din față, apoi pe doamna profesoară. Nimeni nu îi întâlni privirea. Toți erau prea concentrați pe repetiția cântecului. Nimeni nu fusese martor la această experiență stranie!

Ioana, cu mâini tremurânde, luă mascota, și o îndesă cu putere în fundul buzunarului. Se auziră proteste sonore, care îi păreau Ioanei atât de zgomotoase, încât parcă ar fi fost amplificate printr-o boxă imensă.

Ioana se concentră cu greu la ultimele minute din ora de muzică. Acum, mica mascotă cenușie din buzunarul ghiozdanului său era singurul lucru la care se putea gândi.

\*\*

Ioana petrecu ultimele ore ascultând încordată lecțiile de istorie și de franceză. Se temea că din clipă în clipă, din buzunarul ghiozdanului său va ieși un țipăt îngrozitor.

Dar orele trecuseră în liniște. Ghiozdanul Ioanei era acum complet tăcut. Aproape că reușise să se convingă că totul fusese doar o festă jucată de mintea ei încă hoinărind în alte hotare imaginare. Doar acei ultimi pași către ușa casei o mai făceau să se îndoiască. Trebuia să își scoată cheile de la casă, și, odată cu ele, și mascota buclucașă, care era un breloc legat de inelele metalice.

Cu grijă, Ioana desfăcu fermoarul buzunarului, aruncând o privire șovăielnică înăuntru.

Nimic. Niciun pâs, *hei*, sau alte sunete. O liniște totală. Micul său leu era la fel de cuminte ca în orice altă zi.

Ioana scoase cheile cu grijă, cercetând cu atenție starea mascotei. Căuta ceva diferit, un indiciu care să îi explice straniul incident, dar nu găsi niciunul, așa că porni să deschidă ușa. Nu se mai auzi niciun protest, nici când Ioana roti cheile, nici când le puse pe biroul său, și le lăsă acolo până avea să se întoarcă în cameră.

O zi obișnuită, deci. Ioana nu avea de ce să se îngrijoreze.

\*\*

Însă liniștea Ioanei nu dură prea mult. Abia ce termină de mâncat, că fu oprită de ceasul din hol.

Ceasul din hol, ale cărui ace se învârteau bezmetic pe cadran, încetinind, accelerând, parcă odată cu gândurile Ioanei, și cu inima sa, care bătea din ce în ce mai tare. Privi îndelung la scena dinaintea sa, de parcă, dacă ar fi stat încolo îndeajuns, dacă ar fi privit destul de concentrat, minutarul s-ar fi oprit, și s-ar fi așezat cuminte între ora două și trei, cum trebuia.

Dar nu se întâmplă asta. Ioana pierdu șirul minutelor petrecute acolo. Abia când un zăngănit metalic intră în peisaj, Ioana reuși să se rupă de imaginea ceasului care o luase razna.

-E modul lui de a spune „salut”…dar cred că niciunul dintre noi nu prea știe cum să facă asta fără să te sperie.

Dar nici leul său, târând cheile după el pe pardosea, nu era o imagine mult mai liniștitoare. Chiar deloc…mai ales când vocea cristalină răsună clar, și imposibil de ignorat în holul îngust.

\*\*

Reacția Ioanei fu una instinctivă – luă mascota de pe jos, și fugi în camera ei, înregistrând vag că ticăitul accelerat al ceasului nu se mai auzea. Închise ușa camerei, și aruncă mascota pe pat. Aceasta ateriză cu un zgomot înfundat pe una dintre perne.

-Hei!, spuse leul distrat. Am crezut că acum trebuie să facem temele, nu e timp de joacă!

-Nu ne jucăm!

Ioana vorbi înainte să își dea seama ce face.

Perfect. Acum purta o conversație cu un mic animal de pluș.

-Ce se întâmplă?, întrebă ea timidă, cu o voce tremurândă.

Era singura întrebare care îi venea în minte. Părea fără sens să o pună, într-un fel, sau, cel puțin, părea fără sens să aștepte un răspuns. Dar nu multe lucruri păreau să mai aibă sens azi.

Leul ieși dintre perne, traversând încet patul Ioanei, și așezându-se într-o margine, de unde o putea privi pe Ioana mai bine.

-Păi, începu leul, am crezut de cuviință să povestim azi puțin. Ne-am gândit că poate ai nevoie.

-*Noi*?

-Noi, animalele tale de pluș. Obiectele din jurul tău. Lucrurile tale.

Ioana nu-și putea crede urechilor. Se așeză pe scaunul de la birou, încercând să își adune gândurile, privind neîncrezătoare la mascota care îi zâmbea – *zâmbea –* triumfătoare de pe marginea patului.

-Dar, dar...nu puteți fi reale. Sunteți de pluș! Sunteți obiecte!

Leul ridică o lăbuță într-un semn împăciuitor.

-Majoritatea timpului, da. Dar, uneori, când copiii au nevoie de noi, ne trezim la viață.

Ioana voia să întrebe cum se întâmplă asta, cum e posibil, de fapt, dar ceva o sâcâia mai tare.

-Tot spui că am nevoie de voi. Cum așa?

Leul o studie gânditor. Parcă își alegea cuvintele potrivite.

-Am observat toți că anul acesta a fost mai greu pentru tine.

-Păi, da, clasa a V-a a fost puțin mai grea…dar până m-am obișnuit cu profesorii, cu materiile, care devin mai complicate. Dar acum sunt bine!

Leul îi zâmbi.

-Știm asta. Știm că ești o fetiță tare ambițioasă, și că te strădui mult. Dar noi credem că te putem ajuta.

-Cum?

-Arătându-ți că poți face lucruri pe care nu credeai că le poți face.

Ioana pufni în râs.

-Dar ești doar o mascotă! Cum o să mă ajuți tu pe mine?

-Dar, Ioana – nu trebuie să te ajut! Trebuie doar să te conving că poți să le faci.

-Atât de simplu?

Era ușor ironică. Adevărul era că nu prea înțelegea. De ce avea nevoie de ajutor? Sau, cum putea să o ajute brelocul său de la chei?

-Uite, spuse leul, îți propun ceva. Hai să încercăm să facem tema la matematică împreună. Vei înțelege mai bine ceea ce spun.

-Știi matematică?, întrebă Ioana surprinsă.

-Nu, dar tu știi, Ioana.

Așa că se apucară de temă. Ioana își scoase caietele și culegerea din ghiozdan, și le puse pe birou. Apoi, cu grijă, traversă camera până la pat, și culese în palmă micul leu, care acum zâmbea extrem de fericit. Ioana, fără să se gândească prea mult, îl mângâie ușor cu degetul pe coamă. Ei, până la urmă…or fi luat-o razna lucrurile, dar măcar armata trezită la viață avea intenții bune. Îl așeză lângă penar, în fața caietului deschis.

-Așa, să vedeeem…ce ai de făcut astăzi? , întrebă leul, străduindu-se să arunce o privire la culegerea deschisă.

-Transformări cu unități de măsură, spuse Ioana, copiind cerința din carte într-un scris frumos, dar puțin dezordonat în caietul său.

Mai trăgea cu ochiul din când în când la leul său, profund concentrat să citească și el cerința exercițiului. Situația o amuza, dar o și speria pe Ioana. Se simțea bine, ca și Harry Potter, când primise prima scrisoare de la Școala de Vrăjitori – se simțea specială. Cine mai putea povesti cu un leu de pluș?

Dar îi era și frică. Niciunul dintre părinții ei nu ar fi crezut-o. Poate prietenele ei…dar nu era prea sigură nici de asta. Iar, din clipă în clipă, leul avea să devină din nou un simplu animăluț de pluș, și ea nu ar mai fi avut nicio dovadă a ceea ce se petrecuse.

Alungă din minte gândurile care o îngrijorau. Era mai bine așa. Se concentră pe tema ce o avea de făcut. Prima parte era destul de simplă. Trebuia doar să înmulțească sau să împartă, să coboare sau să urce pe scara unităților de măsură.

Dar cea de-a doua problemă era mai complicată. Ioana citi și reciti cerința.

*O sală de clasă are lungimea de 13 metri, lățimea de 8 metri și înălțimea de 2,5 metri. Dacă în clasă sunt 30 de elevi, câți m3 revin fiecărui elev.*

Nu înțelegea ce trebuie să facă. Ce calcula prima dată? Aria? Avea lungimea și lățimea. Dar mai avea încă o dimensiune – cu aceea cum rămânea? Putea să calculeze volumul. Dar nu era prea sigură că era bine. Și elevii…elevii o cam încurcau. Tot ce avea în minte era atribuirea fiecărui elev unei mici suprafețe, ca la *Țară, țară, vrem ostași*. Dar suprafața nu se măsura în m3, asta reținuse din clasă.

Ioana încerca să își ordoneze gândurile și să se hotărască asupra unei rezolvări, dar nu reuși. Leul interveni.

-Cred că e bine să începi de undeva, chiar dacă nu ești sigură.

-Dar, protestă Ioana, dacă nu e bine?

-Nicio problemă!, răspunse leul voios. Ne vom da seama pe parcurs, și vom încerca altă cale de rezolvare!

Ioana îl privi gânditoare. Încurajată de vorbele leului, începu să scrie, calculând volumul sălii de clasă din problemă.

-Perfect!, anunță leul voios.

-Dar mai am de făcut ceva! Și asta nu știu cum să fac.

Aici se poticnea mereu Ioana. În mintea sa se învârteau atât de multe variante, atât de multe gânduri, că îi era greu să îl aleagă pe cel mai bun. Și, deseori, sfârșea prin a renunța, epuizată de efortul de a decide. De câte ori i se părea că o apucă pe un drum bun în minte, soluții contrare o întorceau, până ce drumul se îngusta din ce în ce mai mult, se micea, și Ioanei i se părea că stă la o intersecție, privind semne spre diferite destinații, și neștiind pe unde să o apuce. Poate de aceea îi spuneau cei din jur că e visătoare.

-Hai să vedem, spuse leul. Sunt treizeci de elevi în clasă.

-Da, confirmă Ioana. Dar ce trebuie să fac cu asta? De ce am calculat volumul sălii de clasă?

Leul o privi, încruntându-se puțin.

-Hmm. Nu prea știu matematică -

-Parcă spuneai că vei fi de ajutor!, glumi Ioana.

-Sunt! Dar matematica nu e doar cifre. Matematica e și…magie. Ceva frumos. Ia gândește-te. În problema asta, e ca și cum ar trebui să împarți spațiul din clasă fiecărui elev. Ca și cum fiecare elev, stând în bancă, ar avea o bulă în jurul lui, o bulă de aer în care ar fi doar el, cu pereți transparenți. Dar tu n-ai putea să intri! Ar fi doar a sa.

-Și ar putea să și-o decoreze fiecare cum ar vrea, completă Ioana entuziasmată.

Leul râse.

-Da, ar putea. Dar oare cam cât ar fi acea bulă? Cam cât aer ar conține?

Ioana căzu pe gânduri.

-Păi…ar trebui să împărțim aerul din clasă în mod egal. Și nu cred că bulele ar fi tare bune pentru asta. Ar rămâne aer între ele, fiindcă sala de clasă e dreptunghiulară. Mai degrabă niște – niște cuburi! Sau paralelipipede dreptunghice, spuse ea, bucuroasă că își amintise de corpul geometric din clasă.

Leul o aprobă fericit.

-Și atunci, Ioana continuă, vorbind mai repede, prinsă în vâltoarea explicației, atunci doar trebuie să împart la treizeci volumul ce tocmai l-am calculat! Acela e tot aerul din clasă! Dacă îl împart egal…

-Da, da! o încurajă leul. Așa e!

Ioana începu să scrie, zâmbind. Reușise să-și dea seama cum se rezolve problema! Era un sentiment tare plăcut.

Se apucă de următoarea, cuprinsă de entuziasm. Următoarea era cu un fermier, și cu cantitățile de cultură pe care le depozita pentru păstrare în fiecare iarnă. Leul îi dădu o idee – dacă se gândea la mormane de bomboane de ciocolată în loc de orz sau secară?

De atât avea nevoie Ioana! Deja se imagină în Țara Dulciurilor, regină fiind, sfătuindu-se cu curtenii săi despre cantitățile ce trebuiau păstrate în depozitele regale.

La următoarea problemă, Ioana nici măcar nu mai avu nevoie de ajutor. Reuși să înțeleagă problema singură, fără ajutorul leului.

De fapt, Ioana uită complet de leu.

Când se uită din nou la el, după câteva ore, era din nou un simplu animăluț de pluș, un breloc neînsuflețit. Și ceasul din hol bătea normal. Era acum cinci fără cinci minute. Din clipă în clipă, mama sa avea să ajungă acasă de la muncă.

Și, încet, încet, cu gândurile alunecând în alte ținuturi, amintirea leului vorbitor se estompă, deveni neclară. Parcă era dintr-un vis. Rămăsese doar acea căldură și voioșie pe care o simțise Ioana povestind cu el. Dar și aceea – parcă dispărea, secundă cu secundă. Ioana încercă să se agațe de amintire, și de acel sentiment, dar îi alunecară printre degete.

Nu putea. Mereu, mintea îi zbura la altceva.

Până ajunse mama sa, tot ce își mai amintea era că astăzi reușise să înțeleagă problemele din tema la matematică! Era atât de bucuroasă, că abia aștepta să îi povestească mamei ei. Și să participe la următoarea oră, să vadă unde o mai putea purta imaginația în lumea cifrelor.

**POVESTEA CELOR 4 LUMÂNĂRI**

Prof. Ungureanu Roxana și prof. Sava Cristian

Școala Gimnazială Specială nr. 4, București

Era o seară sfântă pentru toți: Ajunul Crăciunului. Afară era liniște, iar fulgii de nea cădeau ușor deasupra satului. Iată că pe uliță apăru un copilaș ce înainta cu greu prin stratul de zăpadă. Merse încet până în fața bisericii, își făcu semnul Sfintei Cruci și păși liniștit înăuntru.

* Ce liniște, se gândi băiețelul, și ce lumină puțină!

Undeva, într-o parte a bisericii, ardeau încetișor patru lumânări într-un frumos sfeșnic auriu. Copilul s-a apropiat de o icoană și a început să se roage. Era atât de trist pentru că în această seară sfântă nu se afla în mijlocul familiei, nu primea daruri și nu stătea la o masă de sărbătoare. Se întreba de ce era viața lui așa!

* Bună seara, copilaș! se auzi un glas abia șoptit.

Băiețelul încremeni, întrebându-se cine ar putea fi.

* Tu vorbești lumânărico! a zis copilul uitându-se spre sfeșnicul auriu.
* Eu sunt PACEA, dragul meu! Lumina mea înseamnă liniștea fiecărui cămin, a oricărei familii. Cel mai bine este pe timp de pace, căci doar atunci poți trăi fără teamă.
* Dar, lumânărico, zise trist copilul, câte războaie sunt azi în lume și câtă dușmănie între oameni, mai este aceasta pace?

Pe măsura ce vorbea, lumânarea începuse să pâlpâie ușor și în cele din urmă se stinse. În acea clipă, o lacrimă se prelinse pe obrazul micuțului.

* Nu plânge, puiule! se auzi un alt glas la fel de duios ca primul. Eu sunt CREDINȚA. Lumina mea se revarsă în sufletele oamenilor atunci când se roagă și fac bine.
* Dar, lumânărică dragă, oare mai sunt mulți oameni care au credință cu adevărat?

Dar nu a mai primit niciun răspuns, căci, odată cu vorbele lui, flacăra devenea tot mai mică și încet se stinse și ea.

* Te rog să nu plângi, copile! șopti cea de-a treia lumânare. Eu sunt IUBIREA, flacăra mea înseamnă căldura sufletească a dragostei și lumina armoniei, înțelegerii și bunătății.
* Așa este, draga mea lumânărică, tare frumoasă este lumina ta, dar eu nu prea văd iubire în jurul meu.

Copilul a început să plângă și nici nu bagă de seamă, că încet, și cea de-a treia lumânare se stinse.

Deschise ochii și văzând că doar o singură lumânare mai este aprinsă, spuse speriat:

* Te rog să nu te stingi, tu ești ultima lumânare! Te rog frumos, nu vreau să rămân în întuneric!
* Stai liniștit, puișor, căci eu nu mă voi stinge niciodată. Eu sunt SPERANȚA! Flacăra mea înseamnă că ziua de mâine va fi mai bună decât cea de azi, că mereu este loc pentru mai bine. Ai încredere în speranță și va fi bine!

Simțea din toată inima și din toată făptura sa că acesta era adevărul. Nu mai plângea, și plin de speranță, întinse mâna și ridică cu grijă ultima lumânare. Era atât de atent, încât nici nu respira de teamă ca nu cumva vreo adiere să stingă lumânarea lui minunată.

* Hei, voi trei de ce nu ardeți? Ar trebui să fiți mereu aprinse!

Și, cu lumânarea speranței din mâna sa, le aprinse de îndată și pe primele trei. O așeză apoi la loc în frumosul sfeșnic auriu și privi cu bucurie și cu mulțumire.

Toate patru lumânările ardeau în fața icoanei și era acum o lumină caldă. Când a intrat, copilului i s-a părut că lumina este cam puțină și că nu sunt suficiente doar acele patru lumânări, dar acum vedea că, de fapt, acea atmosferă era cu adevărat frumoasă.

Unde erau PACEA, CREDINȚA, IUBIREA și SPERANȚA? Erau toate în inima sa!

Ce dar frumos a primit el de această dată de Crăciun: o inimă liniștită și plină de speranță, o bucurie fără margini. Iar chipul lui era luminat de zâmbetul acela fericit pe care doar copiii îl au și pe care, din păcate, oamenii mari îl pierd pe undeva, pe cărarea anilor.

**POVESTEA UNEI FETIŢE ASCULTĂTOARE**

Prof. Gruescu Delia,

Şcoala Gimnazială Tărlungeni

A fost odată o fetiţă pe nume Rita. Avea ochii mari şi albaştri, nasul mic şi buzele de un roz ca de acadea. Părul îi era blond, cu zulufi care îi atârnau pe frunte şi se scurgeau pe obrajii. Era o fetiţă veselă, care îi asculta pe părinţi, răspundea politicos, îşi punea jucăriile la locul lor.

Dar această fetiţă nu fusese dintotdeauna la fel de cuminte. Dacă la masă era piure, ea voia pilaf. Dacă mama scotea din dulap o rochiţă, îi spunea că parcă ar vrea mai bine alta. Când era timpul somnului de prânz, insista mereu că mai vrea să se joace. Nu îi plăcea să se spele pe dinţi. Băga mâinile murdare în gură. Uneori, când ceva nu îi plăcea, bătea din picioare.

Cum s-a făcut această fetiţă cuminte? Vă povestesc îndată.

Într-o zi, când micuţa era în pătuţul ei, cu faţa albă aşezată pe perna cu elefănţei, se făcea că o zână a venit în casa lor. Zâna se aşezase pe canapea şi se uita la mama ei. Mulţumită că fetiţa ei a adormit în sfârşit, mama spăla vasele, pregătea mâncarea, punea rufele la spălat, aspira covoarele. Se mişca repede şi ferm, ca să reuşească să termine treaba. Pentru când se trezea fetiţa ei, mama pregătise nişte acuarele şi un caiet de desen şi plănuise să meargă apoi să se plimbe în parc şi să mai petreacă timp împreună.

Văzând toate acestea, zâna a adus în casa mamei o altă fetiţă, tot blondă şi cârlionţată, aşa cum era ea.

Dar această fetiţă nu era morocănoasă şi neascultătoare. Era cuminte aproape de fiecare dată. Îi saluta cu voioşie pe vecini la ieşirea din bloc, mergea la grădiniţă şi se juca frumos cu toţi copiii, împărţea jucăriile şi le asculta pe doamnele educatoare. Era gata de plecare din parc, atunci când mama spunea că este timpul, îşi punea papuceii la loc atunci când se întorceau acasă, se spăla mereu pe mânuţe înainte de masă.

Ce fericită era mama să aibă o fetiţă aşa de cuminte! Putea să îşi facă mai uşor toate treburile, fiindcă micuţa o ajuta după puterile ei.

Rita a început să plângă. Îi părea nespus de rău că nu fusese cuminte şi că o supărase de atâtea ori pe mama ei bună care o iubea mult. Nu ştia ce să facă pentru a-şi repara greşelile. Acum zâna făcuse ca mama ei să fie mama altei fetiţe.

* Rita! Rita! Este timpul să te trezeşti! În câteva minute vine tati şi plecăm împreună la cumpărături.
* Da, mami, ascult!

Rita s-a prins de gâtul mamei şi a îmbrăţişat-o cu putere.

* Ascult, mami! Şi, de astăzi înainte, voi fi cuminte. Îţi promit! Te rooog, mai vrei să fii mama mea? Mai vrei să mă iubeşti pe mine?

Mama a zâmbit, a mângâiat-o pe obraz, apoi a îmbrăţişat-o cu dragoste, neînţelegând ce voia să spună Rita:

* Desigur că mai vreau să fiu mama ta! Tu eşti copilul meu scump.
* Dar nu eşti acum mama unei alte fetiţe? Zâna...

După zâmbetul şi privirea mamei, Rita a înţeles: visase. Dar cât de adevărate erau eforturile şi străduinţa mamei de a termina treburile, dorinţa ei de a avea o fetiţă cuminte...

Rita ştia ce trebuia să facă: acea fetiţă cu chipul ei, dar foarte ascultătoare, trebuia să devină ea. Da, chiar ea!

Era aşa de recunoscătoare acum pentru tot ce făcea mama pentru ea în fiecare zi: pentru că o trezea ca să ajungă la timp la grădiniţă, pentru că îi dădea rochiţa potrivită, aşa încât să nu îi fie nici rece, nici cald, îi dădea pantofiorii care să se asorteze...

Fetiţa înţelege acum că tot ce îi dă mama este bun, că o ajută şi îi face bine. Este convinsă că mama ştie mai bine. Rita mânâncă tot din farfurie, spune *Mulţumesc!*, *Îmi pare rău!*, *Bună ziua!, Sărut mâna!*

O ajută pe mama ei dragă să adune masa, se aşază lângă ea în bucătărie şi, în timp ce mama pregăteşte masa, cântă împreună, sau povestesc despre cum a trecut ziua, sau o roagă pe mama să îi spună poveşti de când era ea mică.

Îi place foarte mult să fie cuminte şi ascultătoare. La grădiniţă, educatoarele o îndrăgesc foarte mult, colegii o consideră o prietenă de nădejde, vecinii spun despre ea că este cel mai bun copil din bloc.

Mama zâmbeşte aprobator, o îmbrăţişează pe Rita şi spune:

- Eşti fetiţa mea preferată!

**POVESTEA UNUI COLȚ DE RAI**

Autor: Prof. Radu Luminița

Liceul Teoretic „Nicolae Iorga” Nehoiu

Vara se instalase în jilțul ei de aur și împărțea căldură și bucurie întregii naturi. În aerul curat de munte se simțea mirosul de fân cosit. Codrul de smarald adăpostea la poalele lui păsărele, al căror glas fermeca urechea și alina suferința. Un vânt domol pieptăna brazii falnici.

Acum 418 ani, pe aceste meleaguri bucolice, într-o așezare rurală înconjurată de un brâu de munți, întretăiați de un râu cu apa cristalină, se spune că pe drumeagul prăfuit, pe care plăvanii trăgeau alene carele cu fân, din actualul cartier Lunca Mare, s-a ivit o armată, în fruntea căreia se afla vajnicul domnitor Mihai Viteazul. Tropotele cailor au spart liniștea din acest cătun. Oamenii locului erau țărani ce trăiau în consonanță cu armoniile naturii. Erau harnici, îndeletnicirea lor de bază era agricultura, creșterea animalelor și meșteșugurile, prelucrarea lemnului fiind o artă moștenită din tată în fiu. Duceau la Brașov produse rezultate din prelucrarea lemnului , aducând în schimb unelte meșteșugărești, arme.

Mihai Viteazul, după cum am spus mai sus, văzând acest colț de rai, se hotărî să poposească cu ostașii. În dimineața următoare, privi spre falnicii brazi, se închină spre răsărit, cum cerea obiceiul creștinesc, își îndreptă trupul robust și își aminti că țelul său, visul care nu-i dădea pace, un vierme neistovit, era acela de a cuceri Moldova și de a înfăptui unirea celor trei provincii românești.

Însă tristețea îl năpădi atunci când conștientiză că e posibil să i se năruie visul, fiindcă nu avea o armată numeroasă și știa că domnitorul Moldovei, Ieremia Movilă, are sprijinul polonezilor și că leșii erau câtă frunză și iarbă.

Un cioban cu o cușmă lăsată pe frunte îl întrebă:

- Măria-Ta, de ce ești trist?

- Plăieșule,vreau să mă lupt cu domnitorul Moldovei, însă...am puțini oșteni.

- Dumnezeu te-a trimis pe aceste plaiuri. În sângele nostru clocotește vitejia străbunilor, care se luptau cu fiarele feroce ale pădurii. Oamenii de pe aceste plaiuri sunt iuți și curajoși.

Atunci domnitorul luă un corn și strigă:

- Avem nevoooi, avem nevoi.

Ecoul vocii sale impunătoare cutremură munții și se strânseră cete de voinici.

- Nevooooi, nevooooi, nevooooi...se auzea pretutindeni și răsăreau ca din pământ alți și alți viteji cu care domnitorul îl învinse pe Ieremia Movilă la Bacău, în luna mai 1600.

De atunci, acest loc în care am văzut lumina zilei, în care am iubit și am fost iubită, fu botezat Nehoiu. Apele râului Buzău mai șoptesc în nopțile înstelate povestea despre Mihai Viteazul, despre localnicii care au plecat cu mic cu mare spre Moldova, pentru a înfăptui un vis.

Astăzi Nehoiu a rămas același tărâm magic, un spațiu miraculos, așa cum a fost numit de scriitorul Constantin Dieneș.

Aceasta este povestea unui colț de lume, auzită de la un bătrân, despre legenda numelui unui orășel de munte, cu oameni harnici, statornici, care conservă tradițiile și sfințesc aceste plaiuri, care înțeleg glasul brazilor, care se bucură de feeria asfințitului.

Sunt mândră că sunt nehoiancă, că m-am născut„ pe-un picior de plai”, că am avut o copilărie frumoasă în care m-am adăpat cu legendele auzite din bătrâni!

Credeți în legende, în povești, fiindcă ele ne fac viața mai frumoasă!

**Bibliografie**

* *Manual de istorie*, clasa a XII-a, editura Corint;
* *Legende culese de la un bătrân*.

**CAISUL FERMECAT**

Ungureanu Eduard Andrei

clasa a III-a

Şcoala Gimnazială nr. 113 Bucureşti

Prof. coord. Părău Ionela

A fost odată o femeie foarte saracă. Ea nu avea nici bani şi nimic de valoare pe care să îl vândă ca să facă rost de bani pentru a îngriji şi a da de mâncare celor cinci copii pe care îi avea.

Într-o zi, a întâlnit un om ciudat şi foarte bătrân care i-a oferit o sămânţă. I-a spus că este fermecată şi dacă o va planta şi îi va cânta timp de trei zile, va creşte un pom roditor şi nu va mai avea grija zilei de mâine. Ea nu l-a crezut, dar i-a arătat sămânţa fiicei sale mai mari.

Gilda, fata cea mare, a plantat sămânţa. Dar ea nu ştia să cânte. A vorbit cu cele trei surori ale sale şi frăţiorul cel mic şi au inventat un cântecel. Aceştia au dansat şi au cântat în jurul pomului minunat în prima zi astfel:

*Noi ne bucurăm,*

*Şi cu veselie cântăm.*

*Distracţia nu o ratăm*

*Lângă pom stăm şi dansăm.*

Dimineaţa următoare, pomişorul a crescut şi avea flori. Copii erau fericiţi şi uimiţi cât de repede a crescut. Au inventat iar alt cântecel:

*Pomişor cu floricele*

*Tu ne scapi de belele,*

*O să faci fructe zemoase*

*Şi foarte delicioase.*

A treia zi, din flori, crescuseră niște caise mari, frumoase și aurii ce străluceau în lumina soarelui. Drept mulțumire, copiii s-au pus iar pe cântat:

*Fructe delicioase*

*Și foarte zemoase,*

*Caise aurite,*

*De bătrân vrăjite,*

*De tristețe ne-am lipsit*

*În bucurie ne-am trezit.*

Mama lor a cules caisele parfumate şi le-a vândut la piață. Astfel, ei s-au îmbogăţit, deoarece erau delicioase şi aspectul lor era deosebit de frumos. Mama s-a gândit că ar trebui să spună şi altora povestea seminţelor fermecate. Acum avea destui bani pentru cei cinci copii ai săi şi căţelul cel jucăuş al familie. A căutat alte familii sărace cu copii şi le-a spus povestea.

De atunci, familiile cu copii cântă şi dansează în jurul pomişorilor şi împart cu alţi oameni caisele delicioase. Trebuie să nu fim lacomi şi să dăruim. Niciodată șă nu evităm să-i ajutăm pe cei care au nevoie de noi.

**DUPĂ MUNCĂ ȘI RĂSPLATĂ**

Dovlevioaica Maia

clasa a III-a

Şcoala Gimnazială nr. 113 Bucureşti

Prof. coord. Părău Ionela

Era odată un rege care avea trei fiice: Elizabeta era fiica cea mare și cea mai aprigă, cea mijlocie. pe nume Anne, era cea mai vicleană, iar cea mică, pe nume Maia, era bună la suflet și foarte frumoasă.

Regele nu știa pe cine să aleagă ca să-i urmeze la tron, așa că s-a dus la Zâna Bună și l-a sfătuit să le treacă pe fiicele sale printr-o încercare.

Când soarele s-a ridicat pe cer de vreo trei sulițe, tatăl i-a spus Elizabetei să se ducă în poienița aflată în apropierea castelui că acolo o așteaptă un prinț care vrea să îi ceară mâna. Elizabeta, imediat ce a auzit vorbele tatalui său, a cerut servitorilor să o îmbrace cu cea mai frumoasă rochie din palat și să îi pună în păr și la gât cele mai frumoase și mai prețioase diamante.

Când a ajuns acolo, s-a întâlnit cu un trandafir care i-a spus :

* Du-te la fântână, te rog, și udă-mă cu  apa că mă ofilesc și poate îți voi fi de folos vreodată!

Fata nici nu îl băgă în seamă. Dintr-o data, trandafirul s-a transformat într-o zână. Cu bagheta-i fermecată, zâna o vrăji pe Elisabeta - din cea mai cochetă prințesă a devenit o țărăncuță urâtă și cu hainele rupte.

* O, nu! spuse fata. Am devenit personajul principal din coșmarurile mele.

Elizabeta nu a venit acasa, ci alergă prin pădurea deasă până i se pierdu urma. Regele, văzând că fata cea mare nu se mai întoarce acasă, a spus:

* Anne, du-te pe câmpia de lângă castel și acolo e pentru tine un cufăr plin de aur adus de un prinț care vrea să îți ceară mâna.

Fata se aranjase și plecase. Ajungând acolo, trandafirul o văzuse și îi spuse:

* Udă-mă cu apă din fântâna aceea că tare de folos pot să îți fiu!

Fata s-a uitat la trandafir și a oftat. A întins mâna spre el și l-a rupt. Cât ai clipi, trandafirul s-a transformat în zâna si a schimbat-o pe Anne într-o săracă fată cu haine rupte, murdare… era de neimaginat!!!

Tatăl, gândindu-se că și Maia va da greș, și-a luat inima în dinți și i-a spus:

- Du-te în poienița de lângă castel, că acolo te așteaptă un prinț!

- Am înțeles tată, spuse prințesa. Rămâi cu bine!

Trandafirul când a văzut-o i-a spus:

* Fată dragă, du-te și udă-mă cu apa din fântâna aceea că sunt foarte ofilit!

Fata a fugit imediat spre fântână, a luat apă și a udat trandafirul.

Floarea s-a transformat într-o zână. Drept răsplată pentru inima ei buna, zâna a îmbrăcat-o într-o rochie trandafirie, iar pe cap i-a așezat o coroniță din trandafiri roșii precum sângele.

Întorcându-se spre casă, Maia s-a  întâlnit cu un prinț pe nume Philip, așa cum tatăl le promisese. Ei s-au plăcut pe loc și au făcut o nuntă mare ce a ținut șapte zile și șapte nopți.

Celelalte surori au venit și ele. Cu lacrimi fierbinți și-au cerut iertare de la tatăl lor pentru că s-au purtat necuviincios. Maia, aflând toată povestea, a rugat-o pe Zâna Bună să le ierte pe surorile ei pentru că nu și-au dat seama ce au făcut și să își retragă blestemul. Până la urmă, Zâna se învoi să le scape pe cele două fete de înfățișarea hidoasă cu condiția să aibă grijă de toate florile din curtea împărătească timp de trei ani, trei luni și trei zile. Dacă își vor duce la bun sfârșit sarcina, blestemul le va părăsi.

Cu tristețe că vor trebui să trăiască încă o vreme împovărate de rolul pe care îl aveau, fetele împăratului au acceptat. La început le-a fost mai greu, dar cu timpul au învățat cum să îngrijească florile devenind astfel foarte pricepute ducându-li-se faima peste mări și hotare.

Fetele împăratului au învățat că prin muncă și dăruire devii mai înțelept, mai bun.

Și-am încălecat pe-o șa și v-am spus povestea așa…

**MATRIM CEL ISTEȚ ȘI CELE TREI COROANE** Prof. Anuță Angelica

Școala Gimnaziala Nr.2 Roșiori, Botoșani

Într-un tărâm îndepărtat, undeva unde nici gândul și nici vestea nu trecea, trăia odată un tânăr flăcău pe nume Matrim. Băiatul era isteț și chipeș dar departe de a fi bogat, fiind născut în casa unui bibliotecar sărac a cărui singură avere erau cărțile ce adunau praf pe rafturi și fiul la care ținea nespus de mult. Matrim se obișnuise cu acest trai și mereu încercă să își facă tatăl fericit, dar timpul fiind veșnic nerăbdător, trecuse precum frunzele de toamnă în vânt făcând din băiat un tânăr strașnic și din tată un bătrânel gârbovit.

Așa se trezi Matrim într-o dimineață răcoroasă oprit de tatăl său în pragul casei.

- Băiatul meu, timpul meu trece cu repeziciune și tu nu mai ești un băiețel! Nu îți pot lăsa multe, însă îți pot da un sfat părintesc. E timpul să îți cauți locul în lume, undeva unde îți vei ști inima bucuroasă și împăcată. Îi spuse bătrânul său tată spijinindu-se în bastonul său noduros. Acest sătuc prăfuit e prea mic pentru un băiat isteț ca tine, așa că îți dăruiesc ție ce mi-a dăruit și mie tatăl meu când ajunsem la vârsta ta. Tânărul își întinse mâinile și primi de la părintele lui o desagă veche plină cu manuscrise și cărți.

- Așa o să fac tată! Aprobă Matrim cu ochii înlăcrimați de despărțire.

- Știu că o vei face, toată viața ai fost un băiat bun la suflet și din paginile îngălbenite ai învățat să fii isteț.

Matrim plecă pe cărare lăsând în urmă satul micuț în care copilărise, privind entuziast spre viitorul lui.

Călători vreme de trei zile și trei nopți, timp în care cărțile din desagă îi trecură de patru ori prin mâini până când ajunse la o poartă lată și înaltă acoperită cu crenguțe uscate de brad. Sprijinit de ea își ducea somnul un bărbat uriaș, cu brațele groase ca niște buturugi și pieptul lat precum poarta de care se sprijinea.

- Jupâne, jupâne portar! Strigă Matrim spre uriașul adormit plin de voioșie.

- Eu sunt Toh cel Mare, paznic al porții spre Castelul Prințesei Nelda. Slujba mea este să nu lăs picior de om să treacă de această poartă, așa că pleacă băiete!

- Atunci înseamnă că pot intra! Răspunse Matrim cu un zâmbet șiret.

- Nu! De ești om nu îți pot da voie să pătrunzi pe această poartă.

- Dar eu nu sunt om, Uriașule Toh!

- De nu ești tu om, atunci ce ești? Întrebă uriașul curios.

- Nu se vede? Sunt o carte!

- Și eu de unde să știu că tu ești cu adevărat o carte? Mie îmi pari om toată ziua!

- Sunt asemenea unei cărți! Sunt umil și îi lăs pe toți să mă folosească, ofer doar ce este bun lumii și mereu aștept pe cel care vrea să se apropie dar nu are curaj. Deci după cum vezi, sunt o carte!

Uriașul îl cântări pe toate părțile și își mișcă derutat capul până într-un final apăsă cu mâinile mare poartă făcându-i loc băiatului să treacă.

- Ești binevenit atunci, Băiatule Carte!

Matrim îi zâmbi și continuă să meargă privind peisajul minunat ce i se descoperea în jurul ochilor. Copacii din spatele porții erau atât de înalți că își pierdeau coroana printre nori, și trunchiurile le erau sculptate de vând și ploi în forme spiralate. Poteca pe care mergea era făcută din romburi albe și aurii și era luminată de lămpi elegante în interiorul cărora zburau grupuri de licurici.

Își continuă liniștit drumul până când în fața ochilor îi apăru un imens castel ce începu să se năruie și să fie distrus de atingerea timpului. La intrare era atârnat un clopțel auriu de care Matrim trase cu ușurință. Sunetul zglobiu se revărsă în castel și poarta se deschise.

Băiatul păși în interior și se strecură printre zeci de coloane suple de marmură ajungând într-o sală lată.

- Apropiete pețitorule! Anunță o voce gravă ce răsună plină de forță în sală.

- Mă numesc Matrim! Răspunse el vocii care aparținea unui cavaler înalt acoperit de armura-i neagră precum noaptea. În spatele lui, pe un tron cu spătar înalt zăcea cea mai frumoasă ființă pe care o văzuse băiatul. Avea pielea delicată ca mătasea și părul blond precum spicul de grâu dar mâinile suple îi erau contopite cu tronul elegant.

- Aceasta este Domnița Nelda, prințesa legată de acest castel!

Ochii tânărului se încruntară supărăți.

- Nu se poate face nimic pentru această frumoasă fată să fie trezită și eliberată? Cavalerul îl măsură din ochii aprigi și după o lungă așteptare rosti cu un ton grav:

- De pe Domnița Nelda vrei să o elibereze, trei coroane trebuie să îi aduci. Una se zace abandonată în vechiul castel unde un balaur cumplit sălăsluiește, cealaltă se află într-un turn vechi ascuns în pădurea deasă, și ultima se află în mijlocul unui lac.

Matrim nu mai așteptă și porni grăbit să ajungă la vechiul castel, care după spusele protectorului se afla la o zi de mers. Porni bucuros și călători până păși într-un codru sumbru unde un castel cenușiu cu patru turnuri late își așteptă stăpânul de mult plecat. Tânărul păși în interior în sala întunecată când din tavan se aruncă o creatură în fața lui. Balaurul își ridică gâtul acoperit în solzi negri și îi șopti furios:

- Un alt mândru pețitor dornic să apuce coroana va sfârși în burta mea cum mulți alții au pățit; toți aroganți și plini de sine fără a ști că asta le este moartea.

Flăcăul zâmbi și îi răspunse șiret.

- Eu nu sunt un pețitor plin de mine! Eu sunt o carte! Sunt umil și pot trece cu capul plecat, ofer doar ce este mai bun și am răbdare cu cei ce nu au curajul de a se apropia.

Cu acestea spuse, feciorul porni încrezător spre coroană aplecându-se cât mai tare de spate încercând să pară modest. Balaurul îl privi cu ochi calmi fără a se mișca din locul în care aterizase. Nici când băiatul apucă de pe suportul din piatră coroana, balaurul nu părea să fie prea interesat de el.

- Nu mă vei mânca? întrebă în final speriat Matrim.

- Porunca mea este să îi mănânc doar pe cei mândri, de tine nu mă pot atinge Băiatule-Carte!

Nedorind să riște tânărul plecă în grabă din castel și se îndreptă spre următoare destinație.

Merse și tot merse până dealurile deveniră câmpie și câmpia codru și așa feciorul ajunse în fața unui turn imens din lemn, ce părea în sine un copac gigantic acoperit de gemulețe și scărițe. Dori să intre dar ușa turnului se închise. Încercă să se strecoare pe un geam dar acesta se închise pe loc, încercă și să se cațere pe ramurile turnului dar acestea se ridicare prea sus pentru a ajunge. Într-un final, un chip înverzit și noduros se aplecă să îl privească și să îi vorbească.

- Eu sunt Silfar cel Singuratic, paznic al Codrului Ruginiu și protector al coroanei! Anunță el hotărât. Tu cine ești, un om rău ce dorește să mă taie cum au făcut și alții din neamul tău?

- Nu. Răspunse Matrim. Eu sunt o carte!

- Nu ai tu cum să fii o carte!

- Ba da! Sunt asemenea unei cărți. Sunt umil și pot trece cu capul plecat, ofer doar ce este mai bun și am răbdare cu cei ce nu au curajul de a se apropia.

- De ești cu adevărat o carte, și ești bun, ajută-mă să scap de singurătatea ce mă bântuie în această pădure veche.

Matrim își deschise desaga primită plin de veselie, și din ea scoase o carte groasă cu povești pe care i-o întinse turnului-copac.

- Cărțile mereu alungă singurătatea și plictiseala! Două crengi maronii se întinseră după volumul băiatului și în acest timp ușa se deschise.

Flăcăul fugi în interior și apucă coroana apoi își luă rămas bun și plecă voios.

- Cu bine Băiatule-Carte, să ai tu cu inima ta bună mult noroc în viață! Îl strigă Silfar în timp ce acesta se îndepărta.

Hotărât să își încheie misiunea și să elibereze prințesa, tânărul porni sprinten spre următorul loc unde se află coroana. Urmă zeci de poteci și bătu sute de drumuri și într-un final ajunse lângă lacul despre care îi povesti cavalerul. În mijloc, pe un suport albăstrui sclipea ultima coroană. Băiatul sări în apă dorind să înnoate până la coroană dar apa era atât de fierbinte încât îl făcu să țopăie înapoi pe uscat.

O voce supțire râse de el și Matrim o privi curios. Vocea îi aparținea unui bărbat scund cu pielea acoperit în solzi albăstrui și ochii mari și senini.

- Cine ești tu? Întrebă flăcăul curios de arătarea mică.

- Eu sund Olo Solzișor și sunt paznicul acestui râu. Mulți pleacă după ce apa îi clocotește bine de tot. Toți oamenii se agită și se frig fără a ști darul așteptării. Cu aceste cuvinte gardianul continuă să râdă și sări în apa fierbinte plonjând până pe fundul lacului.

- Eu nu voi fi precum ceilalți. Eu o să fiu asemenea unei cărți! Își zise băiatul vesel. Voi fi umil, voi oferi doar ce este mai bun și am să am răbdare cu cei ce nu au curajul de a se apropia.

Tânărul se așeză pe marginea lacului cald și văzu că pe măsură ce luna se ridică aburii dispar. Așa că în miezul nopții Matrim înnotă în apa ce devenise călduță și apucă și ultima coroană.

Victorios se întoarse în castelul prințesei unde cavalerul îl întâmpina cu o privire rece.

- Văd că ai reușit unde alții nu au putut. Ai adunat cele trei coroane.

- Sarcina nu a fost una ușoară, dar sunt fericit că pot ridica povara prințesei.

- Pentru a elibera prințesa, va trebui să îmi dai mie prima coroană, tu să o porți pe cea de-a doua și să așezi ultima coroană pe creștetul Domniței Nelda. Dar trebuie să te previn, dacă inima nu îți este pură cum ai zis totul va fi în zadar!

Matrim își așeză coroana pe cap cu grijă și cu aceeași grijă îi așeză și prințesei coroana pe creștet. Închise ochii și speră din toată ființa ca totul să meargă bine.

Când deschise ochii Domnița Nelda îi mângâia obrazul cu mâinile ei fine și cavalerul cel negru devenise un bătrân înalt îmbrăcat în mătăsuri albastre.

- Eroul meu, te-am urmărit pretutindeni și am sperat că tu ne vei salva pe mine și tatăl meu, șopti ea bucuroasă!

Tânărul se uită la bărbatul voinic îmbrăcat în hainele elegante necrezând că întunecatul gardian ascundea stăpânul acelei împărății.

- Mă bucur că te-am putut ajuta frumoasă prințesă, dar acum trebuie să plec să-mi caut locul în lume.

Prințesa râse la unison cu împăratul și îl privi fericiți.

- Jumătate din împărăția mea este a ta băiete, aici îți este locul, spuse vesel împăratul!

- Iar tu dacă voiești vei fi prințul meu, îi spuse Domnița Nelda!

Matrim se veseli nevenindu-i să creadă toate cele întâmplate și răsplata pe care o primise.

În zilele următoare Matrim se însură cu prințesa Nelda în fața castelului ce deveni dintr-o ruină un palat de marmură cu o grădină imensă și cupole aurii ce sclipeau în soare. După câteva zile își aduse tatăl să trăiască în imensa bibliotecă din curtea palatului alături de mărețul copac Silfar ce nu mai era atât de singuratic. Și astfel mai trăiesc și în zilele noastre, bucurându-se de fiecare clipă și veselindu-se neîncetat, continuând să spună legenda Băiatului-Carte ... Matrim cel Isteț.

**Povești terapeutice create pentru preșcolarii de la**

**grupa mică**

Educatoare Nedelcu Ioana

Grădinița cu P.N. Berezeni

Vârsta preșcolarității este o vârstă cu multe modificări comportamentale, cu multe dificultăți de adaptare, în special pentru copilul de grupă mică care pleacă de lângă mamă. Integrarea copilului în colectiv pentru unii este ușoară, pentru alții grea sau foarte grea.

Pentru facilitarea adaptării și integrării copilului în programul grădiniței am introdus în programul zilei povești terapeutice care induc o stare pozitivă de liniște, securitate, bucurie sau reverie.

Am experimentat aceste povești culese din Revista Învățământului Preșcolar, le-am adaptat și reinterpretat la grupa pe care o conduc și am descoperit că într-adevăr dispare starea de neliniște, copiii devin atenți și ascultă ceea ce li se spune, se creează această stare de bucurie și uită pentru moment de familie.

Poveștile terapeutice folosite sunt: ,,Iepurașul de Pluș” și ,,Cum pot crește aripile de îngerași”.

În povestea ,,Iepurașul de Pluș”, copiii au aflat că el stătea singur într-o vitrină de magazin. Toate celelalte jucării au fost cumpărate de o grădiniță de copii. El nu a vrut să fie cumpărat pentru că se temea de grădiniță, de copii și de educatoare. A preferat să rămână singur, dar se simțea tare trist.

Era trist pentru că era singur în acea vitrină. De acolo privea copiii care treceau la grădiniță și cântau: ,,Mă așteaptă grădinița/ Ce frumoasă e fetița/ Plină e de jucării/ Pentru noi, pentru copii.”

Iepurașului i-ar plăcea să meargă cu ei, și-i strigă: ,,Hei, copii, luați-mă și pe mine cu voi!” Copiii merg de mână cu părinții sau frații lor și nu-l aud pe iepuraș, acesta strigând din nou: ,,Hei, copiii, luați-mă și pe mine cu voi!”, dar copiii ajung între timp la grădiniță.

Părinții pleacă la serviciu și pentru că-și iubesc foarte mult copiii nu vor să rămână singuri și triști precum iepurașul din vitrină. La grădiniță sunt multe jucării, mulți copii, doamnele educatoare îi învață cântece și poezii, construiesc, modelează, desenează și dansează. Sunt veseli și se distrează, petrec o perioadă de timp cu alți copii de vârsta lor.

Un copil a spus că i-a dus iepurașului din vitrină un morcov ca să-l înveselească. Un alt copil a spus că va merge la magazin să cumpere iepurașul și se va juca cu el să nu mai fie trist. Alt copil spune că-l va aduce la grădiniță să se joace cu toți copiii, să nu mai stea singur.

,,Iepurașul se va înveseli,/ Copiilor le va mulțumi/ Și apoi îi va ruga/ Să-l învețe și pe el tot ce ei au învățat. Grădinița de copii./ Plină e de jucării,/ Iepurașul va veni,/ Să se joace cu voi copii.”

O altă poveste relevantă pentru atingerea scopul inițial este ,,Cum pot crește aripile de îngeraș”.

,,Pentru somn ne pregătim,/ Rugăciunea o rostim.” - ,,Înger, îngerașul meu”. Într-o zi am întâlnit și eu niște îngerași. Ei se numeau Îngerașul Alex, Îngerașul Adelina. Jocul lor preferat era zborul spre cer. Ca să poată zbura aveau nevoie de aripi mari și își doreau foarte mult să le crească.

,,Dacă vreți să vă crească aripile mari vă rog să zâmbiți. Dacă o să zâmbiți mult și aripile vor crește mari și puternice.”

Copiii îngerași au zâmbit mult iar aripile au crescut mari și puternice, acum prin vis copiii zburând la cer, iar în jocul lor folosesc aripile de îngerași și zboară cât mai sus.

,,Somn ușor, vise plăcute,/ Îngerii să vă sărute/ Pân’ la cer în sus zburați/ Aripile arătați.”

Și așa cu povești create, copiii cu grădinița se-nvață îndată. Mesajul transmis de poveste este unul pozitiv, fiindcă binele învinge. Hrănesc speranța că orice situație oricât de grea ar fi, poate avea un sfârșit bun și frumos.

Ele sunt calea către sufletele micuților, modalitatea unică de a-i face să vină către noi, să-și deschidă petalele pure și strălucitoare ale inimii.

**PROSTIA OMENEASCĂ**

Profesor învățământ primar Morohoschi Eufrozina

Școala Gimnazială ,,Iorgu G. Toma", com. Vama, jud. Suceava

-Mamî hăi!

-Ci-i, măi?

-Iar am fost la fata aceea!

-Șî ci ț-o dat, măi?

-Apî sî vez'...cî mi-o dat acu'..., l-am pus în caru' cu fân...șî nu-l mai găsăsc...

-Măi baieti... acu'... îl iei... îl pui în palarie... șî vii ca vântu'-acasî, c-așe fac tăț' ficiorii!

-Bini mamî, așe am sî fac! (Pleacă bucuros, apoi se întoarce supărat.)

-Mamî hăi!

-Ci-i, măi?

-Iar am fost la fata aceea!

-Șî ci ț-o dat, măi?

-Apî sî vez'..., cî mi-o dat batista..., am pus-o-n palarie..., mi-o luat-o vântu'...ș-o dus-o drept în gârlî!

-Măi baieti..., batista... o iei..., o pui în buzunar șî vii frumos acasî..., c-așe fac tăț' ficiorii!

-Bini mamî, așe am sî fac! (Pleacă bucuros, apoi se întoarce plângând.)

-Mamî hăi!

-Ci-i, măi?

-Iar am fost la fata aceea!

-Șî ci ț-o dat, măi?

-Apî sî vez'...cî mi-o dat câinili..., l-am pus în buzunar... șî tăăăt m-o mușcat!

-Măi baieti..., câinili...îl iei..., îl pui în spinari... șî vii frumos acasî..., c-așe fac tăț' ficiorii!

-Bini mamî, așe am sî fac! (Pleacă bucuros, apoi se întoarce istovit, ținându-se cu ambele mâini de șale.)

-Mamî hăi!

-Ci-i, măi?

-Iar am fost la fata aceea!

-Șî ci ț-o dat, măi?

-Apî sî vez'..., cî mi-o dat vaca..., am pus-o-n spinari... șî tăăăt mă dor șelili!

-Măi baieti..., vaca...o iei..., o legi cu lanțu' di caruțî...șî vii ca vântu'-acasî..., c-așe fac tăț' ficiorii! (Pleacă bucuros, apoi se întoarce foarte încântat.)

-Mamî hăi!

-Ci-i, măi?

-Iar am fost la fata aceea!

-Șî ci ț-o dat, măi?

-Apî sî vez'..., c-am adus-o pi dânsa..., am urcat-o în caruțî... ș-am vinit ca vântu'-acasî..., c-așe fac tăț' ficiorii!

**Bibliografie:**

-Creație populară, culeasă de la Checheriță Aspazia, 85 ani, com. Frumosu, jud. Suceava

**POVEŞTI DIN ŞCOALĂ, POVEŞTI DIN CLASA MEA**

Profesor pentru învăţământ primar, Arsineta Popa

Şcoala de Artă “Sergiu Celibidache” Roman, Judeţul Neamţ

**ÎNCREDEREA**

A fost odată o fetiţă … sau poate mai multe, care semănau cu ea.

A fost odată o fetiţă, care locuia cu familia sa frumoasă într-un apartament dintr-un bloc, dintr-un orăşel, din România. Era o fetiţă blondă, veselă, zglobie şi zâmbitoare. Şi cum să nu fie? Avea o familie frumoasă şi unită, un tată preocupat şi interesat de copii, o mămică tânără, harnică şi grijulie, poate prea grijulie…

- Ca şi mămica mea, a spus o fetiţă din clasă!

- Ca toate mămicile, a comentat un băieţel.

Fetiţa, despre care vă povestesc, mai avea şi o soră mai mare, mi se pare ca era în clasa a V-a, sau poate că era în clasa a VI- a, dar care învăţa la o altă şcoală din oraş. Avea ea şi un frăţior mai mic ce mergea zilnic la grădiniţă.

Ah, … şi …, uitasem să vă spun că fetiţa noastră era şcolăriţă în clasa a II-a.

* La fel ca mine, spune cu voce abia şoptită M.
* La fel ca noi, au repetat şi alte colege din clasă.

Îi plăcea tare mult la şcoală. Era atentă la lecţii, parcă ar fi vrut să nu piardă nici un cuvânt spus de doamna învăţătoare, scria frumos, era ordonată, şi … ce pot să spun mai mult? Era o şcolăriţă model.

Dar, într-o zi, nu-mi mai amintesc din ce cauză, s-a apucat de plâns. Era prima oară, când plângea în clasă.

* Voi de ce credeţi că ar fi putut să plângă?
* Poate că o durea capul ori poate o măsea, zice un copil din spatele clasei.
* Poate a supărat-o cineva, adaugă colega de bancă.
* Poate se teme de ceva sau de cineva, comentează o fetiţă.

După câteva zile, la plecarea acasă, s-a apucat din nou de plâns de data asta spunea ceva: dacă nu sunt părinţii acasă? Şi plângea din ce în ce mai tare. A doua zi plângea din nou, aşa… mai mult fără motiv: că a uitat partitura de pian acasă, dar partitura era în ghiozdan… Apoi, plânsul devenise ceva obişnuit şi din această cauză nu se mai putea concentra la lecţii.

După discuţii cu părinţii, am aflat că plângea de mai mult timp şi trebuia găsită cauza. Au recunoscut că într-o zi, când fetiţa s-a întors de la şcoală ei nu erau acasă, întârziaseră doar câteva minute la cumpărături şi au găsit-o plângând în faţa blocului. De atunci, se pare că a intrat în panică şi îi era teamă că nu-şi găseşte părinţii acasă. I-am sfătuit să fie atenţi o perioadă şi să nu se mai repete dar şi să meargă la un psiholog.

După câteva luni s-a văzut progresul, a căpătat încredere, în ea şi n-a mai plâns decât o singură dată.

Spre sfârşitul anului şcolar părinţii trebuiau să plece pentru o perioadă mai lungă, în Statele Unite, dar le era cam teamă de reacţia fetiţei care rămânea în grija bunicilor. Mai ales, mama a plecat cu inima îndoită, dar a plecat totuşi, gândind pozitiv: că va fi bine. Şi, … tocmai asta a fost situaţia care a vindecat-o definitiv de plâns. A înţeles că părinţii nu trebuie să fie chiar în orice clipă lângă ea, că au şi ei obligaţiile lor, că poate să se descurce şi singură, ba mai mult că e capabilă să dea şi ea o mână de ajutor în casă, mai ales că avea o surioară mai mică.

La şcoală parcă era din ce în ce mai dornică de performanţă, era mai implicată în activităţile clasei, mai prietenoasă, mai atentă şi mai înţelegătoare. Când s-au întors părinţii, după şase săptămâni, au găsit un copil vesel şi zâmbitor, un copil fericit, mai ales că încheiase anul şcolar cu rezultate „foarte bune” doar prin efortul propriu şi era premiantă.

În anul următor colegii au ales-o şefa clasei dându-i şi mai multă încredere în sine iar de faptul că odată plângea din orice nici măcar nu-şi mai aminteşte.

**POVEŞTI DIN ŞCOALĂ, POVEŞTI DIN CLASA MEA**

Profesor pentru învăţământ primar, Arsineta Popa

Şcoala de Artă “Sergiu Celibidache” Roman, Judeţul Neamţ

**CEL MAI BUN!**

Era o zi ca toate celelalte zile de şcoală, o zi de la începutul anului şcolar.

Elevii clasei şi-au propus să-l aleagă pe „cel mai bun” dintre ei să fie şeful clasei. Dar cum să facă asta? Era destul de greu să-l identifice pe cel mai bun .

Au propus să-l aleagă pe cel mai silitor la învăţătură, dar erau mulţi elevi buni la învăţătură, în clasa lor şi nu prea ştiau cum să-l selecteze pe cel mai bun fără să se supere ceilalţi. Unii erau cei mai buni la matematică, alţii scriau cele mai frumoase compuneri, ba chiar şi poezii, unii citeau foarte frumos, alţii aveau deja premii de interpreţi vocali, premii la diferite concursuri: la desen, la vioară, la pian, la teatru. Nu puteau hotărî astfel care să fie „şeful”.

Au venit cu ideea să-l aleagă pe cel mai cuminte, dar erau mai mulţi elevi cuminţi printre colegii lor. Nici asta nu era o soluţie!

* Să fie cel mai bun la sport! a propus un băiat.
* Asta nu ne ajută prea mult! a replicat o fetiţă.

Până la urmă s-au decis să aleagă prin vot secret.

Doamna învăţătoare a venit cu propunerea ca fiecare copil din clasă să scrie bileţele colegilor pe care şi i-ar fi dorit să-i reprezinte. Puteau scrie pe aceste bucăţele de hârtie lucruri cât mai frumoase despre copilul căruia îi era adresat biletul: un compliment, o dedicaţie, o urare, un gând bun, o încurajare, un îndemn. Puteau fi şi poezioare, desene, într-un cuvânt, mici daruri pentru colegii lor. Puteau compune bileţele, pentru câţi colegi doresc.

Copiilor le-a plăcut ideea şi s-au apucat de treabă, mai ales că unii dintre ei aveau mulţi prieteni printre colegi pe care îi apreciau şi cărora le puteau demonstra acum respectul lor.

Când au terminat au început să îşi împartă bileţelele, mici daruri pentru favoriţii lor. Unii se bucurau că au primit mici atenţii de la colegi de la care nu se aşteptau, alţii erau încântaţi tocmai că unii colegi le demonstrau respectul, unii erau mulţumiţi că măcar un coleg îl apreciază şi nu este atât de neînsemnat, cum se credea el, pe când alţii erau fericiţi că un număr mare de colegi îi preţuieşte şi le recunoaşte calităţile.

Numai unul dintre copii, s-a retras într-un colţ al clasei şi era îngândurat. Era Alex. El nu primise niciun bileţel!... Oare pe el copiii nu-l apreciau? Nici măcar cel pe care îl considera cel mai bun prieten al său nu l-a băgat în seamă. Şi el care se străduise să scrie cât mai multe bileţele prin care să-i încânte! …A început să plângă încetişor.

Un băiat s-a dus lângă el şi i-a propus să împartă „atenţiile” primite, dar Alex a refuzat politicos, spunând că nu i-au fost adresate lui.

O fetiţă a venit cu ideea să se ridice în picioare toţi copiii care au primit „atenţii”din parte lui Alex. Erau douăzeci de bileţele scrise de colegul lor. Aproape toţi primiseră un semn de respect, de încredere şi apreciere, de încurajare, de prietenie din partea lui, şi ei… Ei, nu erau chiar cei mai buni. Mulţi s-au ruşinat. Cum să nu se fi gândit la el când era unul dintre cei cu care se puteau mândri?

- Tu eşti “cel mai bun”! au declarat atunci colegii de clasă şi au decis ca Alex să fie “liderul lor”.

**SECRETUL DESPRE CUM SĂ FII VESEL ÎN FIECARE ZI.**

**O POVESTE CU ITZA ȘI BUBI[[1]](#footnote-1)**

Prof. consilier școlar Tunyagi Ozana

CJRAE/CJAP Cluj

Iat-o pe Itza! O cățelusă mică și pufoasă, albă ca un fulg de nea, cu ochii negri, înțelepți și pătrunzători. A ieșit la soare, în grădină, să se întindă cu lăbuțele și burtica pe iarbă. Este vară, dragi copii, un anotimp pe care toți cățelușii din lume îl iubesc nespus. Mai ales când razele soarelui auriu și rotund ca o pizza rumenită pe cuptor le mângâie boticul și îi gâdilă prietenos pe burtică.

Itza are numeroase motive pentru care iubește vara, dar cel mai mult îi place pentru că poate să lenevească în liniște, cât e ziua de lungă până când este chemată în casă la mâncare. Astăzi, însă, lucrurile stau un pic altfel. Astăzi, nici n-a apucat bine Itza să se lungească pe iarbă că, dintr-un tufiș cu trandafiri, auzi un plânset slab, întrerupt din când în când de suspine. Curioasă și îngrijorată, Itza se trase mai aproape lângă tufișul de unde se auzea o vocișoară pițigăiată, care aparținea frățiorul ei vitreg, cățelușul Bubi.

Bubi, spre deosebire de Itza, care crescuse de mică într-o familie de oameni iubitori, și-a trăit primii ani din viață într-o curte la țară unde zi de zi a fost bătut, lovit cu pietre, chinuit, de oameni care nu le plăceau animalele. Înfometat și însetat, fără să aibă parte de vreo mângâiere sau o vorbă bună, Bubi își pierdea speranța că într-o zi va putea să alerge, să se joace liber, ca ceilalți căței de vârsta lui. Soarta bună i-a surâs, însă, într-o zi, și, fără să mai dăm alte detalii, Bubi a fost adoptat de familia Itzei unde viața lui s-a transformat, pe neașteptate, dintr-un vis urât într-o poveste magică.

Din când în când, însă, Bubi își aducea aminte de suferința sa și zilele însorite se întunecau sub povara amintirilor bătăilor și chinurilor trăite. Atunci, se retrăgea supărat într-un tufiș unde se lăsa copleșit de acele amintiri și nimic, nici măcar un os fraged și gustos nu-l mai motiva să iasă de-acolo.

În acel tufiș cu pricina l-a găsit Itza, plângând și suspinând trist și disperat.

* Bubi, te pot ajuta cu ceva? Văd că plângi și că ești taaare supărat. Vrei să vorbim? întrebă Itza.
* La ce bun? Nu mă poți ajuta cu nimic. Sunt supărat și trist și nefericit...Mi-am adus aminte de ce-am pătimit... tu, nu ai fost niciodată bătută, așa că nu poți să mă înțelegi, răspunse Bubi printre suspine.
* Într-adevăr, nu am fost niciodată bătută și nici n-am trecut prin ce ai trecut tu, dar un lucru știu sigur....faptul că te gândești mereu la ce s-a întâmplat cu siguranță nu te ajută. Ba, te face să te întristezi și mai mult, așa este? spuse Itza, mângâindu-l pe lăbuță.
* Da, sunt trist și nefericit, am avut o viață grea... fără mâncare, fără apă, fără prieteni...suspină Bubi.
* Așa este, nu neg acest lucru....dar poți acum să faci să fie altfel? Dacă plângi și suspini, lucrurile din trecut se schimbă? continuă încrezătoare Itza.
* Nu, nu se schimbă...și Bubi se opri din plâns.
* Atunci, are vreun rost să te tot gândești la bătăi și la suferință? Te ajută pe tine în vreun fel sau te face să te simți și mai rău? întrebă Itza.
* Nici nu mă ajută, nici nu mă simt mai bine....Aș vrea să fiu vesel ca tine, în fiecare zi...Dar cum? Și Bubi se apropie de prietena sa cu speranță în ochi.
* Dragul meu prieten, reluă Itza, îți spun un secret. Este un secret despre cum să fii vesel în fiecare zi.
* Da,da, spune! strigă Bubi nerăbdător.
* În primul rând, trebuie să accepți faptul că uneori vor fi și momente de supărare și tristețe în viață, dar că de tine depinde ca să îți recapeți bucuria.

Iată ce trebuie să faci:

1. Să apreciezi în fiecare zi ce e frumos și bun în viața ta, oricât de mărunt ar fi acel lucru.
2. Să faci în fiecare zi cel puțin un lucru care îți place.
3. Să faci în fiecare zi cel puțin un lucru nou, așa vei descoperi mereu ceva interesant.
4. Să ajuți pe cei care au nevoie de ajutor și să îți arăți recunoștința față de cei care te-au ajutat.

* Stai să văd dacă am înțeles, spuse Bubi entuziasmat.

Așadar, trebuie să fiu recunoscător pentru lucrurile frumoase și bune din viața mea: cum ar fi grădina asta minunată, faptul că am mâncărică gustoasă în fiecare zi, faptul că am prieteni cu care mă joc sau chiar faptul că o rază de soare îmi încălzește acum burtica!

* Da, spune, încântată Itza. Mai departe!
* Apoi, continuă Bubi, trebuie să fac în fiecare zi un lucru care îmi place: astăzi o să mă joc de-a prinsul cozii. Și fără să mai stea pe gânduri, Bubi începu să se învârte cu putere, chiuind în gura mare: acum te prind, codiță, fugi că te prind.
* Foarte bine, Bubi, ai învățat repede secretul meu, chicoti Itza.
* Da, da, și asta nu e tot, spuse Bubi gâfâind, oprindu-se din fugăreală. Trebuie să fac în fiecare zi un lucru nou, cum ar fi să mă bălăcesc în piscină, zise Bubi și, fără să mai stea pe gânduri, începu să caute frenetic printre lucrurile sale, colacul albastru.

Itza râse din toată inima și bătu din palme:

* Bravo, Bubi!
* Dar nu înainte, continuă Bubi cu emoție în glas, să îți mulțumesc, prietena mea dragă, să îți mulțumesc că mi-ai împărtășit secretul tău.
* Acum e secretul tău, spuse Itza veselă că și-a putut ajuta prietenul. Și va trebui să îl împărtășești și tu la rândul tău, celor care au nevoie să îl știe.

Dragi copii, voi ați reținut care e secretul? strigă Itza și Bubi în cor.

Fișă de lucru

*Identificați personajele poveștii și scrieți în norișorul roz sfaturile Itzei pentru Bubi.*

**

**SUNT SUPĂRAT!**

**OARE CE SĂ FAC?**

****

**Bibliografie:**

Budău Ozana, Perțe Adela, *Metafore psihoterapeutice*, Ebook multimedia, Editura ASCR, Cluj-Napoca, 2011.

**LEGENDA PÂRÂULUI CHIRIL**

Prof. Anișoara Vleju

Școala Gimnazială Crucea, jud. Suceava

Chril este satul în care locuiesc eu cu familia mea. Este un sat frumos, așezat pe laturile pârâului cu același nume, ce curge din munții Rarăului, arondat comunei Crucea.

La începuturile locuirii pe pământurile noastre, pe vârful Rarăului locuia un păstor bătrân, numit Chirileanu, care avea o fată. Încă de mică, fata bătrânului umbla pădurea în lung și-n lat, căutând mereu ceva.

* Fata tatii, tot cauți zi de zi, ai vrea să-mi spui ce?
* Îl caut pe Dumnezeu, tată!
* Vai, copilă! Dar Dumnezeu este peste tot, este aici cu noi, în bordeiul cu vatră și-n

ocolul cu vite...

Fata a rămas nedumerită. Tatăl ei cunoștea pe Dumnezeu și ei nu-i spusese

nimic.

* Dar la izvorul care a secat este Dumnezeu? De-atâta timp îl caut, tată, și tu

îmi spui că e aici?

Dumnezeu, din cer, auzi discuția celor doi și simți îndoiala din inima fetei.

* Să mi-l arăți și mie pe Dumnezeu, tată, altfel...

Bătrânul se întristă și, în taină, îi ceru lui Dumnezeu să i se arate. Dumnezeu îl iubea pe bătrânul din vârful muntelui și nu putea să nu Îi vină în ajutor.

* Am să mă arăt fetei tale, ca să creadă în Mine.

\*\*\*

Bătrânul și fata își petreceau zilele ca întotdeauna.

Într-o seară, apăru în ușa colibei un pui de căprioară speriat. Bătrânul se apropie de el și îl văzu cum tremură. În urma lui mai erau trei iezi, la fel de speriați. Îi primiră în bordeiul lor și bătrânul ieși în prag, ascultând. În depărtare se auzeau urlete de fiare sălbatice care răsunau prin văile largi.

Cu timpul cei patru iezi deveniră ca și copiii lor. Îi alintau, se jucau cu ei, își împărțeau bucatele, erau suflete desprinse din viețile lor.

Într-o noapte, fata bătrânului avu un vis. În vis, un om bătrân, cu chipul nevăzut, îi ceru să aibă grijă de copiii Lui. Era Dumnezeu, care i se arătă în vis. Fata înțelese pe loc că acesta este Dumnezeu. Dar copiii lui Dumnezeu, oare cine erau? Fata știu că erau cei patru iezișori blânzi.

A doua zi le dete câte un nume: Ursan, Todirel, Gropiță și Afina.

\*\*\*

Vara trecu. Spre toamnă, bătrânul și fata se pregăteau să își coboare animalele în valea mănoasă, dar nu aveau apă. Vara fusese secetoasă și apele se retrăseseră în adâncurile pământului la odihnă.

Într-o zi, din depărtări se auziră urlete de fiare sălbatice. Iezișorii se speriară și o luară la goană în toate cele patru direcții. Fata, înnebunită de durere, o porni în căutarea lor. Dar, fiarele sălbatice îi găsiră înaintea ei.

Pe Ursan îl găsi sfâșiat sub pietrele dinspre nord, Pietrele Doamnei. Din rănile lui se scurgea un firicel de sânge care s-a prefăcut în apă atunci când lacrimile fetei s-au amestecat cu el.

Trei zile și trei nopți a plâns copila până când a găsit-o bătrânul și a luat-o cu el.

* Lasă-mă, tată, să-i caut și pe ceilați copii ai lui Dumnezeu!
* Du-te, fata mea, îngădui bătrânul.

Fata porni spre răsărit și sub coama unei păduri îl găsi pe Todirel, sfâșiet de fiare. Când lacrimile ei atinseră rănile iezișorului, trupul lui se prefăcu într-o piatră de sub care un pârâiaș începu să curgă. Acolo este Todirescu, muntele dinspre răsărit al Rarăului.

În căutările ei, fata găsi și pe ceilalți iezișori. Trupurile fiecăruia se transformară în corpuri de piatră de sub care porniră pârâiașe mici spre vale.

Cele patru pârâiașe care coboară din munte, se unesc în satul Chiril sub forma unui pârâu care îl străbate. Primul pârâu vine de la Ursărie, de sub Pietrele Doamnei, de acolo de unde fata bătrânului Chirileanu l-a găsit pe Ursan. Al doilea vine de sub muntele Todirescu, al treilea vine dinspre vest, de la Groapa Adâncă, iar ultimul vine dinspre sud, de pe Afinet, locul unde fata lui Chiril a găsit-o pe Afina.

**OMUL ŞI CRUCEA**

Prof. Anișoara Vleju

Școala Gimnazială Crucea, jud. Suceava

În inima muntelui Cuibu, trăieşte un bătrân cu părul lung şi alb. E acolo de când pietrele, stă în coliba lui acoperită cu muşchi vechi, vorbind cu Dumnezeu şi cu toate animalele pădurii.

* Slavă să-i aducem lui Dumnezeu, copii ai mei, spune adesea, adresându-se unor

vieţuitoare numai de el văzute. Vreau să merg la Dumnezeu, copii, ard de nerăbdare să-L văd la Faţă.

Şi câte o veveriţă zburdă ştrengăreşte pe covorul verde din faţa colibei, unde la intrarea în peşteră şi-a zidit din piatră un altar alcătuit dintr-o masă şi o cruce. Se închină ca un credincios dintr-o frescă ortodoxă şi Dumnezeu de Sus îi răspunde.

* Ai să vii la mine, dar nu azi, ci când va fi vremea ta. Mai trebuie să trudeşti pe

pământ.

El îşi apropie buzele vinete de crucea de piatră şi spune:

* Vin, Doamne, dar când? Mult am vieţuit aici, mi s-a uscat inima de dorul Tău.

Dumnezeu tace, omul îi ascultă tăcerea şi plânge. Câtă singurătate mai are de dus? Trupul i s-a subţiat de tot, oasele îi ies prin haina peticită, vocea abia i se aude.

Într-o seară, stând în rugăciunea sa, vede cum din desişul din vale iese o căprioară. Speriată şi gâfâind, cu picioarele pline de lutul văii, se apropia, cerând cu ochii adăpost. Bătrânul întinde mâinile spre ea, căprioara îşi întinde boticul moale… În vale se aude zgomot intens, câini ce alergă lătrând, glasuri ce strigă cu disperare.

Un grup de vânători apare din desiş. Se iau pe urmele căprioarei, urcă până la coliba veche. În faţa lor, un om bătrân îngenuncheat în faţa unei cruci de piatră îşi spunea rugăciunea. Toţi încremenesc. Oricât de greu ţi-ar fi să crezi, când vezi o astfel de imagine, nu poţi să treci fără să te opreşti.

- Cine o mai fi şi acesta, zice un tânăr cu pălăria aşezată şmechereşte pe o ureche?

- Cine-o fi, întreabă altul?

Nimeni nu zice nimic. Locul pare desprins dintr-o legendă, un om în faţa unui altar de piatră, rugându-se într-o limbă ştiută doar de el şi rugăciunea curge ca un râu limpede spre Dumnezeu. Toţi se uită la această imagine sacră şi uită care le-a fost calea până aici.

În coliba cu miros de iarbă proaspătă, buruieni de tot felul, muşchi crescuţi anapoda şi piatră tocită de paşi, de dincolo de o adunătură de pământ bătătorit, se aude uşor o respiraţie agitată. Căprioara, cu inima cât un vârf de ac, abia îşi stăpâneşte inima să nu-i sară din piept. Dacă ar găsi-o vânătorii, lumea ei s-ar sfârşi. Poate omul acesta a ascuns-o bine, poate câinii vânătorilor nu-i vor adulmeca urmele la intrarea în colibă, poate va scăpa…

* Ciudată făptură, zise un vânător mai în vârstă. Să mergem, băieţi, lăsaţi-l cu

Dumnezeul lui, să căutăm căprioara.

Vânătorii îşi aşezară puştile pe umeri şi plecară. În urma lor, un bătrân îşi spunea rugăciunea interminabilă lângă altarul de piatră, în coliba lui, o căprioară adormea sub lumina slabă a razelor de lună. Se aşternea noaptea peste muntele Cuibu.

Dimineaţa, o ceaţă de vară acoperea văile, lăsând vârfurile descoperite ce păreau a se lăfăi la soare, sub razele blânde de mai. Totul prindea viaţă, firele de iarbă se legănau sub adierea uşoară, scuturându-se de rouă. În faţa altarului de piatră, bătrânul cu părul alb îşi spunea rugăciunea. Parcă încremenise aşa…

Deodată, din colibă, un zgomot uşor îl deşteptă. Căprioara se apropie încet de el, îi mirosi hainele cenuşii şi alergă cu bucurie în jurul altarului. Bătrânul o privea şi ochii fără culoare i se umeziră de drag.

* Iaca un suflet cu adevărat viu! Ce mi-ai trimis, Doamne?! Am pentru cine mai

zăbovi pe pământ, am pentru cine să mă mai rog şi cui să culeg merinde.

Căprioara se juca asemenea unui copil, zburda şi aducea veselie pe chipul obosit de bătrâneţe al omului. Îl însoţea peste tot, la cules de lemne, fructe de pădure sau ciuperci. Era o fiinţă care apăruse în viaţa lui atunci când nu credea că mai are motiv să rămână pe pământ. Dar, de la un timp, bătrânului începură a-i cam obosi picioarele şi ştia că era semn că Dumnezeu îl va chema la El. Dar ce se va întâmpla cu copilul lui, căprioara?

* Mai îngăduie-mi, Doamne Dumnezeule, să-mi îngrijesc copilul. Nu mă chema

încă la Tine!

Stătea zile în şir, rugând pe Dumnezeu să-l mai lase pe pământ. Dar Dumnezeu nu-i mai răspundea, ori poate auzul lui era prea slab şi cuvintele lui Dumnezeu nu-i mai ajungeau la urechi? Crucea de piatră era parcă mai înaltă, masa de piatră era parcă mai mare, totul începea să se schimbe. Iar căprioara, rar mai apărea în preajma lui. În depărtări se auzeau nişte urlete ciudate, lupi flămânzi îşi anunţau prezenţa pe crestele Cuibului.

Într-o dimineaţă, căprioara a ieşit din colibă, s-a uitat cu duioşie la bătrânul ce sta pierdut în rugăciune şi a plecat. Era o privire de rămas bun, căci n-avea să se mai întoarcă. Bătrânul a căutat-o zile după zile. Desişuri cu iarbă proaspătă ar fi putut s-o îmbie sau lupii s-o mănânce. Ochii îi erau grei, abia zărea copacii. Altarul de piatră nu se vedea nicăieri, crucea cea mare nu era nicăieri. Bătrânul rătăcise drumul.

* Îţi cer, Doamne, arată-mi cărarea spre inima Ta. Mi s-a uscat sufletul de atâta

singurătate…

Dumnezeu i se arătă şi îi spuse:

* Mâine ai să vii la mine, dar nu înainte de a te duce la coliba ta. Mergi acolo, intră

în peşteră şi aşteaptă. Am să vin să te iau.

O lumină în jur îl cuprinse şi în mijlocul ei, o căprioară îi arăta drumul. Părea să fie copilul lui, căprioara iubită. Încet, cu paşii bătrâneţii prinşi de tălpi, bătrânul o urma. Era o nălucă, părea vie, dar nu era. Imaginaţia lui o luase razna? Căprioara îi conducea paşii spre altar şi… dispăru. În negura serii, bătrânul gândi că vietatea pe care o adăpostise cu ceva timp înainte, îi arătă acum calea.

Ajunse la colibă. Căută după movila de pământ bătătorit. Ierburile şi muşchii din colibă erau neatinse, căprioara nu era acolo. Intră în peşteră, poate o găsi-o ascunzându-se de vreo fiară sălbatică. În peşteră, Dumnezeu îl întâmpină:

* Am venit să te iau. Du-te la altar şi ia-ţi crucea cu tine. Vei merge cu mine în

Împărăţia Cerurilor.

Bătrânul se întoarse în gura peşterii, căută spre coliba care-i fusese acoperiş o viaţă, se mai uită încă o dată înăuntru – poate-o vedea căprioara, întinse mâna spre crucea de piatră şi… o ridică. O luă în spate, apoi intră în peşteră. Acolo îl aştepta Dumnezeu.

Din desişul din vale, doi ochi mărunţi căutau spre colibă. În urmă, o larmă de glasuri şi lătrat de câini. Iute ca o săgeată, o căprioară, cu lutul văii pe copite, intră în colibă. Câteva clipe de larmă în vale, apoi o pace deplină. Din uşa colibei, căprioara, cu-o statură de stâncă, privea masa de piatră. Crucea şi omul nu mai erau.

**TĂRÂMUL MAGIC AL PRIETENIEI**

Vleju Irina Aurora, clasa a IV-a

Școala Gimnazială Crucea, jud. Suceava

În partea de răsărit a lumii, pe un platou plin de flori și verdeață, un loc mirific unde ploi prietenoase curăță în fiecare seară, târziu, praful depus peste zi, se află tărâmul Friendland. Este un loc magic, un loc în care frumusețea se îmbină cu cerul, florile, iarba și apele. Locul este condus de un rege cu inima mare și prietenoasă: regele Megano.

Tărâmul magic, Friendland, este locuit de oameni și vietăți legendare. În jurul palatului din Friendland trăiesc oameni, pegași, unicorni, dinozauri, dragoni, elfi și licorni.

Într-o zi, un dragon al focului a fost chemat la palat de către regele Megano și regina Megana. Regale Megano i-a zis:

- Fuegono, rege al dragonilor fuegonieni, îți poruncesc să te duci în ținutul Eticonia să aduci cristalul adevărului!

– Sigur, luminăția ta!

– De un an cristalul ne-a fost smuls din Casa Adevărului de către monștrii cu o coadă și patru ochi și de atunci numai dezbinare și minciună plutește peste supușii mei. Nimeni nu spune adevărul, nimeni nu crede adevărul, toți sunt dușmani și se acuză. Această dezbinare trebuie să înceteze. De aceea îți cer, rege al dragonilor fuegonieni, să-mi aduci înapoi cristalul, ca să readucem armonia și buna înțelegere printre noi. Dar să fii cu băgare de seamă pentru că peste tot te pândesc nenumărate pericole, mai ales monștrii cu șase ochi și câte două cozi din neamul eticonian de sud care stau de pază la hotarele regatului Eticonia și scorpiile eticoniene care se pot preschimba în fete frumoase care ademenesc trecătorii și apoi îi mănâncă.

– Voi avea grijă, preabunule rege Megano și mă voi întoarce cu cristalul adevărului.

A doua zi, dragonul Fuegono zbura spre ținutul Eticonia, hotărât să aducă regelui Megano cristalul adevărului. Însă, dincolo de pădurile veșnic verzi îl întâmpinară monștrii cu patru ochi și o coadă.

– Ce cauți aici, dragon nesăbuit ce ești?

– Duc o veste regelui vostru, lăsați-mă să trec!

Și Fuegono, prin înșelătorie, reuși să treacă de monștrii de la hotarele țării lor. Dar pe drum, scorpiile îl tot ademeneau sub forma unor fete care îi cereau ba una, ba alta, cu gândul de a-l abate din drum și a-l mânca. Fuegono reuși să treacă și de ele și ajunse la palatul din Eticonia unde, prin aceeași înșelătorie reuși să treacă de monștrii cu șase ochi și două cozi.

Regele Etiono îl primi.

– Ce vești îmi aduci și din ce ținut vii?

– Vin din Friendland și dacă nu-mi vei înapoia de bună voie cristalul adevărului, am să te ucid și am să-l iau singur. Scoțând cu iuțeală fulgerătoare sabia, regele i se adresă:

– Cum îndrăznești să vii aici și să-mi ceri aceasta? Acum cristalul adevărului este al meu și nimeni nu are dreptul să mi-l ceară.

Dar în clipa următoare, Fuegono îl lovi cu coada peste mână, cu o repeziciune uimitoare iar sabia îi zbură și se înfipse în zidul palatului. Îl mai lovi o dată cu coada și regele se prăbuși inconștient. Fuegono zbură din încăpere în încăpere până găsi cristalul și îl luă. Apoi porni în zbor spre Friendland, spre nedumerirea monștrilor cu patru și șase ochi și a scorpiilor, care nu știau ce se întâmplase.

Ajuns la palat, intră falnic.

– Iată cristalul adevărului!

– Îți mulțumesc, mărite rege al dragonilor fuegonieni!

Atât apucă regele să spună, că Fuegono plecă iute spre palatal său pentru că regina lui urma să îi aducă pe lume un urmaș.

Câteva zile mai târziu, regele Megano chemă la el pe Frostino, regele neamului frostinian.

– Rege al gheții, îți poruncesc să mergi în Enderland și să îmi aduci înapoi mărul de aur. Ne-a fost răpit de acienii lui Endredos acum mai bine de un an și de atunci locuitorii din Friendland sunt mereu înfometați și săraci.

– Voi aduce înapoi mărul de aur, mărite rege!

– Ai grijă, curajosule Frostino! Acienii par blânzi, dar sunt nemiloși! Și plecă.

În drumul spre Enderland, Frostino găsi vietăți triste, înfometate, puișori plângând și hrănindu-se cu iarbă și scoarță de copaci. De când fusese furat mărul de aur, în grădinile, ogoarele și livezile din Friendland nu mai creșteau legume, cereale sau fructe. Parcă erau blestemate toate: nicio sămânță nu încolțea, niciun pom nu rodea. Locuitorii din Friendland nu aveau altă soluție decât să bea apă și să mănânce scoarță de copaci sau iarbă.

Când a intrat în ținutul Enderland, acienii l-au înconjurat.

– Cine ești și ce cauți în ținutul nostru?

– Sunt un călător istovit de drum și caut un loc să mă odihnesc.

Acienii l-au dus regelui pentru că părea altfel decât ei. Endredos, regele lor, l-a întrebat:

- Din ce ținut vii și încotro te îndrepți?

– Merg prin lume de mult timp și nu mai știu de unde am plecat, dar caut ținutul de gheață, bunule Endredos! Sunt foarte ostenit, căci de zile întregi merg în neștire pe arșița asta, fără să dau de vreun izvor sau vreo fântână.

– Râmâi la mine până mâine, să mâncăm și să bem, îi spuse regele Endredos. Aduceți bunătățile!

Atunci o armată întreagă de acieni au adus pe masă cele mai gustoase și bune mâncăruri și cele mai fine băuturi.

– Mănâncă și bea, călătorule, îi zise regele! Și începu să mănânce și să bea cu poftă din ceea ce era pe masă.

Dar Frostino avea de îndeplinit un plan. Așa că mâncă pe săturate și se prefăcu că bea vin, în timp ce acienii și regele lor beau pe nesăturate.

După un timp, Frostino îi zise regelui, prefăcându-se:

- Nu mai pot…, nu mai văd bine…, nu mă mai țin picioarele… Și-și lăsă capul pe masă de parcă ar fi adormit brusc.

În următoarele momente, zgomotul și veselia se stingeau încet, încet, lăsând loc sforăiturilor care deveneau din ce în ce mai sonore. Frostino ridică încet capul de pe masă și văzu în jurul lui pe toți acienii adormiți, împreună cu regele lor. Se ridică încet, luă cu grijă cheia de la încheietura mâinii regelui și căută prin palat până găsi mărul de aur. Dar nu avu nevoie de cheie pentru că mărul strălucea pe o tipsie în camera din spatele tronului. Luă mărul de aur și-n locul lui lăsă o grămadă de galbeni pentru a-i răsplăti generozitatea cu care îl primise și îl ospătase și la plecare lăsă pe masă, în fața regelui Endredos, cheia.

Ajuns la regele Megano, îi întinse mărul de aur, spunându-i:

- Începând de astăzi, să aibă parte locuitorii din Friendland de hrană și belșug!

– Îți mulțumesc, Frostino, pentru curajul și priceperea ta! Ai adus în regatul meu bunăstarea și belșugul ce, prin viclenie ne-au fost furate și azi, prin viclenie le-ai recuperat.

Făcând o plecăciune, Frostino plecă din fața regelui, în urale, căci poporul aflase cine a adus înapoi mărul de aur.

Câteva zile mai târziu, regele fu înștiințat că apele și izvoarele seacă, deoarece atunci când a fost adus mărul de aur, ogoarele, livezile, grădinile, viile, câmpurile au început să rodească și au folosit toată apa izvoarelor și a fântânilor. Cineva trebuia să facă ceva pentru a dezlega încuietorile apelor.

Stând la sfat cu oamenii săi, regele își aminti de licoarea magică ce izvora în urmă cu ceva timp din fântâna din grădina palatului, din care un creeper luase pentru a-și răcori fața și a avea pe drumul spre întoarcere în Creeperland. Creeperul dădu regelui său carafa cu apă și acesta, văzând că e magică, o turnă în izvorul nesfârșit din Creeperland. Din momentul acela, fântâna din curtea regelui Megano secă. Așadar, trebuia adusă înapoi măcar o picătură din fântâna din Creeperland și încuietorile apelor ar fi fost desfăcute.

Îl chemă la sine pe Windono, un licorn, care era regele vântului.

– Du-te în Creeperland și adu-mi o picătură din licoarea magică ce curge în fântâna din Creeperland. Doar așa vom desface încuietorile apelor și Friendland va avea iarăși ape bogate și multe.

– Am să aduc licoarea numaidecât, măria ta!

Windono plecă iute ca vântul și ajunse în Creeperland cât ai clipi. În curtea regelui Creepenos era foarte multă lume. Windono se transformă într-o pală de vânt, intră în fântână, îți umplu carafa cu licoarea magică și se întoase. Nimeni nu a știut că a fost acolo.

Regele Megano l-a binecuvântat, lăsându-l să zboare liber peste câmpuri. A băut din licoarea magică, a turnat restul în fântâna din curtea palatului și de atunci nu a mai fost secetă în Friendland.

Povestea mea se încheie cu veselia și bunăstarea din ținutul magic, un ținut de poveste în care prietenia, pacea, belșugul și hărnicia fac casă bună cu locuitorii prietenoși, pașnici, bogați și harnici.

Acest ținut este ținutul în care am călătorit în primii zece ani de viața mea când, ființele legendare mă însoțeau în visele mele nocturne sau diurne. Și vreau să vă mai spun că, deși cristalul adevărului a fost luat din Eticonia, locuitorii de acolo încă nu au aflat pentru că nimeni nu a spus de atunci încoace nicio minciună și nici regele lor, care a uitat că furase cândva acel cristal. Când s-a trezit din beție, regele Endredos a găsit în locul mărului o grămadă de galbeni și a crezut că mărul de aur se transformase în bani de aur iar în Creeperland nimeni nu a știut că Windono a fost în fântâna cu apă veșnică și a luat din licoarea magică.

Și încă ceva. Știați că cei trei regi: Etiono, Endredos și Creepenos sunt prieteni buni cu regele Megano? Iar Fuegono, dragonul focului, Frostino, regele gheții și Windono, licornul vântului, știați că sunt și ei buni prieteni?

*Și-am încălecat pe-o șa*

*Și v-am spus povestea-așa!*

*Și-am încălecat pe-o roată*

*Și v-am spus-o toată!*

**VORBE CU HAR**

Prof. Adăscăliţei Andra-Mirabela

Liceul Tehnologic Special “Ion Pillat”, Dorohoi

Odată, în vârful unui munte, într-o peşteră rece, trăia în post şi rugăciune avva Alexandru. Era un sfânt binecuvântat cu multe daruri de la Bunul Dumnezeu deoarece era plăcut pentru dragostea şi credinţa pe care le avea.

La acest sfânt mergeau mulţi oameni: bolnavi care sperau în vindecare, unii doritori să primească cuvânt de înţelepciune dar uneori chiar şi călugări care aveau nevoie de îndrumare pe calea credinţei.

Ȋntr-o zi, câţiva fraţi de la o mănăstire s-au pornit pe mare, cu vaporul, să-l viziteze pe bătrânul Alexandru. Pe vas se afla şi un călugăr mai bătrân, avva Filimon, care avea şi el aceeaşi destinaţie. Călătoria fiind mai lungă, aceştia au început să vorbească din Scripturi, din vieţile sfinţilor dar şi lucruri şi întâmplări trăite de ei şi de alţi cunoscuţi.

Ȋn timp ce ei povesteau, bătrânul avva Filimon tăcea şi îi asculta fără să intervină în discuţiile lor, spunând rugăciuni în minte şi învârtind mereu mărgelele metaniei din mâna lui.

După o vreme, ajungând vasul la mal, au început toţi laolaltă să urce muntele până când au ajuns la chilia Sfântului Alexandru. Aici, acesta i-a primit cu drag şi cu respect, întrbându-i pe fraţii cei tineri:

* Ei, fraţilor, văd că aţi călătorit împreună cu avva Filimon! Aţi avut o companie bună?

- Da, cum să nu! răspunseră cu toţii în cor.

Iar, mai apoi, îl întrebă şi pe bătrânul Filimon:

* Buni fraţi ai avut cu tine, avvo?
* Avut-am! răspunse bătrânul.
* Dar, ce zici? Cum ţi se par tinerii noştri?

- Ei, toţi sunt buni cu adevărat, însă ograda lor n-are poartă şi oricine voieşte poate intra şi în grajdul lor şi să dezlege asinul şi să îl ia.

* Dar ce însemnătate au aceste vorbe, avvo? întrebară tinerii.

Atunci, avva Alexandru, care avea multă înţelepciune, le spuse acestea:

* Cuvintele rostite adineauri, iubiţilor, înseamnă că voi nu aveţi măsură la vorbă şi toate

câte vă vin la gură, acelea le grăiţi şi astfel potrivnicul nostru poate intra nestingherit să vă fure preţioasa voastră mântuire.

De aceea, este bine câteodată să mai punem frâu gurii noastre, să nu vorbim pe alţii ca nu cumva să ne facem judecători înaintea lui Dumnezeu.

**POVESTE TERAPEUTICĂ**

**“Fetita cu emotii”**

Profesor Arsene Alina,

Școala Gimnazială Specială nr. 4, București

A fost odată o fetiță gingașă ce avea un bunic mereu blând și înțelegător. Aceștia locuiau într-o casă mică și primitoare în care petreceau momente frumoase împreună.

Un astfel de moment se întampla seara , era timpul de povestea de seară și din cameră se auzeau râsetele fetiței și cuvintele frumoase ale bunicului. Insă, într-o seară, bunicul o găsește pe fetiță stând în camera sa foarte liniștită.

-Draga mea fetiță, ce faci aici? Este timpul pentru povestea de seară!

Fetița nu răspunde! Atunci, bunicul se așează lângă ea, îi cuprinde mâinile mici și calde ântre ale lui, bătrâne, dar minunate, și o întreabă:

-Cum te simți, draga mea fetiță?

Cu privirea în jos, fetița îi răspunde bunicului:

-Bunicule, astăzi s-a întâmplat să mă simt în mai multe feluri și nu mi-au plăcut toate acestea. Pot să îți spun că cel mai mult mi-a plăcut când m-am simțit bucuroasă pentru ca m-am întâlnit cu prietena mea cea mai bună. Restul…

-Ce s-a întâmplat? Vrei să îmi povestești?

-Uff…înainte de a îmi spune poezia în fața colegilor, cu toate ca am

învațat-o împreuna cu tine, bunicule, am simâit că îmi este frică de a recita în fața lor. Încurajată de doamna educatoare, am reușit să spun poezia, dar aș fi vrut să nu am acea emotie. După aceasta, am fost uimită de zâmbetul doamnei, dar și furioasă pe colegul care mi-a spus: “fricoasa”. Iar acum, bunicule, mă simt tristă pentru cum m-am simțit astăzi. Eu vreau să mă simt doar bucuroasă! Nu îmi plac emoțiile negative!

-Draga mea fetiță, este foarte bine să vorbim despre emoțiile noastre. Este o emoție frumoasă ***bucuria***, dar nu este singura pe care oamenii o pot simți. Experiențele noastre ne pot oferi și emoții negative, precum ***frica, uimirea, furia, tristețea***, acestea fiindu-ne necesare, chiar dacă nu ne plac întotdeauna. Împreună, aceste emoții pozitive și negative ne ajuta să ne dezvoltăm personalitatea și trebuie să le înțelegem și să le acceptăm în viața noastră.

-Așa voi face! Îți mulțumesc, bunicule!

**POVESTEA VORBEI **

**Profesor psihopedagog Voicea Daniela, Școala Gimnazială Specială nr.4, București**

**Mesajul terapeutic :**felul în care ne adresăm celor din jur ne afectează calitatea vieţii.

Costel este un copil ca mulţi alţi copii : nici prea cuminte, nici prea ascultător, ce mai....este aşa cum am fost poate şi noi când eram foarte mici !

Avea însă o pornire ciudată prin faptul că încerca să atragă atenţia asupra sa folosind cu mare uşurinţă cuvinte urâte. Nici una, nici două, când lucrurile nu mergeau aşa cum voia el sau părerea lui nu era ascultată de ceilalţi, apela imediat la cuvintele urâte ! Acest lucru se întâmpla foarte des, indiferent că era în mijlocul unui joc cu alţi copii acasă sau la şcoală sau în timp ce mergea cu părinţii la cumpărături. Copilul jignea pe oricine i se împotrivea câtuşi de puţin sau îi stătea în cale şi acest lucru făcea ca părinţii să pălească de ruşine. Deşi au încercat de nenumărate ori să-i explice că orice situaţie poate fi rezolvată fără să împrăştii în jur cuvinte urâte şi jigniri, Costel nu se oprea deloc.


Într-o zi mama sa nu a mai putut răbda când i s-a adus la cunoştinţă iar că Costel se purtase din nou necuviincios, dar de data aceasta chiar cu doamna învăţătoare.

Când copilul a revenit acasă de la şcoală şi a încercat să o îmbrăţişeze pe mama sa, aşa cum făcea de fiecare dată, aceasta l-a oprit şi, deşi îl iubea foarte tare, i-a spus :

- Dragul meu, tu ştii cât de mult te iubesc, însă azi a fost prea mult ! Când am aflat că iar ai vorbit urât şi necuviincios la şcoală am crezut leşin de ruşine ! În acest moment nu te pot îmbrăţişa! Când am aflat din nou despre purtarea ta necuviincioasă şi vorbele urâte spuse de tine parcă mi s-a tăiat respiraţia ! Îmi doresc foarte mult să poţi vorbi frumos cu toţi cei din jurul tău. Nu ştiai că purtarea bună şi vorbele frumoase sunt ca un parfum care este plăcut mirositor şi care face ca oricine să ne vrea aproape, iar purtarea şi vorbele urâte împrăştie un miros îngrozitor şi respingător care face pe cei din jur să se ferească de prezenţa celui care le face?

Timpul a trecut şi a venit şi vremea somnului. Costel a adormit cu greu, gândindu-se la respingerea îmbrăţişării sale de către mama sa. A început să viseze... Se făcea că de fiecare dată când deschidea gura să spună un cuvânt urât din ea ieşeau pe lângă sunete şi un miros îngrozitor, greu de suportat. În jurul lui se împrăştia acest miros şi oriunde mergea mirosul era cu el. Nimeni nu îl mai voia prin preajmă din cauza acestei miresme, toţi îl respingeau. A încercat de multe ori să se spele cu cel mai bun săpun, însă mirosul mirosul persista. Nu putea face nimic pentru ca mirosul să dispară! Apoi, dintr-o dată s-a produs o minune : mirosul a dispărut brusc, când Mihuţ a spus primul cuvânt frumos ! Imediat copilul s-a simţit uşurat şi mulţumit! Da, chiar aşa s-a întâmplat în visul lui! O mână nevăzută împrăştia în jurul lui un parfum minunat, de flori de primăvară, de fiecare dată când se adresa cuviincios, politicos sau făcea un mic compliment. Mama sa a fost prima care a fost uimită de uimitorul parfum împrăştiat de vorbele frumoase spuse de copil la intrarea în încăpere şi l-a recompensat cu o mângâiere caldă. Apoi a remarcat puterea cuvintelor frumoase şi asupra celor din jur care se simţeau acum bine în prezenţa lui şi nu îl mai respingeau. Când spunea un cuvânt urât mirosul respingător revenea, de aceea Costel a învăţat repede să le evite pe acestea şi să le rostească pe cele care aduceau cu ele adierea plăcută şi înmiresmată.

- Aaaa, ce bine, s-a gândit şi şi-a spus băiatul!Este aşa de simplu !Acum ştiu ce trebuie să fac!

[](https://www.google.ro/url?sa=i&rct=j&q=&esrc=s&source=images&cd=&cad=rja&uact=8&ved=0ahUKEwi-zrCto4PLAhWBPRQKHcFKByYQjRwIBw&url=http://www.nytimes.com/2008/08/05/science/05angier.html&psig=AFQjCNEyi2fhLSiTSNPJ-4ZlMxWX5hPWiw&ust=1455952325594620)Visul nu a întârziat să aibă efect şi în viaţa reală. A fost nevoie doar să remarce că lucrarea unui coleg era poate mai reuşită ca a lui şi să spună cu sinceritate acest lucru! Altă dată ar fi spus altfel, fireşte, poate chiar ar fi mâzgălit-o dintr-o mică răutate. De azi a putut să îşi controleze cuvintele şi să le facă să fie frumoase şi plăcut parfumate !

Iar acest lucru l-a făcut să se simtă mult mai bine !

****

**PARCUL DIN CURTEA BISERICII, INIMA UNUI ORAȘ**

Prof.Geabău Marilena,

Școala Gimnazială Specială nr.4București

Piața Unirii a fost și a rămas inima capitalei României.Numele ei spune totul, adunând intr-o privire rotită , șapte biserici monumentale,patriarhia și senatul, o piață devenită parc și alte mici refugii afective de o parte si alta a aortei-Dâmbovița, cum ar fi parcul din curtea bisericii Sf.Ecaterina.Curtea bisericii e un fel de a spune, căci ea a fost odinioara cimitir si s-a restrâns, făcând loc unei curți de case cu etaj, făcute de magnatul Malaxa spre a fi locuințe de serviciu pentru muncitorii de la fabricile sale. Casele au fost zidite după primul război mondial și au fost locuite conform intrebuințării planificate de Malaxa pâna după al doilea război mondial.Curtea acestor case era imprejmuită de un gard din fier forjat ,delimitându-se pe de o parte de biserica Sf.Ecaterina, iar pe de alta parte de Spitalul de tuberculoși.In peretele din lateral stânga cum vii de la biserică, se afla Clubul/Casa pionierilor sectorului 4. Azi această construcțiegăzduiește Facultatea de administratie publică a ASE-ului.

In capătul curții se aflau anexe gospodăresti pentru depozitat gunoiul, intins rufe deasupra unei suprafețe imprejmuite cu gazon și loc de joacă pentru copiii din curte. Curtea are două ieșiri, una pe strada Principatele Unite, a doua ieșire este pe langă biserică , pe strada Sf.Ecaterina.După război, casele din curte au fost naționalizate și date în folosință lucrătorilor de la tipografie.Cele două case din dreapta intrării, de către Principatele Unite, au fost bombardate in timpul războiului iar locatarii de atunci, funcționari superiori, au reconstruit casele , devenind proprietari.De vreo cinsprezece ani, s-a construit un loc de joacă in marginea curții care se învecinează cu biserica iar pavajul de pavele din granit a fost inlocuit cu asfalt.Cam tot atunci, secția de spital TBC a fost renovată și împrejmuită, devenind azil de bătrâni.

Familiile care locuiesc acum aici nu mai au angajator comun și au cumpărat de la primărie dreptul de proprietate a acestor case aproape ruinate după un secol de existent.Dar , culmea ghinionului, desi multe din ele sunt gata să cadă la orice cutremur ,făurite de gloanțe și pline de igrasie, au apărut și ,,proprietarii,, de dinainte de război,care au vrut încă un preț de la cei care au cumpărat deja casa de la ICRAL.Casele au trei nivele si pe fiecare nivel locuiește de regulă o familie:demisol, unde trăiesc un rând de oameni, parter, unde trăiește altă familie, etaj, unde trăiește o a treia familie și ultimul nivel e mansardă care e locuită doar la două din cele opt vile.Două dintre casele care se află la extremități sunt asemenea unor blocuri vechi și mici cu trei –patru scări.Gradul de confort al acestor locuințe e mai redus decât la celelalte vile, aici locuind maxim două familii pe o scară dar chiar și așa aceste locuințe sunt la mare căutare fiind in centru,langă facultatea de teologie și cea de administrație publică.

,,Aşezată la poalele dealului Patriarhiei, în vecinătatea Pieţei Unirii şi a vechiului centru istoric, Biserica „Sfânta Ecaterina“ numită si biserica dintre mlaștini ctitorită de Pană vistierul,datează din secolul al XVI-lea. Înconjurată de un mic parc verde, plin mai mereu cu studenţii facultăţii de teologie, biserica era situată pe vremuri în afara Bucureştiului, în dreapta Dâmboviţei, pe atunci plină de mlaştini, stufărişuri şi bălţi. De aici începea drumul Giurgiului, adică actuala Cale Şerban Vodă. Pe atunci colina, la poalele căreia se afla biserica, un loc înalt şi izolat, ferit de revărsările periodice ale râului şi acoperit cu podgorii, era cunoscută drept Dealul Viilor sau Dealul Podgorenilor.Cu timpul, colina a primit denumirea de Dealul Mitropoliei şi apoi Patriarhiei.,,

In curtea bisericii am plantat doi arbuști de tuia cand mi-am botezat copiii.Intre timp, biserica a intrat in renovare și așa a fost vreo șapte ani, vreme in care unul din arbuști a fost axfixiat de materialele de construcție și molozul aruncat în curtea bisericii.Văzând că nu se mai termină , am crezut că Dumnezeu ne mai pedepsește odată fiindcă cei care am trăit un sfert de veac in umbra acestei biserici, am pierdut prin voia noilor politici bisericești pe cel mai grozav părinte de mireni dintre câți am cunoscut,părintele profesor Costea Tănăsache.De când a fost transferat , aud seara cântând cucuvele și glasuri sinistre, trecând dinspre parc , pe lângă casa parohială, către casa mea.De șapte ani casa aceasta parohială adăpostește muncitori zilieri ,e ca un șantier fără noimă, ca o baracă fără priveghi.

Părintele de acum e un om cuminte și muncitor dar, a fost aruncat aici ca intr-un loc unde a fost smulsă o inimă.Pe vremea părintelui dinainte, biserica vuia zi de zi de studenți care cântau,slujeau, curățau, făceau ateliere cu copii.De când a plecat părintele, nu știu de ce , nu mai sunt mai mult de zece studenți, mereu aceiași care vin și slujesc cum pot.A mai fost un preot alături de cel care slujește acum dar a plecat.Aduna mulți tineri în jurul lui , singuri,indrăgostiți sau căsătoriți.Biserica se umplea de tineri și copii până la prânz duminica și la sărbători.Dar a fost trimis și el, iar cei care rămânem, suntem mai puțini , mai bătrâni și ne cunoaștem mai puțin.

In parcul din curtea bisericii vin atât copii de români cât și de țigani din vechea mahala a Unirii.Țigăncile vin cu puradeii și scuipă semințe în ochii nostri ,chiar dacă nici una din ele nu locuiește în această curte.Majoritatea vin din casele naționalizate de pe Șerban Vodă și vorbesc atât de urât încât în afară de copiii proprietarilor locuintelor din curte, celelalte mămici evită să-și mai aducă aici copiii după ce le aud pe ele și copiii lor. Adesea se face vâlvă de la gurile spurcate ale puradeilor și mamelor lor care , parcă pun stăpânire pe curtea oamenilor cu tendința lor de a-I domina cu obrăzniciile lor pe părinții cu copii veniți să se aerisească.Numai sectoriștii mai fac chivuțele și puradeii să plece după ce , uneori dau și foc la ziare în mijlocul parcului, lângă toboganul de plastic, pe covorul poliacrilic care atenuează efectul căderii în joacă la copiii lor.Uneori, sătui de atâta circ , pe care-l amplifică și tăticii puradeilor,zmeii care vin să-și regleze conturile tot aici, spărgând chiar parbrizele mașinilor din curte, proprietarii păgubiți cheamă poliția și cer să se desființeze locul de joacă fiindcă majoritatea sunt octogenari și nu mai au parte de liniște în curtea lor.Trăiesc aici și figure celebre, familii de foști ambasadori, producători la televiziunea română, arhitecți, medici,preoți,compozitori.

Duminica în timpul slujbei, tinerii ies cu micuții lor să-i liniștească în parcul din curtea bisericii cum am spus noi care de fapt e gard în gard cu curtea bisericii.Leagănele și băncile, ca și arborii uriași care fac umbra locului de joacă, arhitectura toboganului și leagănelor cheamă copiii tainic la bcurie. Dacă în arșița soarelui din parcul Unirea cu fântâni arteziene simți că te descompui în iulie, aici la nici două rânduri de blocuri în spate, în curtea din umbra bisericii unde dascălii devin preoți,simți aerul proaspăt că-ți taie respiratia sau măcar te inviorează.Timpul a dat o nouă față parcului, bisericii,copiilor și oamenilor care-și duc viața ca niște albine ori trântori în jurul acestui stup,casa lui Dumnezeu, Biserica Sf.Ecaterina.

**GURA MEA DE RAI**

Alexandra Geabău,C.N.Ion Creangă București

Indrumător prof.Gorgon Daniela

Mereu o auzeam pe mama spunând celor ce întrebau, că s-a născut între codrii de aramă și pădurea de argint. Mergem în toate vacanțele la bunicii mei care locuiesc undeva între Agapia și Văratec și când se termină vacanța n-aș mai vrea să plec de acolo.Pe mijlocul grădinii trece un pârâu unde pescuiesc stând lungită pe oricare răchită bătrănă din cele ce ascund splendoarea trecerii apei pe prund cu milioane de mici jivine mișunând pe sub lespezi.

Ulii și vulpile găsesc în acest huceag de răchite și aluni , un refugiu din care cheamă sau așteaptă găinile bunicilor să le înhațe.Am multe prietene acolo cu care mă joc, pescuiesc ori merg la bureți prin pădurea ce începe la capătul grădinii și pare fără sfârșit. În pădure găsești mereu ceva bun:bureți, fragi,mure,alune,flori de tei, sunătoare, ghințură,soc și tot felul de alte buruieni cu puteri miraculoase, lemne, de foc ori de făcut tot felul de jucării..........

Pădurea e un univers curat și miraculos într-un univers murdar, care e lumea oamenilor cu gând de distrugere a pădurii și a tot ce e grozav ca pădurea. Doar acolo și în pârău am văzut cum răsar plante și gâze și mor în ochii mei .Soarele coboară sfios la rădăcina copacilor iar copacii mor și seamănă cu niște dragoni ori cu zmeul din poveste. Pe la mijlocul satului trece un rău pe prund –Cracăul, unde noi copiii fugim zilnic la scăldat, retrăind povestea despre viața lui Ion Creangă. Acolo ne intâlnim mulți copii și povestim din întâmplările noastre, ghidușii cu mersul la furat de cireșe ori de zmeură pe la casele babelor și moșilor care aruncă după noi cu bucăți de pământ ori ne fugăresc cu biciul.

La capătul satului nostru ,un preot-Constantin Matasă, a descoperit acu o sută de ani ,urme ale vieții strămoșilor noștri pe acel muncel de piatră pe la poalele căruia trece Cracăul și care se numește Cetățuia. El a găsit acolo ,,Hora de la Frumușica,, și multe alte lucruri care erau folosite de străbunicii noștri. Tot acolo Ștefan cel Mare a stat să pândească pe unde vin turcii și apoi s-a năpustit asupra lor ,satul vecin numindu-se Ștefan cel Mare acum. În cinstea victoriei , domnitorul a făcut la noi în sat o biserică. Bunicii mă duc adesea vara la biserică, la nunți și înmormântări și acolo am auzit multe strigături, bocete și am văzut multe rânduieli care nu sunt la bunicii din Teleorman când sunt asemenea întâmplări. Bunica mi-a spus că asta e folclorul zonei iar el e diferit de la munte la câmpie și de la o zonă –Moldova, la altă zonă-Țara Românească. Mi-a plăcut mult o urare de An Nou și costumele populare cu care merg bunicii la biserică și am să le prezint aici:

,,Bună seara, bună seara gospodari,Pentru noi sunteţi pregătiţi?Sau nu vraţi să ne primiţi?Dar ni-ţi primi cum ar fiCă pân-la anul n-om veniCă de când seara a-nserat,Aşa plug n-a mai umblatMititel şi minunatCu bârsa de lemn uscatCând în brazdă l-am băgatFierul cel lung s-a stricatDegrabă am alergat la Avram ţigan buzat,Şapte ciocane i-a dat,Îndată l-a încrovărat,Şi-apoi ne-am apucat de arat,Brazdă neagră-am răsturnat,Grâu de vară-am semănat,Grâu de vară cu negară,Să răsară până-n seară,Grâu mărunt cu arnăut,A dat Domnul s-a facut.Am arat cât am arat,Am dat plugul de perete,Boii la iarbă verde,Şi flăcăii-n sat la fete,Mai mână măi băiete…Hăi, hăi……

Dacă mama se laudă ca vine din satul vecin cu cel al lui Nică a lui Ștefan a Petrei, eu am crescut cu lucirile Dâmboviței în ochi.Viața la oraș pentru un copil nu are atâtea bucurii ale libertății ca cea de la țară și spun asta pentru că vreme de nouă ani mi-am petrecut vacanțele în satul natal al mamei unde pârâul care trecea pe la mijlocul grădinii era plin cu vietăți iar gradina se invecina cu pădurea..........

De la geamul sufrageriei se văd toamna șiruri de tei care își plâng tristețea în apele Dâmboviței.Cârduri de păsări călătoare se rotesc deasupra noastră,umplând văzduhul cu strigăte sfâșietoare.Florilor din glastre le-a pălit strălucirea. Afară este frig și plutesc în aer frunzele,dansatori de vals îmbrăcați în costume ruginii,galbena și roșii.Sufletul meu se mohorăște asemeni cerului din care se preling lacrimile timpului pierdut. Prin fereastra bucătăriei strălucesc turlele patriarhiei și tropotesc tacticos clopotele celor șapte biserici ce împodobesc Piața Unirii...

Copil cu rădăcinile-n asfalt, m-am jucat trei anotimpuri din patru în parcul Tineretului, Cișmigiu ori Carol.Totuși , inima mea e ruptă-n două de amintirea pietrelor pe care adorm la marginea Cracăului după baie ori ascult greierii și privighetorile până la ridicarea lunii, cu undița-n mână. Am undițe cu care stau pe lacul din parcul Tineretului sau pe Dâmbovița în fața casei dar, mi-e frică să mănânc peștii pe care-i prind aici după ce am gustat cândva unul din ei ,pe care mama l-a pregătit ca pe oricare dar avea un gust rău...

La țară casele sunt la suta de metri una de alta dar, când mă sui în dud ori în cireș și strig la fetele cu care-mi petrec vacanța, ele-mi răspund numaidecât de pe delnițele unde se ridică locuințele lor.Împreună mergeam și la ciuperci și la scăldat, și la furat cireșe și la pescuit. În București trebuie să pui părinții ori bona să sune o duzină de familii ale prietenelor ca să găsești una care să vrea să iasă în parc.Mă înnebunește prefăcătoria părinților, bunicilor ori bonelor care se prefac că vor să scoată copiii la joacă dar trebuie să plece în altă parte decât în parc.

Poate că nu sunt vecină cu un dascăl literar cu suflet de școlar, așa cum m-a făcut mama să-l văd pe Ion Creangă dar, sunt aproape de prietena mea Amarisa cu care fac intreceri și mă furișez în bucătărie să experimentăm chimia experimentală de la Palatul Copiilor.Văd de la ferestrele mele turlele de la șapte biserici , Senatul și Casa poporului, Universitatea și Dâmbovița, orizontul răsăritului și sângerarea amurgului, aud clopotele și slujba Patriarhiei iar în tălpi simt vibrația metroului ca și cum aș fi axul ceasului sau locului unde trecutul, prezentul și viitorul se întâlnesc.

**GRÂU ȘI NEGHINĂ**

Prof.psihopedagog Geabău Marilena,

Școala Gimnazială Specială nr. 4 București

Au fost odată doi băieți care erau vecini și se jucau în fiecare zi pe drum ori în una dintre curțile parinților lor.Se numeau Grâu si Neghină și erau de aceeași varstă.Grâu era cuminte,vesel, harnic și bun iar Neghină era posomorât, leneș,neascultător și răutăcios.Oricât il supăra Neghină cu glumele lui nesărate și obrazniciile lui, Grâu nu inchidea poarta niciodată, cand auzea că vine Neghină la joacă.Mergeau impreună la pescuit, la prins păsări și vânat iepurii cu arcul.De multe ori Neghină făcea fapte necugetate și îl învinuia pe Grâu dar, tot era iertat de prietenul său din copilarie.

Băieții au crescut ajungând flăcăi și Neghină nu prea mai venea la joacă dar nici nu-și ajuta parinții cum facea Grâu. El avea un grup de prieteni ,hoți de codru, cu care făcea fapte rele și dădea rar pe acasă iar pe prietenul lui, Grâu, îl vizita și mai rar.Odată, după ce puse capul pe pernă , ostenit de umblatul cu plugul la ogorul parinților, Grâu auzi un fluierat ,cum numai prietenul lui Neghină trimitea semnal ,când era în primejdie.Ieși afară pe furiș și iși văzu prietenul făcându-i semn grabnic:

-Vino indată că am gasit în pădure o comoară dar n-am putut s-o aduc toată, ți-am lăsat și ție jumătate, vezi că e in scorbura de la stejarul Caloianului,zise cu glas scazut și tainic Neghină către Grâu.

-Nu vreau eu averi nemuncite, vecine!Tu n-ai auzit ce-a zis preotul la liturghie despre aceste ispite ale vrășmașului?

-Ajtă-mă te rog să aduc comoara pentru mine, că eu mă simt rău,sunt obosit si am nevoie de bani să plec in lume .

Deși acest îndemn era tare necuviincios,Grâu îl insoți pe Negină în pădure unde tâlharii, de la care Neghină furase comoara, așteptau pe hoț să se intoarcă dupa comoară căci, dacă ar fi cărat-o după el, n-ar fi putut scăpa din mâinile lor . Tâlharii au pândit până când Neghină s-a intors cu Grâu și au scos aurul din ascunzătoare apoi i-au lovit cu lopețile în cap pe flăcăi și

i-au îngropat în același loc sub stejarul Caloianului, la marginea pădurii unde incepe ogorul părinților lui Grâu.

Grâul si Neghina sunt acum două semințe pe care Dumnezeu le-a facut vecine sub pamânt .Grâul este puternic și are nădejde ca va ajunge să se bucure de lumina și căldura soarelui pe când neghina e slabă și se incălzește la pieptul seminței de grâu.

Iarna a trecut iar pamantul s-a umplut de apă și s-a incălzit de lumina soarelui.Semințele de grâu și neghină au plesnit de bucurie, intinzând piciorușele de rădăcini in pământ ,iar creștetul de frunza în aer spre lumina si caldura soarelui. Afară, neghina a inceput să se incolăceasca cu tulpina ei firavă si mladioasa în jurul grâului.Încet încet, grâul fu sufocat de neghină.Tulpina grâului era ștrangulată.Boabele grâului s-au vestejit și n-au mai ajuns sa fie pâinea noastră cea de o ființă așa cum a dat Dumnezeu menire grâului în rugăciunea ,,Tatăl nostru,,.

Așa se intâmplă și cu noi dacă le permitem copiilor cu purtări rele să ne folosească,dacă-i ajutăm să facă obrăznicii ori fapte rele Această poveste are menirea să-i facă pe copii să ia aminte la pericolele ce-i pândesc dacă se intovărășesc sau ajută oameni răi.

**FLOAREA LACRIMILOR**

Prof.psihopedagog Geabău Marilena

Școala Gimnazială Specială 4 București

A fost odată un copil pe care nu-l asculta nimeni.Când îi întreba pe părinți ceva ,ei se grăbeau să-i spună că au treabă și trebuie să-i lase-n pace.La școală se cam temea să răspundă fiindcă parinții nu-i dăduseră la timp explicațiile de care avea nevoie ca să fie sigur pe el și răspunsurile lui.Răspunsul unui copil are un inveliș de știința și un miez de credință.Colegii il luau in râs când spunea ceva, fiindca nu avea suficientă putere să explice ceea ce gândea și să se facă crezut și ascultat.

Intr-o zi veni trist de la școală și se trezi plângând deasupra unui ghiveci cu un vrej uscat de floare, uitat să fie udat la timp.Vorbea cu uscătura aceea si-I spunea durerile lui,nemulțumirile lui,nădejdile lui și după o vreme s-a simțit mult mai bine.

In fiecare zi se ducea parcă tot mai liniștit și mai increzator in el la școala după ce-și spunea păsurile lui ,ghiveciului cu floarea cea uscată.Dar, intr-o zi când s-a intors de la școala ,a găsit doua frunze mici și verzi care s-au ridicat pe lânga tulpina vrejului uscat. Copilul a țipat de bucurie și a adus o cană cu apă sa ude floarea.In timp ce o uda , el i-a cantat cel mai nou cântec auzit la scoală, la ora de muzică.Deodata, auzi incă o voce care cânta odată cu el aceeași melodie,poate ceva mai firav.Copilul a inceput să plangă de bucurie. Dumnezeu il ascultase și i-a trimis pe cineva care să-l asculte și să se poarte asemeni lui.

Învățătoarea era mirată cum își face curaj să răspundă acest băiat, după amintirea atâtor luni în care îl vedea tresărind speriat de câte ori îi punea o întrebare de parcă își uitase argumentele acasă.

-Cum ai prins curaj Gicuță? întreba doamna uimită de schimbarea continuă a copilului.

-Am o floare cu care vorbesc și mă ajută să-mi limpezesc gândurile.

-Și floareata îți spune tot ce ai nevoie să știi?

-Cântă uneori cu mine , doamnă învățătoare și mă ascultă cu bucurie că, a și înflorit de când plâng la rădăcina ei!

-Credința ta te va salva Gicuță , zise doamna învățătoare.

Părinții au descoperit că fiul lor nu-i mai intreabă ceva și au început să-l întrebe ei pe copil ce face la școală dar acesta era absent la întrebările lor.Totuși părinții au constatat că băiatul vorbește cu floarea ce renăscuse în ghiveci.Supărați pe felul în care se purtaseră până atunci cu copilul,acești adulți au început să-și caute prilejuri și cuvinte cu care să reînnoade puntea comunicării lor cu copilul.Se purtau aproape așa cum se purta el până acum cu el,îl invitau la plimbare, își depănau zilnic aventurile zilei,îl rugau și pe fiul lor să facă la fel iar el se simțea din ce în cemai fericit dar când simțea că se sufocă de atenția părinților lui, exclama:

-Am uitat să ud floarea!!!!!!!!și se întorceau mereu acasă la ghiveciul care se umpluse de frunze și flori de când se îngrijea copilul de el.

Într-o zi mama îl întrebă pe băiat curioasă că floarea ce apăruse în ghiveci nu mai semăna cu ceea ce știa eacă fusese cândva acolo:

-Și cum ziceai că se numește floarea cu care vorbești tu mereu?

-E floarea lacrimilor mele, mamă! răspunse fiul, plin de mândrie.

1. Poveste terapeutică originală, creată pentru elevii din clasele primare. [↑](#footnote-ref-1)